text:
Radio Erena: 31 March 2016
ካብ መበቆል ዓድታት እንዳቦን እንዳደን ናይ መረጋገጺ ወረቐት ከምጽኡ ዘይክኣሉ ኣባላት ሃገራዊ ኣገልግሎት መንነት ወረቐት ንምውጻእ ከቢድ ጸገም ገጢምዎ ምህላዉ ምህላዎም ምንጭታት ሬድዮ ኤረና ሓቢሮም።
እቶም ኤርትራውያን ምዃኖም ኣሚኖም፣ ኤርትራ እትጠልቦ ግቡኣት ክሳብ መስዋእቲ ንምፍጻም ምሒሎም፣ ንልዕሊ 10 ዓመታት ኣብ ሃገራዊ ኣገልግሎት ተዋፊሮም ዝርከቡ መንእሰያት፣ ካብ መበቖል ዓድታት እናዳቦን እንዳ ኣደን መረጋገጺ ከምጽኡ እንተዘይክኢሎም፣ እቲ ብክፍሊ ኢምግሬሽን ዝወሃብ ናይ ኤርትራ መንነት ወረቐት ክዕደሎም ብዘይምኽኣሉ ኣብ ሓያሎ መንእሰያት ቁጠዐ ፈጢሩ ይርከብ።
ብፍላይ ብፍትሕን ኣብ ዝተፈላለዩ ስድራቤታትን ብወሰን ንዝውለዱ ፣ ከምኡ ድማ ብዝምኽትምና ምስ ዝተፈላለዩ ስድራቤታት ዝዓበዩን ኤርትራውያን፣ መንነት ወረቐት ንምራካብ ከቢድ ጸገም ተፈጡሩ ምህልልልላዎም’ዮም ዘማርሩ።
እዚ መንግስቲ ኤርትራ ኣብ ልዕሊ ሃገራዊ ግቡኦም ዝፍጽሙ ዘለዉ መንእሰያት ፈጢርዎ ዘሎ ኣደራዕ ዝደፋፍኦም ሓያሎ መንእሰያት፣ ስድራናን መበቖል ዓድናን ንምርካብ ተሓባበሩና ዝብሉ መንእሰያት ናብ ሚኒስትሪ ዜና ዝመላለሱ ምህላዎም’ውን ይንገር።
እዚ ከምዚ’ሉ እንከሎ፣ መንግስቲ ኤርትራ ነቲ ግዝያዊ መንግስቲ ኤርትራ ዝብል ኣርእስቲ ንኣስታት 23 ዓመታት ኣብ ኣገልግሎት ዝጸንሐ መንነት ቀረቀት ንምቕያሩ ምድላያት ኣብ ዝገበረሉ ዘሎ እዋን’ውን፣ ኤርትራውነትብዜግነቶም ዘይኮነ፣ ንህግደፍ ብዝህልወካ ምእዝዙነት ጥራይ ይመምዎ ምስ ምህላዉ፣ ኣብ ህዝቢ ዓቢ ስኽፍታ ፈጢሩ ይርከብ።
ብፍላይ ኣብ ወጻኢ ሃገራት ዝነብሩ ኤርትራውያን፣ ኣብዚ እዋን’ዚ ናይ ኤርትራ መንነት ወረቀት ምሓዝ ማለት፣ ኤርትራውነትካ ዝገልጽ ዘይኮነ፣ ደጋፊ ህግደፍ ኢኻ ዘስምዕ እናኾነ ይመጽእ ምህላዉ ይፍለጥ።
============================


c: text/html

text:
ንነዊሕ እዋን ትጽቢት ዝተገብረሉ አብ ጉዳይ ግጭት ደቡብ ሱዳን ዝተኻየደ ናይ ሕብረት ኣፍሪካ መርማሪ ኮምሽን ጸብጻብ ወጺኡ።መንግስቲ ደቡብ ሱዳንን እሙናት ዕጡቓት ናይ ቀደም ምኽትል ፕሬዝዳንት ሪያክ ማቻርን ምስ ገበናት ኲናት ዝዳረጉ መግሃስቲ ሰብኣዊ መሰላት ፈጺሞም’ዮም ይብል እቲ ጸብጻብ።
ብመሰረት እቲ ፀብፃብ ካብ ዝተፈጸሙ መግሃስትታት ቅትለት፣መስቀይቲ፣ጭካነን ኢሰብኣዊ ዝኾኑ ኣተሓሕዛን፣መጭወይቲ፣ጾታዊ ዓመጽ ይርከቡዎም።
ምጽናት ዘርኢ ተፈጺሙ ዝብል እምነት ግን የብሉን እቲ ኮሚሽን።ኣብ ክልቲኡ ወገን ነቲ መግሃስቲ ፈጺሞም ተባሂሎም ዝለዓለ ሓላፈነት ናይ ዝሽከሙ ተጠርጠርቲ መንነት እውን እቲ ኮሚሽን ኣለሊዩ’ሎ።
ብወገን ተቓዋሚ ግን ዋና ፀሓፊ ሰራዊት ደቡብ ሱዳን /SPLA/ ዝኾኑ ኣምባሳደር ኢዘኬል ሎል ጋትኮዝ እቲ ጸብጻብ ንዕጡቓቶም ዘስግኦም ኣይኮነን ኢሎም።
ርእይቶ ሰበስልጣን መንግስቲ ደቡብ ሱዳን ግን ኣይተረኽበን።
ምሉእ ትሕዝቶ አብዚ ምስማዕ ይኸአል።

robotstxt: allowed

filter: keep


text:
ንናይ ዓለምና ሻምፕዮን ኣትለት ኢትዮጵያዊት ገንዘቤ ዲባባ ዝርከብኦም ንካልኦት ፍሉጣት ጎየይቲ ዘሰልጥኑ ጃማ ኣደን ሓይሊ ዝውስኽ መድሓኒት ንጎየይቲ ሂቦም ብዝብል ጥርጣረ ተኣሲሮም።
ፖሊስ ስፐይን ስሞም ንዘይጠቐሶም ካልኦት ክልተ ሰባት ኣሲሩ ይምርምር ከምዘሎ ኣፍሊጡ።
ሶማልያዊ መበቆል ዘለዎ ዜጋ ብሪጣንያ ዝኾነ ጃማ ኣደን: ኣብ 80ታትን 90ታትን ተቐዳዳማይ ጉያ ማእኸላይ ርሕቐት ዝነበሩ ክኾኑ ከለው: ንገንዘቤ ዲባባ ወሲኽካ ንኢትዮጵያ ኢብራሂም ጀላንን ዳዊት ወልዴን ፣ዜግነተን ለዊጠን ንዓረብ ኤሜረት ወኪለን ዝጎያ ቤተልሄም ደሳለኝን መዲና መሓመድን ከምኡ እውን ንባሕሬን ወኪላ ትወዳደር ሚሚ በለጠን ንጅቡቲ ዝወዳደር ሱሌይማን ኣያልነህ የሰልጥኑ።ጃማ ኣደን ኣምኻሪ ጋንታ ኳታር እውን እዮም።
ፖሊስ ስፐይን ብዛዕባ እቲ ማእሰርቲ ንሬድዮ ድምፂ ኣሜሪካ "ትማሊ ንኽልተ ሰባት ኣሲርና ኣለና።ሎሚ ኽኣ ካሊእ ሓደ ሰብ ኣብ ትሕቲ ቁፅፅር ኣውዒልና ኣለና" ክብል መግለፂ ሂቡ። ኣደን ኣብዝዓረፈሉ ክፍሊ ዝተኸልክለ ሓይሊ ዝውስኽ መድሓኒት ተረኺቡ ክብል ፖሊስ ወሲኹ ገሊፁ’ሎ።
ብርክት ዝበሉ ኣትሌታት ዓለም ልምምድ ጉያ ንምክያድ ኣብ ከተማ ሳባዴል ከምዝነበሩ ተፈሊጡ’ሎ።


text:
ኣብዚ ሰሙን`ዚ ሪፓብሊካን ድማ ብተርኦም ሃገራዊ ዋዕልኦም ትማሊ ሓሙስ ብምዝዛም ንፕረዚደንት ትራምፕ ንካልኣይ ዘመን ስልጣን ሕጹዮም ጌሮም ሸይሞም ኣለዉ። ከምቲ ኣብ ዝሓለፈ ሰሙን ደሞክራት ዝገበርዎ፡ ሪፓብሊካን`ውን ብምክንያት ለበዳ ኮሮናቫይረስ ብርሕቐትን ብማሕበራዊ ምፍንታትን ዋዕልኦ ከካይዱ ዝተቐሰብሉ`ዩ ኔሩ።
"ንሕና ከም ሓንቲ ግዝኣት ንዶናልድ ትራምፕ 172 ድምጺ ወከልቲ ነቕርብ ኣለና።"
ሪፓብሊካን ቁጽሪ ድምጺ ወከልቲ ግዝኣታት ኣብ ምሃብ ቀልጢፎም`ዮም ጀሚሮም፥ ከም ደሞክራት ግዜ ኣይወሰዱን፥ ካብቶም ብኣካል ክርከቡ ዝነበሮም 2,500 ቅሩባት ተረኺቦም ኔሮም- ኣብቲ ኣብ ሻርሎት ኖርዝ ኮሮላይና ዝተኻየደ መደረኽ ዋዕላ ሪፓብሊካን።
ድምጺ ልኡኻት ግዝኣታት ንሕጹያቶም ኣብ ምሃብ ዝነበረ ኣካይዳ እንተርኢና፡ ናይ ደሞክራትን ሪፓብሊካንን ዝተፈላለየ`ዩ ኔሩ። ደሞክራት ብቪድዮ ምስ ግዝኣቶም ቅሩብ ድሕሪ ምልላይ ብናይ ርሕቐት ኣገባብ`ዮም ድምጾም ዝህቡ ኔሮም።
ማቲው ኮንቲነቲ ኣብ ኣመሪካን ኢንተርፕሪዘ ኢንስቲቱት ዝሰርሕ`ዩ ከምዚ ይብል፥
“ ኣነ ከምዝመስለኒ፥ እቲ ብናይ ርሕቐት ዝተኻየደ ጉባኤታት ፥ ንኽልቲኦም ፓርትታት ብዝተወሰነ መልክዑ ዝሓገዞም`ዩ ዝመስለኒ። ምኽንያቱ ንደሞክራት እንተወሲድና፥ ኣብ መንጎኦም ንዘሎ ፍልልያት ንክኽወል ጌሩ`ዩ። ንበርኒ ሳንደርስ ዝድግፍ ገዚፍ ሰልፊ ኣይተራእየን። ወይ ድማ ከምቲ ቅድሚ ኣርባዕተ ዓመት ኣብ ጉባኤ ሪፓብሊካን ዝተሰምዔ " እሰርዋ" ዝብል ጭደራ ኣይነበረን። "
`እሰርዋ` ዝብል ጭርሖታት ነታ ሽዕኡ ኣንጻር ዶናልድ ትራምፕ ትወዳደር ዝነበረት ሂላሪ ክሊንተን ምዃኑ`ዩ።
ኣብዚ ናይ ሎሚ ዘመን ዋዕላታት ክልቲኦም ፓርታታት፥ ደሞክራት፡ ትሕት ዝበለ ቴክ-ቪድዮታት ተጠቒሞም ሓጸርቲ መደረታቶም ዘስምዑ ክኾኑ ኸለዉ፥ ሪፓብሊካን ግን ብቐጥታ ካብ ኣዳራሽ ጉባኤ ከምዝመስል ጌሮም፥ ካብ ኣዳራሽን ብቪድዮ እናተሃናፈጹ`ዮም ዘቕርብዎ ኔሮም።
ኣብ ዋዕላ ሪፓብሊካን፥ መደረ ዘስምዑ ተመረጽቲ ሪፓብሊካን ሰበ-ስልጣን፡ ውሕድ ዝበሉ`ዮም ኔሮም። ሪፓብሊካን ፕረዚደንት ነበር- ጆርጅ ዳብሊው ቡሽ ኣብቲ ዋዕላ መደረ ኣይገበረን።
ቨነሳ በስሊ፥ ኣብ ዩኒቨርሲቲ ቫንደርብት ፕሮፈሰር ኮሚኒኬሽን`ያ።
"ነባራት ዝብሃሉ ኣባላት ሪፓብሊካን ፓርቲ ዝኾኑ ሰባት ዘይምንባሮም ብርግጽ ሓደ ትርጉም ኣለዎ። ንቀጻልነት እቲ ፓርቲ ክተመስክር ኣለካ፥ ናይቲ ፓርቲ ድጋፍ ከምዘለካ ክተርኢ ኣለካ። ኣብዚ ናይ ሎሚ ዓመት ጉባኤ ኣገደስቲ ዝብሃሉ ሰባት ዘይምርኣዮም ግን፥ እቲ ኩነታት ከምኡ ኣይነበረን።"
ብዙሓት ካብቶም ኣብቲ መድረኽ ሪፓብሊካን ቀሪቦም መደረ ዘስምዑ፥ ኣባላት ስድራቤት ፕረዚደንትን ናቶም ኣገደስቲ ሰባትን`ዮም ኔሮም።
ማቲው ኮንቲነቲ ኣብ ኣመሪካን ኢንተርፕሪዘ ኢንስቲቱት ዝሰርሕ ኮይኑ፥ ብዛዕባ`ቶም መደርቲ ክዛረብ ከሎ፥ ነቲ ቅድሚ ኣርባዕተ ዓመት ንፕረዚደንት ትራምፕ ዘምረጾ ምዝኽኻር ኣገዳሲ`ዩ ይብል።
“ዕላማ ናይ`ቲ ዋዕላ፥ ነቶም ቀንዲ መሰረት ዝኾኑ ኣድመጽቲ ንምብራባር እንተኾይኑ፡ ዶናልድ ትራምፕ ቅድሚ ኣርባዕተ ዓመት ንምንታይ ከምዝተመርጸ ዘዘኻኽረልካ የድሊ`ዩ። ነዚ ክገብርዎ ዝኽእሉ ድማ ልክዕ ከምቶም ካልኦት ዝተመርጹ ሪፓብሊካን ኣባላት ስድራ-ቤት ትራምፕ ኣለዉ-።
ብዛዕባ`ቶም መሰረት ዝብሃሉ ኣድመጽቲ ንፈልጦ ሓደ ነገር፥ ኩልግዜ ብዛዕባ ፖለቲካ ተጠራጠርቲ`ዮም።
በዓልቲ ቤት ትራምፕ፥ መላንያ ትራምፕ፥ ብዛዕባ`ቶም ብኮቪድ-19 ዝተጎድኡ ሰባት ድንጋጸኣ ዝገልጽ መደረ`ያ ኣስሚዓ። ካልኦት ተዛረብቲ ዋዕላ ድማ ፕረዚደንት ትራምፕ ነዚ ቅልውላው ኣብ ምእላይ ንዝተኸተሎ ኣገባብ ብምንኣድ መደረታቶም ኣስሚዖም።
ደሞክራት ብዙሕ ካብ ግዚኦም ንፕረዚደንት ትራምፕ ብዛዕባ`ቲ ለበዳ እኹል ብዘይምግባር ኣብ ምንቃፍ ዘሕለፍዎ ክኾኑ ኸለዉ፡ ፓለቲካ ናቱ ብዝያዳ ሕልኽልኽ ብዝበለ`ዩ ቀሪቡ።
“ ጆ ባይደን ንኣጋይሹ ብርሕቐት ብ `ዙም` ዝብሃል መተሓላለፊ ቪድዮ`ዩ መደርኡ ኣስሚዑ። ባይደን ብርሕቐት ክዛረብ ከሎ ድማ ኣርኣያ ንምዃን ብዝብል ማስክ ጌሩ`ዩ ዝዛረብ። ትራምፕ ብኻልእ ወገን፥ ካብ ዋይት ሃውስ ብቐጥታ`ዩ ተዛሪቡ- ማስክ ዝብሃል ነገር `ውን ኣይነበረን። እዚ ድማ ኣብ ኣተሓሕዛ ኮሮናቫይረስን ራኢ ኣመሪካ ድማ ብሓፈሻ ሰፊሕ ፍልልይ ከምዘሎ ዘርኢ`ዩ።"
ፕሮፈሰር ኮምኒኬሽን ኣብ ዩኒቨርሲቲ ቫንደርብልት ቨነሳ በስሊ፡ ብዛዕብኡ ክትገልጽ ከላ፥ እቲ ዝውሃብ ዝነበረ ተስፋ ብዝተፈላለየ ኣገባብ ይቐርብ ምንባሩ`ዩ። ኣብ ሃገራዊ ዋዕላ ደሞክራት ዝያዳ ኣሕዛናይ ኣብ ገሊኡ`ውን ክሳብ ዘብኪ`ዩ ኔሩ-ብፍላይ ከኣ እቶም ብኮቪድ 19 ዝሞቱ ክዝከር ከሎ።
ኣብ ዋዕላ ሪፓብሊካን ዝውሃብ ዝነበረ መልእኽቲ ግን ልዕል ዝበለ ተስፋ ዝተንጸባረቐሉ፥ ከምኡ`ውን መጻኢ ዕድል`ዛ ሃገር ኣብ ኢድ ደሞክራት እንተወዲቑ እንታይ ከምዝኸውን ዝገልጽ መልእኽትታት ዝሓዘ`ዩ። ።
ቀጥታዊ ተሳትፎ ተዓዘብቲን ናይ ድጋፍ ጣቒዕትን ዘይተለገሶ ዋዕላታት ክልቲኦም ፓርትታት፥ ሕጽር ዝበለ መደረታት`ዩ ዝቐርበሉ ኔሩ። ኣብ ተለቪዥን`ውን ቅድሚ ኣርባዕተ ዓመት ካብ ዝነበረ ዋዕልታት ዝወሓደ ዝተኸታተሎ`ዩ ኔሩ።
ኣብ መንጎ ፕረዚደነት ትራምፕን ምኽትል ፕረዚደንት ነበር- ጆ ባይደንን ዝካየድ ምርጫ ድሕሪ ክልተ ወርሒ ኣብ ወርሒ ሕዳር ክካየድ`ዩ።


text:
October 2, 2021
መምህር ነጸረኣብ ኣዛዚ
ድሕሪ ውግእ ኣብናየት (3 ታሕሳስ 1961) ሓምድን ብጾቱን ንወርሒ ዝኣክል ካብቲ ዝጸናተዎም ዝነበረ ሓይሊ ፖሊስ ክኽወሉ ኣሕለፍዎ። ኣብ ዝሓደርዋ ኣይውዕሉን፡ ኣብ ዝወዓልዋ ኣይሓድሩን እዮም። ጸላኢ ንምድንጋር ኣርሒቖም ይጓዓዙ፡ ብኡ ንብኡ ድማ ናብ ዝነበርዎ ይምለሱ። ንደቡብ ዝኸዱ ተመሲሎም ንሰሜን ይስወሩ። ሓደ ምሸት በመንጎ ሃይኮታን ተሰነይን ጽርግያ ሰንጢቖም ክሓልፉ ከለው፡ ኣለና ንመበሊ ኣብ ፓሎ ተሌፎን ሓኹሮም ብጉጤት ነቲ ስልኪ በታተዅዎ። ኣንፈቶም ንፎርቶ ሸነኽ’ዩ ነይሩ። ሩባ ሓሸንኪት በቲኾም ብፋራ- ባዴን ኣቢሎም መረዊት በጽሑ። ካብኡ ናብ ኣዳል ዝወስድ መንገዲ ሒዞም ኣብ በሪኽ ቦታ ምስ ወጹ እተን ብመንግስቲ ዝተወርሳ ጥሪት ሓምድን ቤተ-ሰቡን ካብ ተሰነይ ንኣቑርደት ገጸን ብፖሊስ ተኸብኲበን ክኸዳ ረኣዩ። ሽዑ ንሳቶም መደብ ጸላኢ ንምፍሻል ተሃንጠዩ። ሓምድ ግን “ግደፉዎም ይሕለፉ” በሎም። ሓምድ ዘቕረቦ ምኽንያት፡ “እንተ ተኲስና ንዑ ሕሙማትና ማርኹልና ማለት’ዩ። ከብቲ ሒዝና’ኸ ክንጓስየን ዲና ክንጋደል። ንሕና ተቓለሰቲ ኢና። ነተን ከብቲ ብተዂሲ ፋሕ እንተቢልናየን ወይ’ውን እንተወስደናየን፡ ጽባሕ ንግሆ መንግስቲ ‘ጥሪቶም ስለዝወሰድናሎም እንደኣሎም በረኻ ወጺኦም ኢላ ከተጸልምና’ያ። ስምና ከፊኡ ኣብ ክንዲ ተቓለስቲ ሽፋቱ ተባሂልና ክብርና ክሓስር’ዩ።” ዝብል ነበረ። ጥሪት ሓምድ ድሕሪ’ዚ ኣብ መጀመርታ ለካቲት ብጨረታ ተሓሪጀን ዝተረፋ ኣግማል ድማ ነቚጣታት ፖሊስ ክጥቀሙለን ተዋህባ። ሕን-ሕነ ናይተን ከብቲ ግዳ፡ ካብቲ ዝነበርዎ በሪኽ ቦታ ኣብ እግሪ-ኣዳል ናብ ዝነበረ መንገዲ ባቡር ወሪዶም ካልኣይ ግዜ ስልኪ ተሌፎን በተኹ። ካብ ኣዳል ዑበል ምስ ኣተው’ውን ዝወለደት ትውለድ ኢሎም ኣብ መንጎ


text:
Radio Erena: 27 November 2016
ቻይና ኣብ ጂቡቲ ዘለዋ ወተሃደራዊ መዓስከር ዝያዳ ከተስፍሖ ምዃና ገሊጻ።
ላዕለዋይ ወተሃደራዊ በዓል ስልጣን ቻይና ንሺን ሁዋ ኣብ ዝሃቦ ቃል፣ እዚ ካብ ቻይና ወጻኢ ዝዓበየ መዓስከር ሓይሊ ባሕሪ ክኸውን ተመዲቡ ዘሎ፣ ኣብ ዝሓጸረ እዋን ክጅምር ምዃኑ ሓቢሩ።
ቻይና ኣብ ወርሒ ለካቲት ዝሃነጸቶ ወተሃደራዊ ዲፖ፣ ነቲ ቅርሰና ባሕሪን ሽበራን ክከላኸል ኣብ ጂቡቲ ዓስኪሩ ዘሎ ወተሃደራዊ ሓይሊ ኣብ ዕጥቅን ስንቅን ምቕራብ ተሓጺሩ ድሕሪ ምጽናሕ እያ፣ ኣብዚ እዋን’ዚ ምሉእ ዕጥቂ ዘለዎ ሓይሊ ባሕሪ ኣብ ጂቡቲ ክቐውም ኣብ ስምምዕ በጺሓ ዘላ።
ወተሃደራዊ በዓል ስልጣን ቻይና ፋን ቻንጊዮንግ ብሓሙስ ምሸት ምስ ፕረዚደንት ጂቡቲ እስማዒል ዑመር ገለ ድሕሪ ዘካየዶ ርክብ ኣብዚ ውሳኔ’ዚ ክብጻሕ ከምዝተኻእለ ሓቢሩ።
ኣብ ጂቡቲ መዓስከራት ፈረንሳን፣ ኣመሪካን ክህሉ እንከሎ፣ ናይ ጃፓንን ቻይናን ዝርከብኦም ካልኦት ሃገራት ከኣ ግዚያዊ መዓስከራት ይርከቡ።
ኣቐድም ኣቢሉ ካብ ኣመሪካን ፈረንሳን ዝተዋጽአ ጥሙር ሓይሊ ዕማም ዞባ ቀርኒ ኣፍሪቃ፣ ኣብ ጂቡቲ ወተሃደራዊ ልምምድ ከምዘካየደ ብሬድዮ ኤረና ምቅልሑ ይዝከር።
=======================


text:
Radio Erena: 04 August 2019
ብግጉይ መንነት፣ ንልዕሊ ሰለስተ ዓመታት ኣብ ትሕቲ ቀይዲ ዝጸንሐ ኤርትራዊ መንእሰይ መድሃኔ ተስፋማርያም ናይ ዑቕባ መሰል ተዋሂቡ።
ኢጣልያን ብሪጣንያን ብግጉይ መንነት ካብ ሱዳን ብከቢድ ሓለዋ ናብ ኢጣልያ ኣምጺኤን ንማዕከናት ዜና ዓለም፣ ‘ዕሉል ኣሰጋጋሪ ደቂ ሰብ ሒዝና’ ብምባል ዝተነየታሉ መድሃኔ፣ ብኣማኢት ዝቑጸር መርትዖታት እኳ እንተቕረበ ክንጸግ እዩ ጸኒሑ።
እንተኾነ ቤት ፍርዲ ፓለርሞ ብ12 ሓምለ ኣብ ዝወዓሎ መጋባእያ፣ መድሃኔ ተስፋማርያም ብጌጋ ዝተታሕዘ ምዃኑ ብምእማን ናጻ ክወጽእ እዩ በዪኑሉ።
ብኡ ንብኡ ዘድልይ ወረቓቕቲ ሒዝና፣ ናብቲ ዝተኣስረሉ ቦታ ምስ ከድና፣ ካብ ኢጣልያ ንክጥረዝ፣ ኣብ ሲሲሊ ናብ ዝርከብ ካልእ መዳጎኒ መዓስከር ከምዝወስደ ነጊሮምና፣ ክብል ጠበቕኡ ን ዘ ጋርድያን ገሊጹ።
እዚ ኣብ ስርዓተ ሕጊ ኢጣልያ ከም ዝዓበየ ዘሕፍር ፍጻሜ ኮይኑ ተመዝጊቡ ዘሎ ጉዳይ መድሃኔ፣ ኣኽባር ሕጊ ከም ናይ ውልቁ ፍሽለት ስለዝረኣዮ፣ ብምትህልላኽ ዝገበሮ’ዩ ክብሉ’ዮም ሓያሎ ነቲ ጉዳይ ክከታተሉ ዝጸንሑ ተጣበቕቲ መሰላትን ጋዜጠኛታትን ዝገልጹዎ።
መድሃኔ ተስፋማርያም ናይ ዑቕባ መሰሉ ኣብ ዝተዋህበሉ ‘ሓጎሰይ ክገልጽ ኣይክእልን’የ፣ ነዊሕ ግዜ ዝወሰደ ዘሰምብድ ሕልሚ’ዩ ተወዲኡ’ ክብል ንዘጋርድያን ኣብ ዝሃቦ ቃል ገሊጹ።


text:
ብዓል ሓሙት ኣይኹን ዝሙት
ብ ገብሪሂይወት ኣቡዓሸራ
ክቡራት ኤርትራውያን ብዘይ ጾታ ፍልልይ ብቐዳምነት ኩቡር ሃገራዊ ሰላምታ ይብጻሕኹም ብምቕጻል ካብ ሓልዮት ሃገርናን ህህዝብናን ተበጊሰ ብዓል ሓሙት ኣይኽን ዝሙት ኢለ ክጽሕፍ ሕልናይ ስለ ዝደረኸኒ ምኽንያት ኣገዳሲ ረቓሒ ርትዓዊ ክስታት ኣብ ርእሲ ሃገርናን ህዝብናን ተዃዕዩና ዘሎ ምዓት ብስርዓት ህግደፍ፡ ነውሰከፍ ኤርትራዊ/ዊት ኣ’ኣብ ገ’ገዛና መርድእን ሓዘንን ጓህን ከም ዝበጽሕና ኣብዚ ዘካትዕ ጉዳይ ኣይኮነን፤ ኩላትና እንሰማማዓሉ ሩኡይ ጉዳይ’ዩ።
ስርዓት ህግደፍ ብ’ኣልማማ ንባህላዊ ክብረትና ዝጋሃሰ ስርዓት ህግደፍ ንዕምሪ ስልጣኑ ከንውሕ ክብል ንሕብረተ ሰብና ኣቃሓሒሩ ዝገማምዔ ስርዓት ህግደፍ ንስድራ ቤት ዝበታተነ ስርዓት ህግደፍ ንመንእሰያትና ኣብ ባዕሉ ዝ’ኣጎዶ ውግእ ደቕዲቑ ዘህለቐን ገናውን መንእሰያት ሃገርና ምክልኻል ሃገር ብዝብል ጉልባብ ንሓለዋ ስልጣኑ ክብል ኣብ ቁርን ኣሳሒታን ምድረ ሃሩርን ሓይሩ ካልእ ምርጫ ከምዘይ ብሎም ገይሩ ኣብዘይ ደልይዎ ሃዲሞም ንስደት ከም ዝሳጥሑ ገይሩዎም ይርከብ። ስርዓት ህግደፍ እዚ ጥራሕ ምዓስ ኮይኑ ኣረሚናዊ ጽዩፍ ፍንፉን ተግባራቱ ኣብ ትሕተ ሕጊ ቁዋም ሃገር ኮይኑ ከይ መርሕ ልዕሊ ግዝኣተ ሕጊ ቅዋም ሃገር ኮይኑ ብምልኪ ኣልቦ ዲክታይተር ምእንቲ ክገዝእ ግዝኣተ ሕጊ ቁዋም ሃገር ክምዘይ ህሉ ዝገበረ ኣረሚናዊ ዲክታይተር’ዶ ኣይኮነን!!!
ሰንሰለታዊ ባዕዳውያን ገዛእቲ ዕድሜና ዘየርከብናሎም ብታሪኽ ኢና ንፈልጦም
ኣብ ዕድሜና ዘርከብናሎም ባዕዳውያን ገዛኣቲ ክኣ ሪእናን ተዓዚብናን ምስ ስርዓት ህግደፍ
ኣዋዳዲርካ ሰማይን ምድርን ፍልልይ ኣለዎ። ኣብ ዕድሜና ዘርከብናሎም ገዛእቲ ማኣሰርቲ ሪእናን ተዓዝብናን እሱር ኣበይ ተኣሲሩ ከም ዘሎ ቤተሰብ ይፍልጡዮም ንርትዒ ዝ’ኣክል ስልጣንያ መግቢ ሕጅካ እሱርካ ክትበጽሕ መሰል ነይሩዩ።
ስርዓት ህግደፍ ግን ምስ ኣሰሩኻ ግደፍዶ መግቢ ስልጣንያ ሕጅካ እሱርካ ክትሪኢን ክትበጽሕንሲ ኣበይ ከምዘሎ ኣይንገረካን ኣዩ። ኣቲ ምስጢር ክኣ ኣብ ማኣሰርቲ ምርሻን ስለ ዘሎ ብዓል መን ኣለዉ ብዓልመን ተረሺኖም ከይፍድሑ ጥራሕ ኢዩ።
ስርዓት ህግደፍ ብተቓወምቱ ምሕደራኻ ኣካያይዳኻ ዕንወትን ብርሰትን እዩ ኤርትራ ከም ሃገር 9 ቢሄራት ዘለዋ ሃገር ብዲሞክራስያዊ ስርዓት ተመሪሓ ንኹሉ ብማዕረ ኣብ ባህልን ሃይማኖትን ብኽብሪ ብማዓርነት ተሓልዩ ሰላምን ቅሳነትን ራህዋን ብልጽግቲ ልዕላውነት ኤርትራ ዝኸብረላን መንኮርኮር ምዕባሌ ልምዓተ ዕብየታ ንቕድሚት ዝሕምበበላን ኤርትራ ናይ ኩሉ ዜጋታታ ትኾነሉን መገዲ ተኸተል ስለ ዝበሉ ነውራም ጠቐነ ርትዒ ዘይ ብሉ ክሲ መስሪቱ ምስቲ ዝፈትውዎ ህዝቦም ምስቲ ናጻ ንኽወጽእ ኢሎም ዝተቓለስሉ ህዝቦም ምስ ህዝቢ ኣባኢሱን ኣነጺሉን ተራር ስርሒቱ ኣብ ርእሲ ተቃወምቱ ማእለያ ዘይ ቡሉ ገበን ዝፈጸመ ስርዓት ኢዩ።
ተቓውሞ ማለት ምእራምዩ፤ተቓውሞ ዘይ ቡሉ ሃገር ድሕረት ውድቀትን ዕንወትን ብርሰት ጽንተት ኢዩ ውጽኢቱ፤ኣብዚ ደልሃመት ኣዚ ከይ ኣተና ንዝተረፈ ህዝብና ከነድሕን ሃገርና ሃገር ስዉኣት ካብ ዋናታታ ከይትሞልቕ ደም ኤርትራውነት ዘለዎ ብቓልዕ ንኽቃወም መድረኽ ህዝባውን ሃገራውን ድሕነት ጠለብ ሕጂ’ዩ።
ባይታ ምቕላዕ ኣረሚናዊ ስርዓት ህግደፍ ኣብ ሑቡራት ሃገራት ኣመሪካ U.S.A ብኽልተ ኩርናዕ ብሓደ ምዓልቲ ብምብራቕ ኣብ ዋሽንግቶን ዲሲ ብምዕራብ ኣብ ሳን ኣፍራንሲስኮ ንሰኑይ ዕለት 29 ሰላማዊ ሰልፊ በቶም ጉዱሳት ተዳልዩ ስለዘሎ ብሃገርን ህዝብን ዝግደስ ኣብ ሰላማዊ ሰልፊ ኩላትና ክንሳተፍ ሕድሪ ሰማእታታትና ክውን ክንገብሮ ኣቕርበሞ ዘለዉ መጸዋዕታንጠቕሚ ሃገርን ህዝብን ስለ ዝኾነ መጸዋዕቶኦም ሰሚዕና ትኻፈልቲ ሰላማዊ ሰልፊ ክንከውን የማሕጽን።
መሰል ኣይትኮብን እዩ፤
መሰል ብቓልሲ ኢዩ ዝውነን።
Short URL: https://english.farajat.net/?p=1137


text:
ትያትሮ ምልካዊ ስርዓት ህ.ግ.ዲ.ፍ ኣስመራ
ብኣንቶንዮ ተስፋይ
14 ጥቕምቲ 2010
ካልእይ መወዳእታ ክፋል
መንግስቲ ፈልስጢን ኣየድልን እዩ። መንግስቲ እንተደለዩ ከኣ ምስ ህዝቢ የርዳኖስ ሓደ ኮይኑ መንግስቲ መስሪቶም ክቅጽሉ ይግባእ ኢሉ ኢሰያስ ኣፈውርቂ። ጕዳም ዘረባ። ጽቡቕ ንባብ።
ልኡኽ ኣፍቶን ብላደት ጋዜጠኛ ዶናልድ ቡስትሮም ካብ’ቲ ውዕል ዝኣተወሉን ቆጸራ ዝተዋህበሉን ድሕሪ ናይ ሰለስተ መዓልቲ ትጽቢት ምስ ምልካዊ መራሒ ኢሰያስ ኣፈወርቂ ተራኺቡ።
ዶናልድ ቡስትሮም ቅድሚ ሕጂ ብተመሳሳሊ መንገዲ ግን ኣብ ተንቐሳቓሲ ፊልም ዝቀረጾ ሰነድ ቃል መሕተት፡ ንብዙሓት ተኻታተልቲ ዘገረመ፡ ኤርትራ ካብ ሽወደን ትበልጽ ዝበለሉ ግዜ ክዝከር ይከኣል። ዶናልድ ቡስትሮም ኣብ’ቲ ግዜ’ቲ ኣውን ካብ ሕርቓንን ጽላለን ኢሰያስ ሓራ ኣይነበረን፡ ኢሰይስ በለ” ንስኻ ንኣስመራ ክትመጽእ፡ ናይ መሳፈሪ ነፋሪት መን ከም ዝኽፈለልካ፡ ደሞዝካ መን ከም ዝኸፍለካ ክትዛረብ ወይ ክትፈልጥ እንተዘይደለኻ ሲኣይኤ ምኻኑ ርዱእ’ዩ። ጎይታኹም ኣሜሪካ ካብ ዋሽንግቶን ብሓንቲ ቃል ግበሩ ዝበለኩም ከም ተተግብሩ ንፈልጥ ዝበለሉ ኣዝዩ ኣጽየፊ ተርኽቦ ካብ ዝነበረሉ ሓደ’ዩ።
ኣብ ዝሐለፈ ሰሙን ብሃንደበት ንኣስመራ ዝተጓዕዘ ልኡኽ ኣፍቶን ብላደት ጋዜጠኛ ዶናልድ ቡስትሮም ንካልኣይ ግዜ ውርደት ሰሚዑን ተቐቢሉን ተመሊሱ ኣሎ። ሽሙ ክጠቕስ ዘይደሊ ብቀረባ ጉዳይ ኤርትራ ዝከታተል ጋዜጠኛ ረኺበ ኣዘራሪበዮ፡ መገሻ ዶናልድ ቡስትሮም ምስ ምንታይ ዝተኣሳሰረ ወይ ዝምድና እዩ ኢለ ሓቲተዮ ኣብ ዝሃቦ ምላሽ፡ “ብሓቂ እቲ ኩሉ ኣካይዳ ከመ ከም ዝነበረ ዝፈልጦ የብለይን ግን እቲ ዝወሰዶ ዝስጉምቲ ግጉይ ነይሩ። ዝተማኸረሉ’ውን ኣይመስልን በለ” ወዘተ።
እወ ዝተማኸረሉ ኣይመስልን ዝብል ሓደ ነቲ ኣብ ኤርትራ ዘሎ መላኺ ስርዓት ብቀጻሊ ክከታተልን ተግባራቱ ከጋልጽ ዝጸንሐ ትካል ነጻ ጋዜጣ ኤስፕረሰን እንተዀነ ነዚ ጉዳይ ብሓበራ ክጽሕፎ ካብ ዘይከለ ምምኽካር ከም ዘይነበረ ብቀሊሉ ከርድእ ዝኽእል’ዩ። ህ.ግ.ዲ.ፍ ግን ነቲ ካብ ዓለም ዘለዎ ተነጽሎ ንዝዀነ ወጻኢ ጋዜጠኛ ብምድንጋርን፡ ብናይ ሓሶት መብጽዓን ብዘይኣገባብ ምስ ዓለም ከም ዝራኸቡ ንምግባር፡ በቲ ሓደ ሸነኽ ከኣ ዓለም ብኣታቶም ይግደስ ምህላዉ ዘርኢ ትያትሮ ብምስራሕ ካብ ቅጥዒ መንግስታዊ ኣሰራርሓ ወሪዶም ይጓዓዙ ኣለዉ።
ቅድሚ ሕጂ ኣዳክትሶን ዝተባህለ ሽወደናዊ ካብ ካናል ቲቪ 8 ሽወደን ተወኪሉ ንኤርትራ ክበጽሕ ኣብ ዝኸደሉ ተመሳሳሊ ኩነታት ኣጋጣምዎ። ቲቪ ኣልጃዚራ ኣብ ዝሓለፈ ግዜ ከምኡ ናይ ቆጸራ ምትሕልላፍን፡ ኤርትራ ናይ ጋዜጠኛታት መናገዲት ከተማ ኮይና ከም ዘለ ግዜ ክሕዙን ክጽበዩን ከም ዘለዎም፡ ካብ ወጻኢ ዝመጹ ልኡኻት ከም ዘለዉ፡ ፕረሲደንት ህጹጽ ስራሕ ስለ ዘለዎ ዝብል’ዩ። ኢሰያስ ይትረፍ ንወጻእተኛታ ናይ ኤርትራውያን ኣምባሳድራት ኣብ ኤርትራ ኣኼባ ኣብ ዝነበረሉ ግዜ ኢሰያስ ሓዲግዎም ንሊብያ በጺሑ ከም ዝተመልሰ ይግለጽ፡ ንሊብያ ድዩ በጺሑ ተመሊሱ’ውን ዝፈልጠ ወይ ዘረጋገጸ ሰብ ኣይነበረን። ካልእ ኩሉኹም ትፈልጥዎ ናይ ኮፊ ኣናን ኣቦ/መ ባይቶ ሕቡራት ሃገራት ኣብ ኤርትራ ምብጻሕ ኣብ ዝገበረሉ፡ ኢሰያስ ኣፈወርቂ ሞሊቝ ንባርካ መገሻ ገይሩ፡ ኣስካሉ መንቆሪሪዮ ነቲ ጋሻ ተቐቢላቶ። እዚ ዘሕፍርን ዘሕንኽን ካብ ታሪኽ ክሕከኽ ዘይክእል ትያትሮ ንዘንተ ዕለት ኣብ መዋእል ህ.ግ.ዲ.ፍ ጃንዳ መላኺ ስርዓት ኢሰያስ ዘይሕከኽ ነውራም ታሪኽ’ዩ። እቲ ጉዳይ ናይ ኣቶ ኮፊ ኣናን ከም ሰብ ኣይኮነን፡ ሕብረተ ሰብ ዓለም’ምበር። ስለ’ዚ እቲ ምትላል ዝነበረን ዘሎን ህ.ግ.ዲ.ፍ ክሳብ ካብ ስልጣን ዝማሓው ከኣ እዚ ተርእዮ ጽባሕ ንግሆ ከም ዝድገም ዘይካሓድ’ዩ።
ካብ’ዚ ብምቕጻል መቀጸልታ ናይ’ቲ ቃል መሕተት ብዕለት11 ጥቅምቲ 2010 ኣብ መንጎ ኢሰያስ ኣፈወርቕን ዶናልድ ቡስትሮም ዝተኻየደ ናይ ቃል መሕተት ነዚ ዝስዕብ ይመስል ነበረ። እቲ ቃል መሕተት ግን ሕቶ ናይ ዶናልድ ዘይኮነ፡ ናይ ተኸታተልትን ኣንበብቲ ጋዜጣ ፍቶን ብላደት ካብ ህዝቢ ሽወደን ዝተላእከ ብመንገዲ ቡስትሮም ዝቀረበ’ዩ። ኣፍቶን ብላደት Aftonbladet ሓንቲ ካብ’ተን ዓብይቲ ጋዜጣ ሽወደን’ያ።
ሕቶ ሓታቲ ኡላ
ኩነታት ጥዕና ዳዊት ኢሳቕ ከመይ ኣሎ ?
መልሲ
ኣፈልጥን፡ ኣነ ነዚ ሕቶ ግዜ የብለይን፡ ግን ንስኻትኩም ንዓና በዚ ሕቶ ጽቕጢ ትገብሩ ትፍትኑ። ንምዃኑ ንስኻትኩም ዓብይ ቅልጽም ኣለኩም፡ በቲ ሰናይ ድሌትኩም ከኣ ከነገልግለኩም ትዛረቡ። እዚ ጌጋ ኣተሓሳስባ’ዩ። ንስኻትኩም ነዚ ጉዳይ ኣጋፋፊሕኩም ብዙሕ ተቀባልነት ብዘይብሉ ዓቕን ነገር ጸይኩም ኢኹም። እዚ ምንእኣስ ንእተሓሳስባና’ዩ ብቀጻልነት ነዚ ሕቶ ክትሓኡ ከለኹም። እዚ ሽጣራ ኣብ ካልእኹም ግበርዎ። እዚ ድግማ ናይ ሕቶታትኩም’ዩ። ነዚ ቅድሚ ሕጂ መሊሰዮ እየ። ነዚ ንምምላስ ግዜ ኣይወስድን’የ።
ሕቶ ከነት
ኣብ’ዚ ዝሓለፈ ቅሩብ ዓመታት ኣብ ዝምድናታት ኤርትራን ሽወደንን እንታይ ተፈጺሙ፡ ሓታቲ
መልሲ
ብቅንዕና ንምዝራብ ነዚ ጉዳይ ኣነ ዝፈልጦ ኣይኮነን። ስለምንታይ ብሽወደን ይሓስብ ኣነ ? ስለምንታይ ግዜየይ ብዛዕባ ሽወደን ክሓስብ የባኽኖ ? ዝምድና ብምክብባር ዝህንጽ’ዩ። ግን ሓደ ወገን ኣብ’ዚ ጉዳይ ሽወደን ንባዕላ ምስ’ቲ ኩሉ ናይ ነዊሕ ታሪኽ ዝምድና እንተዘይደለየት ንሕና ኣይንግድዳን። ዝምድናን ብሰንኪ ናይ ዳዊት ማእሰርቲ ተዓጊቱ ተሪፉ። ኩሉ ግዜ ንድሌቶም ክማልኣሎም ጌጋታት ይፍትሹ፡ ንረብሓታት ኣሜሪካ ከገልግሉ። ኣሜሪካ ምሳና ምስ ዝጻልኡ ንስኻትኩም ከኣ ጸላእትና ትዀኑ።
ሕቶ
እሞ እዚ ጉዳይ እንተተፈቲሑ ሓጋዚ ኣይክኸውንን ዲኻ ትብል ዘሎኻ? እንታይ ማለትካ’ዩ ? ሓታት ከነት
መልሲ
ካልእ ጌጋታት ትፈትሹ፡ ናይ ደንቆሮታት ጸዋታ ደጋጊምና ኣይንጻወትን። ብኽም’ዚ ዝኣመሰለ ዝምድናኹም ኣይንግደስን። መንግስትኹም ንዋሽንግቶን ዘርእዮ ሕያውነት ኣብ ሕቶ ኣይንእትዎን።
ሕቶ ሓታቲት ስሲሊያ
ሽወደን ንዓኻትኩንም፡ ኤርትራ ንሽወደን ክዋሃቦኣኦ ዝኽእላ እንታይ ኣሎ።
መልሲ
ኤርትራ ንሽወደን ኣገዳሲት ኣይኮነትን። ኣነ ንሽወደን ንሰደድ ክንልእኾ ንእኽል ነገር ኣይረኣየንን። ተሞክሮይ ኣብ ሽወደን፡ ዋሽንግቶን ዝኣዘዘኩም ከም እትፍጽሙ ጥራሕ’ዩ። ኣነ ኣብ ሓደ ኽቕይሮ ዘይክእል ጉዳያ ግዜይ ከባኽን ኣይደልን። ኣነ ብቀጥታ ዘለኩም ኣሉታዊ ዝምድና ወይ ዘይዕግበኒ ዝምድና ክዛረብ ኣይደልን። ኣሜርካ ናይ ስትራተጂካዊ መሓዝኹም’ያ። ምስ’ዚ ዝምድናታትኩም ኣዛሚድካ፡ ብዓይኒ ሽወደን ኤርትራ እንታይ’ያ ? ወላ ሓንቲ።
ሕቶ፡ ሓታቲት ስሲልያ
በዚ ኣባሃህላኻ፡ ኤምባሲ ኤርትራ ኣብ ሽወደን ክትዓጽዉ፡ ንሽወደን ክትገድፍዎ ሓሲብኩም ዶ ትፈልጡ ?
መልሲ
ኣነ ዘገድሰኒ እቲ እቲ ኤርትራዊ ጉጅለ ዓብይ ስራሕ ዝሰርሕ ኣብ ሽወደን እዩ። ስለምንታይ ኤምባሲ የድልየና ? ግን እንተንዓጽዎ ከኣ ከኣ እዚ ጉዳይ ቅኑዕ ተግባር ኮይኑ ኣይምተረኽበን። ምስ’ዚ ኩሉ ጸገማት ኤምባሲ ሓደ ዝፍጽሞ ስርሓት ኣለዎ። ግን ሽወደን ቀስ ብቀስ ካብ ኣእምሮና ወይ ኣተሓሳስባና ክጥፍእ እዩ።
ሕቶ ሓታቲ ዮናታን
ክትገልጸለይ ዶ ምኻኣልካ፡ ሓደኣዊ ሰልፊ ህ.ግ.ዲ.ፍ ኣብ ኤርትራ ዝፍቀደ፡ ኣብ መጻኢ ዝቕየር ዶ ኣሎ ?
መልሲ
በዚ ጉዳይ ኣብ ቅድመይ ዝርእዮ ለውጢ ፈጺሙ የልቦን፡ እዚ ጉዳይ መስርሕ ናይ ሃገራዊ ህንጻት’ዩ ኣነ ዝጥምቶ ወይ ዝሓስቦ መሰረት። ግን ከኣ ክርእዮ ዝክእል መተካእታ ንግዜኡ የልቦን። ንስኻትኩም ቻይና ንድሕሪት ትምዕብል ኣላ ኢልኩም ዶ ትሓስቡ ሓደኣዊ ሰልፊ ብምህላዎም ? ንሕና ከኣ መንገድና ንሱ’ዩ።
ሕቶ ሓታቲ ኪዳነ ኤርትራዊ ካብ ዓባይ ብርጣኒያ
ስለምንታ ኣብ ኤርትራ ምርጫ ዘይካየድ ?
መልሲ
ምርጫ ሸቶ ኣይኮነን። መሳርሒ ጥራሕ’ዩ። ሰብ ብዛዕባ ደሞክራሲ ክዛረብ ኣለዎ። ኣነ ንሕና ሃገር ኣብ መስርሕ ዘሎና ኢና እየ ዝብል። ካብ ኤርትራ ወጻኢ ዘሎ ሰብ ዝተፈላልየ ኣረኣእያ ክህልዎ ይኽእል። ድሕሪ ክልተ ሰለስተ ወለዶ ክመጽእ ዝኽእል ግዜ ይመስክሮ። ግን ንግዚኡ፡ ዋላ ነዚ ሓታቲ ዘለና ትኵረት መተካእታ ዘሎና በዚ ዘሎና ክንቅጽል’ዩ በቲ ዘሎና ናይ ታሪኽ ሓቕነት።
ሕቶ ሓታቲ ሳሙኤል
ደሞክራሲ ምስ ዘይተፍቕዱ፡ ገገለ ጉጅለታት ብጎንጻዊ መስርሕ ተቃውሞ ከልዕሉ ንስኻ ኣይትሽገርን ዶ ?
መልሲ
ኣብይ ኣለዉ እቶም ጉጅለ ? ንስኻ ኣብ ዓለምካ ዘሎ ኢካ ትሓትት ዘሎኻ። ግን ንስኻ እቶም ትብሎም ዘሎኻ ኣበይ ከም ዘለዎ ግለጸለይ።
ሕቶ ሓታቲ ሳሙኤል
ኤርትራ ኣበየናይ ደረጃ ሕብረ ምጣነ ሃብትዊ ምዕባለ ትርከብ ? ርእሰማላዊ ? ነጻ ዕዳጋ ? ወይስ ማሕበረዊ ምጣነ ሃብታዊ ስርዓት ?
መልሲ
ኣነ ኣብ’ዚ ከም’ዚ ዝኣመስለ ቀሊል ክትዕ ክኣቱ ኣይደልን። ምጣነ ሃብቲ ኣዝዩ ቀሊል’ዩ። ፍርያት፡ ዝርግሐ፡ ዕዳጋ እዩ። ዝያዳ ፍርያት ዝሓሸ ሂወት ማለት’ዩ። ግን ከኣ ምዕሩይ ምክፍፋል ክህሉ ይግባእ፡ ነዚ ጉዳይ የሱስ ኢለዎ፡ መሓመድ ኢልዎ፡ ኣነ ለኒን ዝበሎ ኣይኮንኩ ዝዛረብ ዝለኹ ካብ ናይ ምጣነ ሃብታዊ ዕዳጋ ምድርቓም እንታይ’ና ክንመሃር ? ናይ ባንኪ ምርቕቓም ብዝሒ ድኽነት ? ስለምንታይ ኣብ መንጎ ድኻን ሃብታምን ጋግ ተፈጢሩ ? እቲ ትዕትዕ ዝብል ዘሎ ብዝሒ መሸጣ ብፍትሃዊ ተኸፊሉ ህዝቢ ክረብሓሉ ክኽእል ኣለዎ። ነዚ ንስኻ እንታይ ትብሎ ? ርእሰ ማላዊ ? ማሕበራዊ ? ግዜኻ ኣይተጥፍእ ዋዕዋዕ ክትብል፡ እቲ ዝሰርሐ ክረክብ፡ እቲ ዘይሰርሐ ካብ’ቲ ዝሰርሕ ክወስድ የብሉን።
ሕቶ ሓታቲ ኣክሰል
ጉዳይ እገዳ ሕቡራት መንግስታት ኣብ ልዕሊ ኤርትራ ከመይ እዩ ?
መልሲ ኣይፈልጥን፡ ንሳቶም ኣጽዋር ክንዕድግ ኣይደልዩን፡ ሰብስ ስልጣን ኤርትራ ክገሱ ኣይደልዩን። እዚ ኩሉ መሕረቒ’ዩ። ሰባት ስለምንታይ ሕ/መ ኣብ ልዕሊ ኤርትራ ከም’ዚ ገይራ ይሓቱኒ። ጠንቒ ናይ’ዚ ንሕና ንገገለ ሓይልታት ሶማል ስለ ዝሓገዝና፡ እዚ ከኣ ዘይንፍጽሞ ተግባራት’ዩ። መርገጽና ግን ሶማልያ ወይ ሶማላውያን ጉዳዮም ክፈትሑ ግደፍዎም ዝብል’ዩ። እዚ ከኣ ንሕቡራት መንግስታት ኣብ ልዕሊ ኤርትራ እገዳ ክብይኑ ምኽንያት ክኸውን ኣይክእልን’ዩ። እዚ ከኣ ሓደ ካብ’ቲ ኣጻጋሚ ጉዳይ ሕብረት ኤውሮጳን ዋሽንግቶን’ዩ። መቀጸልትኡ ከኣ ናይ ኤርትራ መቕጻዕቲ ንረብሓ ኢትዮጵያ ኽከውን’ዩ ዝብል ሓሳብ እዩ።
ሕቶ ሓታቲት ስሲልያ
ሕብረት ኤውሮጳ ንኤርትራ ዝተሓሰበ ሓገዝ ተባሂሉ ዝዝረብ እንተስሓብዎስ፡ ንዓኻትኩም ብMአይ ይጸልዎኩም ?
መልሲ
ወላ ሓንቲ፡ ንሕና ሓገዝ ኣይንደልን። ዋላ ሓንቲ ብነጻ ዕድመ ምሳሕ ኣይንደልን። እዚ ንዓና ትርጉም የብሉን። ኣብ ኣተሓሳስብኦም ግን ንሱ’ዩ ዘሎ። ጸገም ናታቶም ከኣ’ዩ። ደገፍ ስንኩል’ዩ ዝገብረካ። ኣብ’ዚ ንርከብሉ ክፍለ ዓለም ክንደይ ስንኩላ ሃገራት ኣለዉ ክትዕዘብ ትኽእል።ሃገረይ ተምበርካኺት ክገብራ ያደልን። ንሕና ዘልምስካ ሓገዝ ግብረ ሰናይ ኣየድልየናን። ስለምንታይ ሓገዝ ከም ኣጽዋር ትጥቀምሉ ? እዚ ጓዕጻጽ ኣረኣያ’ዩ። ኣብ ኣብፍሪቃ በዚ መነገዲ ክትቅይርዎ ዝኸኣልኩም ኣሎ ዶ ? ብሉጽ ሂወት ኣሎ ዶ ? ዕብይተ ኣሎ ዶ ? ግበረ ሰናይ ንዓይ ኣብ ዘይትምለሰሉ ጸልማት ጉድጓድ ምእታው’ዩ። ኣብ’ዚ ምስ ኣቶኻ ከኣ ምርጫ የብልካን። ንዓይ ነጻ ናይ ምሳሕ ዕድመ ምሃብ ሕያውነት’ዩ ግን ብክብረትኩም ኣይንደልን’ና።
ሕቶ ሓታቲት ስሲልያ
ግን ናይ ሕብረት ኤውሮጳ ሓገዝ ወሲድኩም ኢኹም ?
መልሲ
እወ፡ ግን ብዙሕ ኣይኮነን። ንሱ ከኣ ምስ ጠለባቱ፡ እቶም ጠለባት ከኣ ዘይራኸቡ’ዮም። እዚ ሓገዝድዩ ወይ ሰናይ ድሌት ? ንሕና ብዘይብኡ ክነብር ንኽእል’ና። ንስኻትኩም ናይ ዝዀንት ጉዳያት ፍታሕ ከም ዝዀነ ኢኹም ትሰብኩ። ግን ንስኻትኩም ንመነባብሮ ሕሰም ወስኺኩምሉ ኣብ ሙሉ ኣፍሪቃ። ነዚ ክትቕይርዎ እዋኑ’ዩ።
ሕቶ ሓታቲ ላሽ
ብመሰረት ኣህጉራዊ ናይ ጸገማት መጽናዕቲ ኤርትራ በይና ዝተፈለየት ሃገር’ያ ይብል፡ ዝምድናታት ኤርትራ ምስ ኣዮኖት ሃገራት’ዩ ?
መልሲ ዝምድና ማለት እንታይ’ዩ ? ኣብ እንታይ ዝተመስረት ዝምድናታት ክረአ ? ዝምድና ብገምጋም ወይ ሚዛን ክረአ ኣለዎ። ምልክት ዝምድና ወይ ምንጻል ካብ ናይ ዋሽንግቶን ረብሓ ዝነቕል’ዩ። ንሓደ ነገር ንምድምሳስ እገዳ ቀንዲ መሳርሒ’ዩ። እዚ ዓይነት ፕርፖጋንዳ ኢትለ ዝመሃዞ’ዩ። ንሓደ ሓሶት ሓቂ ምግባሩ ማለት ከኣ እዩ። ኣብ ኤርትራ ከም’ዚ ሓጋይ’ዚ ንዓዶም መጺኦም ኣይፈልጡን፡ ምስ’ቲ ኩሉ ናይ ሓሶት ደብዳብ ካብ ኣሜሪካዊ ኣሰላጥጢ ስራሕ፡ ስለ’ዚ ኣነ ተንጽሎ እንታይ ምዃኑስ ክሓትት እፈቱ ?
ሕቶ
ኣሜሪካ ንኤርትራ ኣጥቒዖም እንታይ ይረኽቡ ?
መልሲ
ኣነ ከጋንን ኣይደልን። ኣሜሪካውያን ንኤርትራ ምጥቃዕ ፍሉይ ረብሓ የብሎምን። እቲ ስእሊ ግን ዓብይ እዩ። ኣሜሪካ ኣብ ኣፍሪቃ መደብ ኣለዋ። ሓደ ንማእከላይ ምስራቅ፡ ረብሓ ነዳዲ፡ ንኤርትራ ብፍላይ የብላን። ግን ኣሜሪካ ጸላኢት ኩሉ’ያ ብዘይካ ነተን ኣንጻር ረብሓታተን ንረብሓ ኣሜሪካ ከገልግላ ዝቕረባ ወይ ዝዳለዋ ሃገራት። ንኣብነት ከም ኢትዮጵያ ፖለቲካውን ማሕበራውን ሓገዛት ዘድልዮም። መንግስታት ብዘይካ ናይ ወጻኢ ደገፋት ብናይ ገዛእ ርእሰን ዓቕምታት ሃገር ክመርሓ ዘይክእላ። እዚ ከኣ ናይ ኣሜሪካ መደብ እዩ። እዚ ከኣ ናይ ኒክሰን መምርሒ ኣብ ኣፍሪቃ ዝኸይድ ዘሎ’ዩ። ንሕና ናይ ባንኪ ሕሳብ ኣብ ስዊስዘርላን ኣይንደልን።
ሕቶ
ብዙሕ ግዜ ብዛዕባ ኤሜሪካ ኣብ ዓለም ትዛረብ ስለምንታይ ኣሜሪካውያን ሕቶ ማእከላይ ምስራቕ ዘይፍትሕዎ ኢልካ ትኣምን ?
መልሲ
ስለምንታይ ይፈትሕዎ ? ረብሓ የብሎምን። ግርጭታት ኣሎ። ዝተጨበጠ ክለሳ ሓሳባዊ ግርጭት። ሰብ ይኣምንዶ ኣብ’ዚ ጸገማት። ንሕና ኣብ ዝምድናታትና ምስ ፈለስጢን ንሶቭየት ሕብረት ብመንገዲ ኣዲስ ክድግፉ ምስ ጀመሩ ጸገም ነይሩና። ዝሑል ውግእ ኣብ ዝነበረሉ ንሕና ኣንጻር ሶቭየት ሕብረትን ስርዓት መንግስቱን ክንቃለስ ግድነት ነይሩ። ውድባት ፈለስጢን ኤርትራ ገዲፈን ንኣዲስ ኣበባ ዝብ ዝገዓዛሉ እዋን። ንዓዓቶም ክድግፋ መሪጸን። ንሕና በይንና ተሪፍና። ንያሲር ዓረፋት ኣብ ደማስቆስ ረኺበዮ፡ ኣብ ባየሩት ረኺበዮ ኣብ ዝተፈላልየ ቦታ ረኺበዮ ብዛዕባ ዳግማይ ርእይቶ ክንገብረሉን ዳግማይ ዝምድና ክንፈጥር ተመኺርና ። ኣነ ግን ዘዋጽእ መንገዲ ከም ዘይብሉ ርአ። ኣብ መወዳእታ ከኣ ኣብ ካይሮ ምስ ተራኽበና እስራኤል ጎይቶትና ከም ዝዀኑ ተዛሪቡ (ዓረፋት ማለት’ዩ)። ድሕሪ ውዕል ኦስሎ ግን እቲ ጉዳይ ፈጺሙ ከም ዘይሰርሕ ገሊጸሉ። ክንደይ ግዜ ዝኣክል እዪ ሰብ ኣብ ውዕል ካኣቱ ክነብር ? ገለ ክትመሃሩ ኣይትኽእሉን ? እዚ ሓደ ካብ’ቲ ጸወታ’ዩ። ሕራይ ከኣ፡ ክዘራርብ ደሊዩ ግን እቲ ርክባ ናብ ዝኸፍአ ዝምድና መሪሕዎ። ኩሉ ንገሩ ክጭበጥ ዘይክእል ነይሩ።
ኣሜሪካውያን ንምንጭታቶም ብምፍርራሕ ጥራሕ’ዮም ክረኽብዎ ዝደልዩ። ሰላም ኣብ ኣርእድስቶም የለን። ንረብሓታቶም’ውን ዘገልግል ኣይኮነን። እዚ ሓቂ እዩ። እዚ ከኣ ሕማቕ ኣጋጣሚ ኮይኑ እራኤልን ሃገራት ኣዕራብ ኣብ ቀጻሊ ዘይውዳእ ግርጭት ክነብሩ ዝገበረ። ሰብ ክመውት ኣለዎ ጸሊም ማይ ( ምናልባሽ ነዳዲ ማለቱ ከይኸውን) ክነብር። ጸገም ተፈቲሑ ማለት ኣሜሪካ ኣብ ጸገም ታኣቱ ማለት’ዩ።
ሕቶ
ዝምድና ኤርትራን እስራኤልን ከመይ እዩ ?
መልሲ
ተራ ዝምድና’ዩ።
ሕቶ
ገገለ ሓበሬታ እስራኤ ኣብ ኤርትራ መደብር ኣለዋ ?
መልሲ
ኣፋሉን፡ እዚ ቕኑዕ ሓበሬታ ኣይጆነን። ግን ኣንዝ’ኢ ኤምባሲ ኣለዎም። ንሕና ግን ንፈልስጢን ኣይናኣምነሎም’ና። እስራኤል መንስግቲ ክህልዎም ግድነት’ዩ። እዚ ከኣ ነኽብሮ። ፈለስትIን ክብሪ ዘለዎ ሂወት ከኣ የድልዮም። ግን ምዕራባዊ ገባምግም( vestbank or Gaza) ወይ ጋዛ ክኸውን የብሉን። ህላውነት ክልተ መንግስታት ሕጂ ዘገልግል ኣይኮነን። እዚ ህዝቢ ንምድንጋር ጥራሕ’ዩ። እስራኤልን ፈልስጢንን ብሓደ ክነብሩ ዘይሕሰብ’ዩ። ከም ፍታሕ ፈልስጢን ንመንገዲ ዮርዳኖስ ሓደ መንግስቲ ኮይኑ ክቅጽሉ እስራኤል ክገድፍዎም ይግባእ። ፈልስጢን ምስ ዮርዳኖስ ከኣ ሓደ መነግስቲ ክፈጥሩ ማለት’ዩ።
ሕቶ ሓታቲ ዳኒኤል
መዓስ እዩ እቲ ትጽቢት ኤርትራ ኣብ ወርቕን ነዳን ዝዝረበሉ ?
መልሲ ኣነ ትማሊ ጸብጻብ በጺሑኒ፡ 30 ዝዀን ኩባኒታት፡ ካብ 30 ዝዀና ሃገራት ዝተሓጋገዛሉ ዘለዋ መደብ’ዩ። እዚ ከኣ ወርቂ፡ ብሩሩ፡ ነሓስ፡ ኣለሚኑዮም ዓብይ ዑቝር ሃብቲ’ዩ።እዚ ኣብ’ዚ መወዳእታ ዓመት ከምጽእ’ዩ። ነዳዲ ደሓር ዝረአ’ዩ። ከም ኖርወይ’ና ንገብር ዘሎና። ዕቅ`ር ሃብትና ንመጻኢ ወለዶ’ዩ። ሕጂ ብዙሕ ገንዘብ ዘድልየና ይኮነን። ሕጂ ጽርግያታት መራኸቢ መስመራት፡ ኣባይቲ፡ ቤት ትምህርቲ፡ ሕያሊ ኤለትሪክ፡ ናይ ጥዕና ነቝጣታት፡ ጽቡቕ ስልተና ውሕስነት መጻኢ’ዩ ዘድሊ። ዕባይቲ ቪላታት ብምስራሕ ኣይኮነን ወይ ከኣ ናይ ባንኪ ሕሳብ ኣብ ስዊስዘርላንድ ብምኽፋት ኣይኮነን። ምንጭታት ኣብ’ዚ ከነዋፍሮ’ና።
ሕቶ
መጻኢ ውሑስ ስትራተጂካዊ ዝምድና ኣሉታዊ ናብ ጽቡቕ ዝምድና ንምቕያር ትሓስቡ ዶ ?
መልሲ
እዚ ኣተሓሳባ ካብ’ቲ ትነብርሉ ሃገር ናይ እንካን ሃባን ባህሊ’ዩ። ዝምድና ኣብ ሓደ ወሃቢ ሓደ ከኣ ተቐባሊ ዝተመስረተ ኣይኮነን። ኣብ’ዚ ዝምድናታት ሓደ ወሃቢ ኮይኑ፡ ሓደ ከኣ ተቐባሊ ምዃኑ ጥራሕ እንተኣሚኑ እቲ ክረኣአ ዝክእል ህላወ ካልእዩ’ዩ ዝኸውን። ኣነ ነዚ ኣይሰማማዓሉን’የ። ቋንቋኹም ቀይሩ፡ ኣረኣእያኹም ቀይሩ። ኣብ ክልተኣዊ ዝምድናታት ሕሰቡ። ንእስቶይ ዓቢ ኩልና ፍጡራት ኢና። ኣብ ዝምድና ዘለኩም ጠመተ ነቲ ኩሉ ትብልዎ ሕራይ ክብል ጥራሕዩ። ምስ’ቲ ኩሉ ኣሉታዊ ኣሰራርሓኹም ቅኑዕ ክበሃል። እዚ ክቅየር ይግባእ።
ኣነ ንእሽትይ እንከለኹ ክጥንቀቐሉ ዝግባእ ሰለስተ ነገር ካብ መጽሓፍ ተማሂረ። ስስዐ፡ ድንቝርና፡ ነገራዊ ወይ ፍቕሪ ንገንዘብ፡ በዘን ሰልስተ ነገር ሰይጣን ንየሱስ ፈቲንዎ የኡስስ ከኣ ነዚ በዲሕዎ፡ በዚ ሚዛንን ገምጋምን ከኣ ንሕና ንነብር። (ቃል መሕተት ጋዜጠኛ ዶናልድ ቡስትሮም)
Short URL: https://english.farajat.net/?p=1670


text:
መንግሥተ ሰማያት ቀሪባ ኢያ እሞ ተነስሑ
መልእክቲ ቆሞስ በዓለ ልደት 2016
ኢየሱስ ኣብ ውንጌል ማቴዎስ ከምዚ እንዳበለ ይእውጅን ይምህርን፥ ነቶም ኣብ ጸልማት ምድሪ ሞት ዚነብሩ ድማ ብርሃን ወጻሎም። ኢየሱስ ካብታ እዋን እቲኣ፥ “መንግሥተ ሰማያት ቀሪባ ኢያ እሞ ተነስሑ” እናበለ ኪሰብኽ ጀመረ። ማቴ :16-17
ዝኸበርኩም ምእመናን ብጸጋ እግዚኣብሔር እንሆ ነዚ በዓለ ልደት 2016 ክነብዕል በቒዕና። ነዚ ቅድሚ ኣሽሓት ዓመታት ዝተወልደ ክርስቶስ ሎሚ በቲ እንፍጽሞ ስርዓት ኣምልኾና፡ ኣነባብራ ሕይወትና ኣብ መንጎና ህልው ንገብሮ፥ ኣብ ልባትና ከምዝውለድ ንገብሮ። ግዜኡ ምስበጽሐ ግን፤ ነቶም ኣብ ትሕቲ ሕጊ ዝነበሩ ምእንቲ ከድሕን፤ ንሕናውን ናይ ውልድነት መሰል ምእንቲ ኽንረክብ፤ ነቲ ካብ ሰበይቲ ዝተወልደ: ኣብ ትሕቲ ሕግውን ዝሓደረ ወዱ ለኣኾ። እዚ ኸኣ እቲ ነቦታትና ነብርሃምን ንዘርኡን ዝኣተወጀሎም ቃል በዚ ልደት እዚ ክፍጸም ንረኽቦ። የውሃንስ እንታይ ይብል ..” እቲ ቃል ስጋ ኮነ፤ ጸጋን ጽድቅን መሊኡዎ፤ ኣብ ምንጎና ሓደረ፤ ሓደ ወዱ ነቡኡ ዝኾነ: መጠን ዚረኸቦ ክብሪ ዚኣኽል ክብሩ ረአና ንሕና ኹልና ካብ ምልኣቱ ጸጋ ኣብ ልዕሊ ጸጋ ተቐበልና።
ኣብቲ ናይ ጸሎተ ሃይማኖትውን ውትሩ እንደግሞ … ንአና ንደቂ ሰብ: ምእቲ ድሕነትና ኢሉ ካብ ሰማይ ከም ዝወረደ። ብስራሕ መንፈስ ቅዱስ ካብ ድንግል ከም ተሰግወ፤ ሰብውን ከም ዝኾነ ኢልና ንጽልን ንደግምን። ስለዚ እግዚኣብሔር ንወድሰብ ናብቲ መሰረቱ ንምላስን .. ንምድሓንን ምእንቲ ካሕሳ ሓጥያትና ኣምላኽ ሰብ ኮነ። ናብ ዓለም መጸ .. ስጋና ከኣ ለበሰ። ብኣኡ ሕይወት ምእንቲ ክንረክብ፤ ኣምላኽ ነቲ ሓደ ወዱ ናብ ዓለም ለኣኾ። በዚ ኸኣ ኣሕዋት ፍቕሪ ኣምላኽ ኣባና ተገልጸ። 1የው. 4:9 ስለዚ ነዚ ሎሚ እነብዕሎ ዘለና ልደት ወይ ክነብዕል ከለና መጀመሪያ ነቲ ኩሉ እግዚኣብሔር ዝገበረልና ጸጋ ክነመስግንን ክንውድስን ይግበኣና። ንሱ ኣምላኽ እካ እንተኾነ ነቲ ኹሉ ኣምልኽነቱ ብምግዳፍ ብሓይሊ መንፈስ ቅዱስ ካብ ድንግል ማርያም ብምላድ ሰብ ብምኻን ንዓለምና ድሕነት ዘበሰረላ መዓልቲ.. ንነፍሲ ወከፍና ፍቕሩ ዝገለጸላ መዓልቲ ኢያ። እዚ ጥራይ ዘይኮነ ሎምውን ክርስቶስ ጎይታ ኣባይን ኣባኹምን ክውለድን ክንጸግን ከምዝኽእል ምርዳእ የድሊ።
ዮውሃንስ ነዚ ክምስክር ንረኽቦ። ብዛዕባቲ ካብ መጀመሪያ ዝነበረ፤ ንሕና ዝሰማዕናዮ፤ ብዕይንትና ዝረኣናዮ ዝጠመትናዮ፤ በኣእዳውና ዝረምሰስናዮ ቃል ሕይወት ንነግረኩም ኣለና። ሎሚውን እዚ ቃል እባይን ኣባኹምን ተሰማዕነት ክረክብ የድሊ። ቃል ኣምላኽ ዝብለና .. ቤተክርስቲያና .. ትብለና ክንሰምዕ። እቲ ኣብ ጸልማት ዚነብር ሕዝቢ ዓቢይ ብርሃን ረኣየ፦ነቶም ኣብ ጸልማት ምድሪ ሞት ዚነብሩ ደማ ብርሃን ወጸሎም። ሕጻን ተወሊዱልና፦ ወዲ ተዋሂቡና እዩ፦ንሱ ኸኣ ገዛኢና ኪኸውን እዩ። ነሱ “ ግሩም መኻሪ ”“ ብርቱዕ ኣምላኽ ” “ ዘለኣለማዊ ኣቦ ” “ መስፍን ሰላም ”ተባሂሉ ክጽዋዕ እዩ።
ሎሚ ቃል እግዚኣብሔር ቦታ ሲኢኑ ….. ትምህርቲ ክርስቶስ ናይ ድኹማትን ሕማቓትን ኮይኑ ክፍአትን ንዓይ ይጥዓመንን ነጊሱ ኣብ ዘለወሉ ጊዜ ….. እዞም ኣብ ክርስቶስ እንኣምን ብሓቂ ክነስተንትንን ክንጽልን – መድሓኒና ኢየሱስ ክርስቶስ ብፍሉይ መገዲ ንነፍሲ ወከፍና እጽውዕ። ቃለይ ኪትሰምዑ ኣብ ጽምው ዚበለ ቦታ ውጹ’ሞ ኣዕርፉ ሽዑ ድምጸይንድለይተይን ከተለልዩ ኢኹም ይብለና ኣሎ።- “ካብ ምድረ በዳ ወሲዳ ኣብ ልብኹም ክዛረበኩም ኣብኡ ዘተቐረበ እንጌራን ዚተዳለወ ማይን ክትበልዑን ክትሰትዩን ኢኹም ክትመስግኑ ድማ ኢኹም “በኣይ ዚኣምን ኣይጠምን ኣይክጸምእን ድማ’ዩ” ይብለና ኣሎ …. በል እዚ እንተኾይኑ ጸዋዕታይ ጸዋዕታኹም “ምሳኻ ምዃን ጥዑም’ዩ – ድንኳናት ንትከል” “ንስኻ ንኩሉ ግዜ ምሳና ትረፍ – እንጌራ ከኣ ባሪካ ሃበና’ሞ ሕይወት ክንረክብ ኢና” እንበሎ ነቲ መድሓኒና።
ንዓለም ከኣ – ምስቲ ዘማራይ ኮይንና “እግዚኣብሔር ሠናይ ምዃኑ ጥዓሙን ርኣዩን ኣብኡ ዚውከል ሰብ ዕዉት ብጹዕ እዩ እንዳበልና ነሕዋትና ንመስክር። ነቶም ዝእዘዝዎ ገለ ኣይጐድሎምን እዩ። ደቀየ ንዑ ስምዑኒ ኣነ ከኣ ፍርሓት እግዚኣብሔር ክምህረኩም እየ። ጽቡቕ ኪነብር ዚደሊ መን’ዩ – ሓጎስ ዘይመልኦ ነዊሕ ዕድመ ኪረክብ ዚደሊ መን እዩ? ካብ እከይ ርሓቕ ሠናይ ከኣ ግበር – ንሰላም ድለያ ሰዓባ’ውን ይብለና መዝሙር 34 እሞ ንሕናውን ብፍላይ ከምቲ ብዙሕ ግዜ ዝተባህለና ነዚ ናይዚ ዓመት እዚ ኣዋጅ ቅዱስ ኣቦና ፍሉይ “ዓመተ ኢዮቤል – ዓመተ ምሕረት” ተቐቢልና ብትሑት መንፈስ ንሰናይ ተግባራትን ዕርቅን ሰላምን ክንሰርሕ ይግበኣና።
“መሓርቲ፥ ምሕረት ክርኽቡ ኢዮም እሞ ብጹኣን ኢዮም” ከምዝብሎ ማቴዎስ ኣብ ወንጌሉ፡ ምሕረት ናይ ንስሓ መግለጺ እዩ እሞ ብንስሓ ቅድሚ ኵሉ፤ ንልባትና ናብኡ ንመለስ። መሠረታዊ ዝኾነ ውሽጣዊ ንስሓ ንግበር። ብምሉእ ልብና ናብ ኣምላኽ ንመለስ። ካብ ክሉ ክፍኣት ዘበለ መገዲን ሓሳባትን ገዲፍና ናብቲ ቅኑዕ ዝኾነ መገዲ ኣምላኽ ንመለስ። ኣምላኽና ኣምላኽ ምሕረት ኢዩ እሞ ኣብ ምሕረት-ኣምላኽ ብምትስፋው፤ ብሓገዝ ጸጋኡ ሕይወትና ንምልዋጥ ንጽዓር። እቲ ንድሕነትና ነቲ ሓደ ወዱ እካ ዘይበቐቀልና ኣቦ ምሕረት ዝኾነ ኣምላኽ ከኣ ምሕረቱ ክሰደልና እዩ። ዝኸበርኩም ምእመናን ዓመተ 2016 ዓመተ ምሕረትን፥ ዕርቅን፥ ሰላምን፥ ይትግበረልና።
እግዚኣብሔር ጉዕዞና ይባርኽን ይቐድስን! ኣሜን!!
ኣባ ሓጎስ ተስፋጋቢር


text:
ኣብ ዝሓለፈ ሰሙናት ኣብ ዝተፈላለየ ከተማታትን ከባቢታት ሱዳን ይካየዱ ዘለው ዓበይቲ ናይ ተቓውሞ ሰልፊታት ሓደ ምዃኑ ዝተገልጸ ትማሊ ረቡዕ ኣብ ከተማ ኡምድርማን ምክያዱ ኣገልግሎት ዜና ሮይተርስ ሓቢሩ።
ብኣማኢት ዝቑጸሩ ዜጋታት ናብ ጎደናታት ኡምዱርማን ብምውጻእ ኣብ ዘካየድዎ ናይ ተቓውሞ ሰልፊ “ናጽነት፡ሰላም፡ፍትሒ” “ቃልሲ ምርጫ ህዝቢ’ዩ” ዝብሉ ጭርሖታት ከምዘስምዑ ተፈሊጡ’ሎ።
መራኽቢ ብዙሃን ውሽጢ ሃገር ፖሊስ ሰልፈኛታት ንምብታን ዘንብዕ ጋዝ ምጥቓሙ ሓቢረን ኣለዋ።
ብተወሳኺ ፖሊስ ኣብቲ ፍጻሜ ሰለስተ ሰባት ምሟቶምን ቁጽሮም ዘይተፈልጠ ካልኦት ምቁሳሎም ገሊጹ’ሎ።
እዚ ናይ ተቓውሞ ሰልፊ ዝተኻየደ ፕረዚደንት ዑመር ኣል በሽር ንደገፍቶም ኣብ ዘስምዕዎ መደረ እቲ ካብ መዝነቶም ክወርዱ ዝጠልብ ተቓውሞ ከምዘይቕበልዎም ካብ መዝነቶም ዝወርዱ ብምርጫ ጥራይ ምዃኑ ድሕሪ ምግላጾም እዩ።
ይኹን ደአ እምበር ንሶም ኣብ መደረኦም እቲ ተቓውሞ ገዛኢ ፓርቲ ፕረዚደንት ዑመር ኣልበሽር ኣብ መዝነት ዝጸንሕሉ ናይ ጊዜ ገደብ ንምንዋሕ ንቅዋም’ታ ሃገር ምምሕያሹ ስዒቡ ዘጋጥም ዘሎ ምዃኑ ግን ኣይጠቐሱን።


text:
Author: Zekarias
ዓመተ ምሕረት
ሓዲሽ ዓመት ኣብ ዓመ-ምሕረት ንጉዕዞ ንስሓን ምሕረት
ሓዲሽ ዓመት ወትሩ ዓቢ ህያብ ናይ እግዚኣብሔር ኢዩ፣ ብዝያዳ ከኣ ሎሚ ዓመት ምስ ዓመተ-ምሕረት ኣወሃሂድና ከነብዕሎን ከነስተንትኖን እንከላና ኣዚዩ ክቡርን ብሉጽን ህያብ ኮይኑ ንረኽቦ፣ ኣነን ንስካትኩምን ኣሕዋተይ ከም ወትሩ ብድኻምነትና ካብ ፍቕሪ ኣምላኽን ፍቕሪ ብጻይን ቁሩብ እልዪ ኢልና ስለእንነብር ንማልባት ከምግብርናስ ናብ ሓዲሽ ዓመት ክንሳገር ዝተገብእና ኢና ክንብል ኣይኽእልን ኢና። ልዑል እግዚኣብሔር ኣምላኽና ግን ከምቲ ዘጽኣ.14 እንረኽቦ ንደቂ እስራኤል ብሓያል ኢዱን ዝርግሕቲ ቅልጽሙን ባሕሪ ኤርትራ ኣሳጊሩ ብጽኑዕ ተመኩሮ እምነቶም ከምዘደልደሉ ዝገበሮም። ንዓና’ውን ከም ግብርና ዘይኮነስ ጽኑዕ ድልድል ፍቕሩን ዓሚቕ ምሕረቱን ሓልዮቱን ተጠቒሙ ሓንጊሩ ናብ ሓዲሽ ዓመት ኣሳጊሩና፣ ኣጆኹም ብሰላም። ብሓጎስ። ብተስፋን ብጸጋይን ሓዲሽ ጉዕዞ ጀምሩ ይብለና ኣሎ። ምኽንያቱ ብሕይወት ምንባር ዕድመ ምውሳኽ ንዓቢ ዓላማን ዓቢ ተግባር እግዚኣብሔር ንምምስካር ስለዝኾነ:: ስለዚ ንመደብ እግዚኣብሔር እነኹ ንበል። ናብታ ተንቀሳቃሲት መርከብ ድሕነት ዝኾነት ቤተ-ክርስትያና/ቁምስናና ንእቶ’ሞ ዓይኒ እምነትና ኣብሪህና ኣብ ሓዲሽ ዓመት ሓዲሽ ሕይወት ብኽርስቶስ ነስተማቕር። ከም ህያው ክፍሊ ኣካላታ ኮይና እጃምና ከነበርክት ንዕደም ስለዘለና ዕሽሽ ኣይንበሎ። ጉዕዞና ኩሉ ከኣ ሰናይ ክኾነላና ኢዩ። ምሕረትን ጉስነትን ኣምላኽ ወትሩ ምሳና ስለዘሎ ብሓጎስን ህድእቱን ኣንጀርቢቡ ዕለታዊ ሕይወትና ባዕሉ ክመርሖ ኢዩ፣ ኣብዚ ዓመተ-ምሕረት ብፍላዪ ንናይ ምሕረት ገጹ ወትሩ ከነስተንትኖ ተጸዊዕና ኣለና፣ ከመይ ኣምላኽ ንዓና ከድሕን ምስ መደበ ብመላኮታዊ ምሕረቱ ኢዩ ተገሊጹ ንሕና ደቁ’ውን ናብኡ እንምለሰሉን ዕዉት ጉዕዞ ክርስትና ዛዚማና ንዘላእለም እንሕጎሰሉን ብኣኣ ብታ መለኮታዊት ምሕረቱ ኢዩ’ሞ ኣሕዋተይ “ምሕረቱ ዘላዓለማዊት ኢያ…” እናበልና መዝሙር ዳዊት 136 እናዘመርና ብመንገዳ ንጉዓዝ።
ኣብ መልእኽቲ ብዛዕባ ዓመተ-ምሕረት ር.ሊ.ጳጳሳት ኣቡነ ፍራንቸስኮ ቁ.12 ከም እንረኽቦ ነዛ ናይ ወንጌል ትርግታ ልቢ ዝኾነት ምሕረት ኣምላኽ ክትነብርን ከተበስርን ዝተመርጸ/ ዝተመዘዝት ቤተ-ክርስትያን ስለዝኾነት ጉዕዞና ኩሉ ኣብ ሕጽንኣ ይኹን፣ ከመይ ነዚ ከቢድ ናይ ሓዲሽ ስብከተ-ወንጌል መዝነታ።ብሓዲሽ ወንን ዝተሓደሰ ሓዋሪያዊ መደብን ንኸተተግብር ሎሚ ንዓይን ንዓኻትኩምን ተጠቒማ ስላዝኾነት ጽን ንበላ፤ ንለኣካ። ልዕሊ ኩሉ ከኣ ከማቲ ርእሳ ዝኾነ መስራቲኣ ክርስቶስ ቅዱስ ዝኾነ ኣብዚ ሓዲሽ ዓመት ሕይወት ቅድስና ንምረጽ።
ሓዲሽ ዓመት ኣብ ዓመተ-ምሕረት ንጉዕዞ ንስሓን ምሕረትን
ኣሕዋተይ ምሕረት ኣምላኽ ወሰን ደረት ዘይብሉ ዘለኣለማዊ ኢዪ፣ እንተኾነ ንሕና ጊዚያውያንን ድኹማትን ስለዝኾና። እኖና መምህርናን ቅድስቲ ቤተ-ክርስትያን ብጊዜን ወቕትን ፈላልያ። ብዝርድኣና ኣገባብ ተጠቒማ ወትሩ መነቓቕሕን መሐደስን መደባት ስለእትሰርዓልና ካብ ሕዳር 2015-ሕዳር 2016 ዓመተ-ምሕረት ኢላ ከምዝኣወጀትልና ንኹልና ስውር ኣይኮነን፣ እዚ ብኣቃጻጽራ ስርዓት ሃገርና እነብዕሎ ዘለና ሓዲሽ ዓመት 2009 ዓ.ም.ግእዝ ዘመነ-ማቴስ ኣብ ውሽጢ እዚ ምሩጽ እዋን ስለዝርከብ ብፉሉዪ ትግሃት መንፈስን ንስሓ ኣቲና ምሕረት ኣምላኽ ከነስትማቕር ይዕድመና፣ ኣብ ሓዲሽ ዓመትን ዓመተ-ምሕረትን ልብና ኣትሪርና ከይተልወጥና ከይንተርፍ ብሓቂ ከፍርሓናን ከሰክፈናን ኣለዎ፣
እስከ ኣብዚ ሓዲሽ ዓመት ንዝገጥሙና ነገራትን ኩነታትን ብንስሓን እምነትን ፍቕርን ኣብ ምሕረትን ኣምላኽ ብሓድሽ ኩርናዕ ንርኣዮ’ሞ ኣብ ሕይወትና ዓቢ ለውጢ ክንርኢ ኢና፣ ኣሕዋተይ ዓለማውያን ስነ-ፍልጠታውያን ተመራመርቲ በብዓመቱ ንዝውህቦም ጊዜ ተጠቒሞም ሓደስቲ ምህዞታትን ፈጠራታትን ከቕርቡ እሞ ዝና ክረኽቡ ክንደይ ዘይባላሓቱ። ክንደይ ጊዜ ኸ ከይደቀሱ ዘይሓድሩ፣ እዚ ዓለምና በጺሓቶ ዘላ ናይ ተኽኖሎጂ ምዕባሌ’ውን ናይዚ ዘይሕለል ጻዕሪ ውጽኢት ኢዩ፣ ንሕና ክርስትያን ከድኣ ኣሕዋተይ ዝውሃበና ዘሎ ሓዲሽ ዓመትን ዓመተ-ምሕረትን ተጥቒምና ናብ ሓዳስ ኢዮርሳሌም ስማያዊት ሃገርና ንምብጻሕ። ንመንግስቲ ኣምላኽ ከቓላጥፍ ዝኽእል ናይ ምሕረት ተግባራት እናፈጸምና ተሓድሶን ለውጥን ሕይወት ክንገብር ክንደይ ክንጽዕር ዘይግብኣና። ምኽንያቱ ክርስቶስ ዝማእከሉ። ዝመራሒኡን ዝቐላሲኡን ሕይወት ምምራሕ ቀሊል ስለዘይኮነ፣
እቲ ዝዓበየን ዝበርትዐን ቃልስና ከኣ ምስ ገዛእ ርእስና ኢዩ’ሞ ኣብ እንወድቀሉን እንደኽመሉን ጊዜ ብምስጢረ ንስሓ ሓዲሽ ሓይሊ እናኣከብና ስግኡን ደሙን እናተመገብና ከይተሓለልና ምስ እንቃለስ ሓደስቲ ፍጡራት ብምኻን ተቐበልትን ወሃብትን ምሕረት ኣምላኽ ከምእንኸውን ንእመን። ቅ.ዮሓንስ መበል 23 ኣብ ምኽፋት ካልኣይ ጉባኤ ቫኣቲካን “ ሎሚ ቤተ-ክርስትያን ነቲ ናይ ምሕረት ፈውሲ ክትጥቀመሉ ትደሊ ኣላ” ከምዝበሉ ሎሚ’ውን ምሕረትን ይቕሬታን ዝልማዱ ኣምላኽና ብንስሓን ተኣማማንነትን ናብኡ ክንምለስ’ሞ ዝተሓደሰ ሕይወት ክንመርሕ ቤተ-ክርስትያና ትዕድመና ኣላ። ምሕረት ኣምላኽ ዝቕበሉ ከኣ ምሕረት ዘዘውትሩ/ዝንስሑን ጥራይ ምኻኖም ቅዱሳት ጽሑፋትና ኣብ ማቴ.9።13 ,ሆሴ.6፡6 ወዘተ…የረድኣና፣ ናይ’ዚ ምሕረት ኣምላኽ ዝዕበየ ስራሕ ከኣ ሓጢኣትና ደምሲስካ ሓዲሽ ሕይወት ምጉንጻፍ ኢዩ፣ ምሕረት ኣምላኽ ዘስተማቐረ ወዲ ኣዳም/ክርስትያን ከኣ ንኻልኦት ምምሓርን ናብ ምሕረት ምዕዳም ፍጹም ኣይከብደምን ኢዩ፣ እምብኣር ከምቲ ናይ መድሓኒና ጎይታና ኢየሱስ ክርስቶስ ቀንዲ ዓላማ ምድራዊ ሕይወቱ ምሕረት ምሃብን ናብ ምሕረት ምዕዳምን ዝነበረ። ናተይን ናትኩምን ከኣ ኣሕዋተይ ካብዚ ዝተፈልየ ክኸውን ፍጹም ኣይክእልን ኢዩ።
ሓዲሽ ዓመት ኣብ ዓመተ-ምሕረት ንሓዲሽ ጉዕዞ ሕይወት
ጎይታና ኢየሱስ ክርስቶስ ብዛዕባ ሓድሽ ዓመት ብሓዲሽ ሕይወት ክጅመር ከምዘለዎ ንኸረድኣና ኣብ ሉቃ.5።35-39) ከምዚ ይብል “… ሓዲሽ ቁራጽ ዓለባ ኣብ ብልይ ክዳን ክልገብ…ሓዲሽ ወይኒ’ውን ኣብ ብላዪ ኣሕርብቲ ክቕመጥ ኣክእልን ኢዩ … እንተ ዘይኮይነ እቲ ኣረጊ ክዳን ዳግም ይቕደድ እቲ ሓርቢ’ውን ይስበር”። እዚ ክፍሊ ወንጌል እዚ ንዓና ሓዲሽ ዓመት ነብዕል ንዘለና ዘመሓላልፈልና መልእኽቲ ብዘልማድ እናተጋዓዝና። ካብ ምሕረት ኣምላኽ ሪሒቕና። (ከተመሓርናን ከይማሓርናን ማለት ብምስጢረ ንስሓ ተሰናዲና ስግኡን ደሙን ከይተመገብና። ኣብ ገለ ናይ ምሕረትን ፍቕርን ስርሓት ከይትጸመድና። ኣብ ሓዋሪያዊ ግብረ-ተልእኮ ቤተ-ክርስትያና ከተሳተፍና ወዘተ… ንማልባት በጊዕ ስለዝሓረድና ምስ ፈተውትና ናይ ርሑስ ዓዲሽ ዓመት ሰናይ ትምኒትና ስለዝተለዋወጥና። ናይ ሃረርታ ሆየ ሆየ ስለዝበልና ወዘተ…ሓዲሽ ዓመት ዘብዓልና። ንእግዚኣብሔር ኣቦና ደስ ዘብልን ንእሕዋት ዝሃንጽን ጉዕዞ ሕይወት ንገርብ ዘለና ከይመስለና ተዘኻኽረና፣ እዛ መልእኽቲ ወንጌል ንጽርቲ ኢያ ንስሓ እተዊ ኣብ ሓዲሽ ዓመት ሓዲሽ ሕይወት ጀምሩ። ኣብ ማር.1 እንረኽቦ ስብከት ቅዱስ ዮውሓንስ መጥምቕ ኣስተንትኑን ኣተግብሩን መንገድኹም ኣቕንዑ ኢያ ትብለና ዘላና’ሞ ነስተውዕለላ። ስለዚ ኣሕዋተይ ንግላዊ ስድራ-ቤታዊ ማሕበራዊ፡ ቁምስናውን፡ ክርስትያናውን፡ ኣገልጉለትና ዝሕግዘና ፍጹም ንስሓ ክንገብርን ተግባራዊ ዝኾነ መደብ ንሓዲሽ ጉዕዞ ሕይወት ክንሕንጽጽ ግድን ኢዩ።
ቅ.ዮውሓንስ ጳውሎስ ዳግማዊ ኣብ 1978 ዓ.ም. ጳጳስ ምስ ተመርጹ ኣብ መጀመሪያ ስብከቶም ንነፍሲ-ወከፍ ኣማናይ። ንመላእ ቤተ-ክርስትያንን ዓለምን ….ኣይትፍርሑ ትብዑ ንኣምላኽ መዓጹ ልብኹም ክፈቱ። እቲ ጸጋ ኣምላኽ ዝዓግትን ንወዲ ሰብ /ንብጻይና ክንቅበል ዝኽልክለና ኩሉ መዓጹን መሳኹትን ይከፈት ፖለቲካዊ መደባትን መምርሕታትን’ውን ከይተረፈ ንፍትሕን ርትዕን ይከፈት ትብዑ እናበሉ ንቆራጽ ጉዕዞ። ንለውጢ ሕይወትን ንሰናይ ዓለምናን ዓዲሞም ቆሪጾም ዝተበገሱን ዝተዓወቱን ናይ ዘመና ምስሌነ ክርስቶስ ኢዮሞ፣ ሕጂ’ውን ንዓና ንጹር ኣብነት ይኾኑና። ንሕና እዞም ሓዲሽ ዓመት እሞ ኸኣ ኣብ ዓመተ-ምሕረት ከነብዕል ዕድል ተዋሂቡና ዘሎና ላንጋ ላንጋ ዝኾነ ሕይወት ኣወጊድና ተባዕ ቆራጽ ስጉምቲ ንመንፈሳዊ ለውጢ እንጅምረሉ ምሩጽ እዋን ሕጂ ኢዩ። እዚ ጉዕዞ እዚ ቀሊል ስለዘይኮነ ከኣ ከይፈራሕናን ከይሰጋእና ናብ እግዚኣብሔር ክንውከል መጽሓፍ ምሳሊ 3.5-6 ይምዕደና።
ኣሕዋተይ ሓዲሽ ሕይወት ክጅምር ኢየ። ህያው ኣባል ቁምስናይ/ቤተ-ክርስትያነይን ብምኻን ኣብ ተልእኾኣ ክሳተፍ ኢየ። ብመንገዲ ዕርቅን ንስሓን ብምጉዓዝ እሙን ውሉድ እግዚኣብሔር ክኸውን ኢየ ኢልና ምስ ተበገስና መጠኑ ብዙሕ ፈተናትትን መሰናኽላትን ከምዝገጥመና ርጉጽ ኢዩ። እንተኾነ እዚ ጉዕዞ እዚ መድሓኒና ጎይታና ኢየሱስ ክርስቶስ ባዕሉ ዝመራሒኡን ብዙሓ ቅዱሳት ኣቦታትን ኣዴታትን፡ ዓበይትን፡ ነኣሽቱን፡ ደቂ-ተባዕትዮን ደቂ- ኣንስትዮን መነኮሳትን ነጋውስን ዝተዓወትሉ እንኮ ጉዕዞ ስለዝኾነ ንትባዕ ብቆራጽነት ንበገስ። እግዚኣብሔር ንኢያሱ ኣብ ቀዳማይ ምዕራፍ ትባዕ ኣይትፍራሕ ናብ እትኸዶ ዘበለ ኩሉ ምሳኻ ኢየ ከምዝበሎ ኣምላኽና ወትሩ ምሳና ኢዩ ዝጉዕዝ። ቅ.ኣጎስጢኖስ ዝብሃል ኣፍሪቃዊ ቅዱስ ከምዚ ከማና ድኹም ሓጢኣተኛ ኣብ ዝነብረሉ እዋን ዕድመ ለውጢ ሕይወትን ቅድስናን ምስ ቀረበሉ ነቶም ቀዲሞምና ብዓወት ምድራዊ ሕይወቶም ዝዛሙ ቅዱሳት እንከስተን፤ እዚኦምን እዚኤንን እንተ ተቐዲሶምስ ኣነኸ ድኣ ስለምታይ ዘይቅደስ ኢሉ ብትብዓት ስለዝተበገሰ ኣብ ዓቢ ቅድስና ከምዝበጽሔ ኩልና ንፈልጥ። ሃየ እምብኣር ኣሕዋተይ መንፈሳዊ ቅንኣት ይሕደረና።
ንእግዚኣብሔር ጽን ኢልና ክሰምዖ ከም ሳሙኤል ባሪያኻ ይሰምዕ ኣሎ’ሞ ተዛረብ እንተኢልናዮ (1ሳሙ 3 )። ከም ኤርምያስ ነቢዪ ቆልዓ ኢየ ከይበልና ክንዛረቦ ዘላና ቃላት ኣብ ኣፍና ከንብረልና እንተ ኣፍቂድናሉ (ኢር.1.9..) ከም ቅ.ድንግል ማሪያም እኖና እንሆኹ ባሪያ እግዚእብሔር ኢየ ከምቲ ዝበልካዮ ይኹነለይ ኢልና እንተተኣዚዝና (ሉቃ1.38 )፤ ከም ቅ. ጳውሎስ ጎይታይ እንታይ ክገብር ትደልየኒ (ግ.ሓ.9) ኢልና ስንድውነትና እንተገሊጽና፤ ሽዑ እግዚኣብሔር ኣምላኽና ክንገብሮ ዘለና ባዕሉ ከብርሃልና ኢዩ። ንሕና ጥራይ ትሑዝ ኢየ፤ ኣብዚ ጊዜ እዚ ድኣ ለይትን ቀትርን ቀዳምን ሰንበት እንተ ዘይሰራሕካ ሕይወት መኣስ ይክኣል። ኣነስ እዝን እትን ክገብር መኣስ ዓቕሚ ኣለኒ። ንንስሓ ይኹን ንተልእኾ ወንጌል የርክበሉ ኢየ ወዘተ…ብዝብል ምስምስ ኣይንዛነ፣ ካብ ቤተ-ክርስትያናን ግብረ ሰናይን ኣይንርሓቕ; እግዚኣብሔርስ ከም ባህሪኡ ኣብ ሕይወት ነፍሲ-ወከፍና ተእምር ክገብር ሓዲሽ ሕይወት ሓዲሽ መደብ ክንመርሕ ክሕግዘና ወትሩ ስንድው ኢዩ።
ንእግዚኣብሔር ከነፍቅር ከነኽብርን ክንልኣኽን ንሱ ዝኣዘዘና ክንፍጽም ኣብ መወዳእታ ከኣ ምስኡ ክንነግስ እቲ ቀዳማይ ዓላማ ምፍጣርናን ሕይወትናን ምኻኑ ብንእስነትና እንከለና ኣብ መን ፈጠረና ዝተመሃርናዮ ሓቂ ኢዩ። እቲ ካልኣይን ንዕኡ ዝመስልን ከኣ ንብጻይካ ከም ነፍስኻ ኣፍቅር ዝብል ትእዛዝ እግዚኣብሔር ካብ ጥንቲ ንሕዝቡ ዝሃቦ ትእዛዝን ኣብ ሓዲሽ ኪዳን ከኣ ኢየሱስ ክርስቶስ መድሓኒና ኣብ ወንጌል ዘብርሃልናን ኢዩ። ዝተሓደሰ ሕይወት ምጅማር ከኣ ነዚ ትእዛዝ እዚ ኣብ ሕጽኒ ቤተ-ክርስትያን ኮንካ ምትግባር እንተዘይኮይኑ ካልእ ትርጉም የብሉን፣ ፍቕሪ እግዚኣብሔርን ፍቕሪ ብጻይን ክፈላለያ ዘይክእላ ክልተ ገጽ ናይ ሓንቲ ሳንቲም ኢየን፣ ኣብ ሕይወትና ከነተግብረን ቆሪጽና እንተተበጊስና ከኣ ንኽልቲኤን ክንፈላልየን ኣይንኽእልን ኢና። ከመይ ቅ.ዮውሓንስ ኣብ መልእኽቱ እቲ ንእግዚኣብሔር የፍቅር ኢየ ዝብል ንብጻዩ ግን ዝጸልእ ሓሳዊ ኢዩ (1ዮው.3) ኢዩ ዝብለና፣ ዓለምና ከኣ ሕጂ ንዓና ንኽርስትያን ነዚ ከነተግር ኢያ ትሓተና:: ንሕና ካቶሊካውንያን ወትሩ ሃብታም ዝኾነ ኣብነታዊ ውርሻ ሕይወት ቅዱሳት ኣለና፣ ኣብዚ ወርሒ እዚ ቅድስንኣን ዝተጸንበለ ቅ.ተረዛ በዓልቲ ካልካታ’ውን ናይ ጊዜና ህያው ኣብነት ኮይነን ከምዚ ትብላና። “እግዚኣብሔር ንዓለም ኣፍቂሩ ንሓደ ወዱ ሃባ ሕጂ’ውን የፍቅራ ኢዩ፤ ንዓይን ንዓኻትኩምን ከኣ ንኹሉ ብፍላይ ከኣ ነቶም ኣዚዮም ድኻታት ንኸነገልግል ሰዲዱና” እናበላ ፍቕሪ እግዚኣብሔር ኣብ ፍቕሪ ብጻይ ከምዝግለጽን፤ ፍቕርን ምሕረት እግዚኣብሔር ዘስተማቐረ ከኣ ኣብ ኣገልጉለት ኣሕዋት ከምዝዋፈር ብግብሪ የስተምህራና።
ኣሕዋተይ ንሕና ደቂ ሰባት ብሕይወት ንኽንነብር ነንሕድሕድና ኣዚና ኢና እንደላለ፣ ንኣብነት ኣብ ሓደ ናይ መወለዳን ሆስፒታል ክልተ ማናቱ ቅድመ-ግዜ ተወሊደን ፍሉዪ ክንክን ይግብረለን ኣብ ዝነበረ እዋን ሓንቲ ካብኤን ደኺማ ምትንፋስ ኣቃረጸት። ሓካይም ክትመውት ኢያ ኢሎም ሕክምንኦም እቃረጹ’ሞ ሓንቲ ካብቶም ተሓጋገዝቲ እስኪ ብሙቐት ሓፍታ እንተደሓነት ኢላ ምስ ሓፍታ ኣተሓቓቑፋ ኣደቀሰታ፣። ሽዑ ወያ ሕጻን ከተትንፍስ ጀመረት’ሞ ሓወየት፣ ጉዕዞ ሓዲሽ ሕይወት ጉዕዞ ክርስትና ከኣ ነዚ ኢዩ ዝመስል፣ ነፍሲ-ወከፍና ኣብ ቅድስና ኣሕዋትና ዓቢ እጃም ኣለና፣ ነዚ ንኸተረድእ ብጽዕቲ ሮዛ መስራቲት ማሕበር ደቂ ቅ.ሓና ንኣሕልቕ ገዳማት። “ንስኺ ኣብ ቅድስና ደቀይ መሳርሒት ኢኺ” ትብለን ነበረት፣ ሕጂ ኣብዚ ሓድሽ ዓመት ከኣ ንወለዲ ኣብ ቅድስና ስድራ-ቤትኩም። ንውሉድ ኣብ ቅድስና ወለድኹም: ንቆሞስን ፈለስትን ኣብ ቅድስና ምእመናነይ ወዘተ… መሳርሕቲ ቅድስንኦም ኢኹም እሞ ንቕሑ ቅዱስ ሕይወት ምርሑ ኢዩ ዝብለና ዘሎ። ኣብ ስድራ-ቤት እቲ ዝነቐሐን ኣንጊሁ ዝተበራበረን ንድቃስ ዝወሰዶም ከምዘተንስእ: ብምሕረት ኣምላኽ ተባሪኹ። ዝውሃቦ ዓመታትን ሰዓታትን ተጠቒሙ ሓዲሽ ሕይወት ወትሩ ዝጅምር ትጉህ ክርስትያን ከኣ ንኣሕዋቱን ኣሓቱን ቤተ-ክርስትያኑን ኣዚዩ ደጋፊ ኢዩ። ከመይ እቲ ጉዕዞ ጽንክር ስለዝብል ብምስጢራት ተባራቲዕካ ናይ ብሓባር ኢዩ ዝፍጸም፣ ከምቲ መዝሙርና ዝብሎ ኢድ ንኢድ ተታሓሒዝና ንቐጽል መግሻና እናበልና ከም ሓደ ስድራ ክርስቶስ ናይ ሓባር ጉዕዞ እንጅምረሉ እንብኣር ሕጂ ኣብ ዓመተ-ምሕረትን ሓዲሽ ዓመትን ኢዩ።
ኣብ ተልእኾ ክርስቶስ ምስታፍን ወትሩ ብዝተሓደሰ ሕይወት ምጉዓዝን ነቲ ክንፍጽሞ ዘለና ጉዕዞ ቅድስና ኣነጺሩ፤ ክትግበር ዘለዎ መደብን ክስራሕ ዘልዎ ዕዮን ወንጌልን ኢዩ ዘመልክት። ብፍላዪ ኣብ ሕይወት ክርስትና ንስሓን ወንጌላዊ ተልእኾን ዝመለለዩኡ፤ ምድራዊ ጉዕዞና ጀሚርና ክሳብ እንዛዝም ክፍጸም ዘልዎ ጉዕዞ እምነት ኢዩ። ኣብዚ ጉዕዞ እዚ ዘጋንፈና ኩሉ ከኣ ብኣጋጣሚ ዘይኮነስ ከምቲ (ሮሜ 8።29-30) ዝብለና ብመደብ እግዚእብሔር ኩሉ ንሰናይና ኢዩ። ስለዚ ንኹሉ ብምስትውዓል ንጠቐመሉ፣ ጸገማትን ተጻብኦታትን ክሳብ ሞት’ውን ብመራሒ ጉዕዞናን መድሓኒናን ጎይታና ኢየሱስ ክርስቶስ ተሳዒሩ ኢዩ። ንሱ ባዕሉ ኣብ ወንጌሉ ኣጆኹም ንዓለምን ኩሉ ሕልኽላኻቱን ኣነ ቅድሜኹም ስዒረዮ ኢየ ዝብለና ኣብ (ዮው.16።33)፣ ንሕና ክርስትያን ስምና ከምዝሕብሮ ኣሰር ኣሰሩ ክርስቶስ ምስዓብ ኢዩ ጉዕዞና። መራሒናን ሓይልናን ከኣ ባዕሉ ኢየሱስ ክርስቶስ ኢዩ፣ ኣብ ጉዕዞ ክርስትናና ንኽንዕወት ሕጂ’ውን ካብ ቅዱስ ወንጌል ኣብነት ዝኾኑና ክንጠቅስ ከም ማሪያም ሓፍቲ ማርታን ኣልኣዛርን ወትሩ ንቓሉ ጽን ክንብል። ከም ቅዱስ ጳውሎስ ዘይሕለል ሰባኺ ወንጌል ንምኻን ወዘተ ቀቅድሜና ተዓዊቶም ኢዮም’ሞ ንስዓቦም፣ ሽዑ ወትሩ ካብ ብሉጽ ናብ ዝበለጸ ሓጎስ፤ ካብ ንፈልጦ ሕይወት ናብ ዘይንፈልጦ ዘለኣለማዊ፤ ካብ ንርድኦ ናብ ዘይንርድኦን ብኣእምሮና ዘይንበጽሖን ምሕረትን ሰላምን ቅሳነትን ወዘተ… ተሳጊርና ምሕረት ኣምላኽ ከነስተማቕር ኢና። ምኽንያቱ ኣብ ጉዕዞ ክርስትናና ፍቕሪ ምሕረትን ሰላምን ኣምላኽ ንምስትምቓር ወሰን ኣልቦ ተኽሎታት ኣሎ። ንኣብነት ከምቲ ኣብ መእተዊ ዝጠቐስክዎ ምስጢረ-ንስሓ፤ ቃል-ኣምላኽ፤ ተሳትፎ ኣብ ሓዋሪያዊ ግብረ -ተልእኾ ወዘተ…ስለዚ ኣብ ዝሓለፈ ሕይወትና ብዝገበርናዮ ጉዕዞ ብዘበርከትናዮ ኣገልጉሎት፤ ብዘዘውተርናዮ ናይ ፍቕሪ ስርሓት ወዘተ… ኣይንዕገብ፣ ገና ነዊሕ ጉዕዞ ቅድስናን ከነበርኽቶ ዘለና ኣገልጉለት ኣሕዋትን ተሪፉና ኣሎ። ነፍሳት ናብ መንግስቲ ኣምላኽ/ ክርስቶስ ከነምጽእ መርበብና ኣሰናዲና ዕጥቂ እምነት ተዓጢቕና ዳግም ብዝተሓደሰ ሕይወት ንበገስ፣ ሕጂ’ውን ቃል ብጽዕቲ ሮዛ ጋቶርኖ መስራቲት ማሕበርና ክጠቅስ ኣፍቁዱለይ።- “ ኣብ ክርስትያናውን ማሕበራውን ኣገልጉለትና ነቲ ክግበር ዘለዎ ድኣ እንበር ንዝተገብረ ኣይንጠምት” ኢላ ስለእትምዕደና፣ ከመይ እግዚኣብሔር ሓዲሽ ዓመትን ዓመተ-ምሕረትን ኣብ ኢድና ዝህበና ዘሎ ገና ንኸነፍቅሮን ከነገልግሎን ዝብል ዓላማ ሕይወትና ንኸነተግብር ኢዩ።
ኩሉ ክብሪ ንእግዚኣብሔር ይኹን!ኣሜን
ሶር ለተኪዳን ብስራት
እቲ ብዙሕ ዘፍቅር ብዙሕ ኃጢኣት ይሕደገሉ
ሓደ ካብ ፈሪሳውያን ንኢየሱስ ምስኡ ኺበልዕ ሓተቶ። ናብ ገዝኡ አትዩ ድማ አብ መአዲ ተቐመጠ። አንሆ አብቲ ዓዲ ሓንቲ ኃጥእ ሰበይቲ ነበረት፤ አብ አንዳ አቲ ፈሪሳዊ አብ መአዲ ምቕማጡ ምስ ፈለጠት ድማ ቕዱይ ቕብኢ ዝመልኦ ብአልባስጥሮስ ዝተሰርሐ ብልቓጥ አብምጽአት። ብድኅሪኡ አብ ጥቓ አግሩ ኾይና አናበኸየት በቲ ንብዓታ አግሩ ክተጠልቅዮ ጀመረት፡ ብጸግሪ ራእሳ እናደረዘት እግሩ ትስዕም፤ ቅዱይ ቅብኢውን ትቐብኦ ነበረት።
እቲ ዝጸውዖ ፈሪሳዊ ድማ ነዚ ርአዩ፤ “አዚ ነቢይ አንተ ዚኸውንሲ አዛ ትትንክዮ ዘላ ሰበይቲ ኃጥእ ኢያ አሞ አንታወይትን ከመይ ዝበለትን ምኻና ምፈለጠ ነይሩ” ኢሉ ብልቡ ሓሰበ። ኢየሱስ ከአ “ ስምዖን ዝብለካ አሎኒ” በሎ፤ ንሱ ኸአ “ መምህር ተዛረብ በሎ፤ ንሓደ መለቕሒ ኽልተ ሰብ ዕዳ ነበርዎ፡ አብቲ ሓደ ሓሙሽተ ሚእቲ፡ አብቲ ሓደ ድማ ሓምሳ ዲናር ነበሮ። ዚፈዲዩዎ ስለዝሰአኑ ግና ንኽሊቲኦም ሓደገሎም። ካብአቶም አቲ አዝዩ ዜፍቅሮም መኖም ኢዩ፧ ስምዖን ከአ “ ንአይሲ እቲ ብዙሕ ዝተኃድገሉ ይመስለኒ” ኢሉ መለሰ፡ ኢየሱስ ከአ “ ቅኑዕ ፈረድካ” በሎ።
ሽዑ ናብታ ሰበይቲ ግልጽ ኢሉ ንስምዖን ከምዚ በሎ፤ “ነዛ ሰበይቲ እዚአስ ትርእያዶ አሎኻ፧ ናብ ቤትካ አትየ ንእግረይ እካ ማይ አይሃብካንን፧ አዚአ ግና ብንብዓታ አእጋረይ አጠልቀየት፡ ብጸግሪ ርእሳውን ደረዘት። ንስኻ አይተሳለምካንን፡ አዚአ ግና ካብ ዝአቱ ጀሚራ አእጋረይ ካብ ምስዓም አየቃረጸትን። ንስኻ ርእሰይ ብዘይቲ አይቀባእካንን፤ አዚአ ግና አእጋረይ ብቕዱይ ቅብኢ ቐብአት። ስለዚ ብዙሕ ስለ ዘፍቀረት ንእአ ብዙሕ ኃጢአት ተሓዲጉላ ኢዩ፤ አብለካ አለኹ።
እቲ ሒደት ዚሕደገሉ ግና ሒደት እዩ ዘፍቅር። ንእአ ድማ ፡ “ ኃጢአትኪ ተኃዲጉልኪ ኢዩ በላ። አቶም ምስኡ አብ መአዲ ተቀሚጦም ዝነበሩ ኸአ ብልቦም፡ “ እዚ ኃጢአት ኪኃድግ ዚኸእልስ መን ኮን ኮይኑ እዩ፧” ኢሎም ሓሰቡ። ንሱ ግና ነታ ሰበይቲ “ እምነትኪ እያ ዘድኃነትኪ፡ ብሰላም ኪዲ” በላ። “ፈሪሳውያን መሲሕ ምስ መጸ፣ ንሓጥኣን ኣጥፊኡ፣ ንጻድቃንን ቅዱስንን ሓዲሽ መንግስቲ ኣምላኽ ከም ዘቅውም ይኣምኑን ይምህሩን ነይሮም። ኢየሱስ ግና “ንሓኪም ሕሙማት እምበር ጥዑያት ኣየድልይዎን ኢዮም” ይብል። ንኢየሱስ ዘድልይዎ ኣነን ንስኹምን ኢና። ግና ብእምነት ናብኡ ክንቀርብ የድሊ። አነ ንጥዑያት ኪጽወዕ አይመጻኹን አንታይ ደአ ንሕሙማት… ዝብል ተልእኾ አምላኽ አብዚ ብግሊጺ ንረኽቦ።
ኢየሱስ ብስምዖን ተዓዲሙ አብ ገዝኡ ንኽምገብ አይነጽግን ድልውነቱ ይገልጽ። ብፍላይ ነቶም ንቃላቱን ምሕረቱን ዝጸምኡ ፍጡራት። ካብ ኩሉ ፍርዲ ነጻ ኮይኑ ይቀርብርና፡፤ ናይዚ ምስክርነት:- ምስ ሓጢአተኛታት ይበልዕን ይሰትንአብ ገዛ ናይ ማቴዎስ ይአቱ: ገዛ ናይ ዘካሪያስ: ገዛ ማርታን ማሪያምን: ነታ አብ ዙሙት ዝተረኽበት ሰበይቲ ይምሕር . . . ተጋባራት ናይ ወዲሰብ ብዘየገዲስ ብዘይ ፍልልይ ምሕረት ይአዝዝ።
ነቲ ዝሰብኮ ብተግባር አብ መንጎ አሕዛብ ብተአምራት ይፍጽም። አብዚ ግዜ ኢዩ አምበአር ብዘይተጸበይዎ መገዲ አዛ ሰበይቲ አብ መንጎኦም ትርከብ። ብሓቂ ብትብዓት ከአ ሓደ ዘይተጸበይዎ ትገቢር፡ ብትሕትና አብ አግሪ መድኃኒና ኢየሱስ ክርስቶስ ብምብርካክ ትበኪን ትነብዕን ብንብዓታ ድማ አግሪ መድኃኒና ተጠልቂ፥ ብጸግራ ረእሳ ድማ ትደርዝ። አዚ ብኽያትን ንብዓትን ግና ውሽጣዊ መለኽቲ ነበሮ።
ቅዱስ አምብሮዝዮስ ብዛዕባ አዚ ክዛረብ ከሎ፡ ከምዚ ይብል” አብ ቤተክርስቲያን ማይን ንብዓትን አሎ፤ ማለት ናይ ጥምቀት ማይን፡ ናይ ንስሓ፡ ጣዕሳ ንብዓትን። በዚ ቅዱስን – እምነትን ዝመልኦ ተግባር፤ ድኻምነታ ትግልጽት: ንስሓ ምሕረትን ዕርቅን ምስ አምላኻ ትሓትት::
ሓጥአትካ ምፍላጥን ምቅባልን ንምሕረት አምላኽ ንምቅባል ቁሩብ ምካን ማለት ኢዩ:: በዚ ድማ ንሕይወትካ ሓድሽ ምዕራፍ ምኽፋት ማለት ኢዩ። ምኽንያቱ እዛ ሰብ እዚአ ብስጋ እካ ህልውቲ እንተነበረት ብመንፈስ ግና ምውቲ ነበረት። ናይቲ ጥፉእ ወዲውን ክንዝክር ንኽእል: ክምለስ ከሎ ገና ርሑቅ ከሎ ወዱ ከም ዝኾነ የለልዮ። ወንጌል “ረአዮ እሞ ራሕርሓሉ” ይብለና። ቀጺሉ “ስብሕቲ ላም ኣምጺእኹም ሕረዱ፡ ንብላዕ ንተሐጐስ። ምኽንያቱ እዚ ወደይ ሞይቱ ነይሩ ሓውዩ፡ ጠፊኡ ነይሩውን ተረኺቡ ኢዩ” ይብል። ካብ እግዚአብሔር ሪሒቃ ነበረት። ሕይወት አይነበራን .. ሕይወት ክትረክብ ምስ አምላኻ ክትዕረቕ ነበራ፡ ናብ ንስሓ ክትምለስ ነበራ። “ ግናኸ እቲ ብምሕረት ሃብታም ዝኾነ አምላኽ ምእንቲ እታ ብአአ ገይሩ ዘፍቀረና ዓባይ ፍቕሩ፡ ንአና፤ ብበደልና ምውታት እካ እንተነበርና ምስ ክርስቶስ ሕያዋን ገበረና። ኤፌ. 2፡4-5 ንገዛእ ርእስኻ “ተጋግየ” ኢልካ ምውቃስ የዲሊ። በደሉ ዚፈልጥ ጥራይ’ዩ ንጌጋ መገዲ ሓዲጉ ናብ ቅኑዕ ዘምርሕ። አብቲ ምሕረት አምላኽ ዘስተማቀርናሉን ዝተቀብልናሉን ንኹላትና ሓደ ሓድሽ ሕይወት፤ መገዲ ይኽፈተልና።
ጎይታና ኢየሱስ ክርስቶስ በቲ ተግባር ናይታ ሰበይቲ ከይተገረመ ሱቅ ይብላ ኩሉ ንኽትፍጽም ይቅበላ። ካብዚ ጀሚራ ሕይወታ ይልወጥ፤ ነጻ ትኸውን፡ ሓድሽ ሕይወት ብሓጎስን ተስፋን ትጅምር:: ስምዖን ግና በዚ ይዕንቀፍ … ምስ ሰበይቲ ብምዝራቡ እሞ ኸአ ምስ ሓንቲ ኃጢአተኛ “አዚ ነቢይ አንተ ዚኸውንሲ አዛ ትትንክዮ ዘላ ሰበይቲ ኃጥእ ኢያ አሞ አንታወይትን ከመይ ዝበለትን ምኻና ምፈለጠ ነይሩ” ስለዚ ነዛ ሰበይቲ ይፈርዳ፤ ይኹንና፡ አዚ እቲ አብ መዓልታዊ ህይወትና አንገብሮ እንፍጽሞን ተግባር ኢዩ።
– ክንደይ ኢና ነሕዋትና እንፈርድ፧
– ክንደይ ኢና ልባትና ነሕዋትና ካብ ኩሉ አራአእያናን አተሓሳስባናን ወጺና ብዓይኒ ፍቅሪ አንጥምት፧
መድኅኒና ኢየሱስ ክርስቶስ ግና ልቢ ወዲ ሰብ ዝምርምርን፤ ነዚ ሓሳባት ናይ ስምዖን ይበጽሖ።
“ ስምዖን ዝብለካ አሎኒ” በሎ፤ ንሱ ኸአ “ መምህር ተዛረብ በሎ፤
ንሓደ መለቕሒ ኽልተ ሰብ ዕዳ ነበርዎ፡ አብቲ ሓደ ሓሙሽተ ሚእቲ፡ አብቲ ሓደ ድማ ሓምሳ ዲናር ነበሮ። ዚፈዲዩዎ ስለዝሰአኑ ግና ንኽሊቲኦም ሓደገሎም። ካብአቶም አቲ አዝዩ ዜፍቅሮም መኖም ኢዩ፧ ስምዖን ከአ “ ንአይሲ እቲ ብዙሕ ዝተኃድገሉ ይመስለኒ” ኢሉ መለሰ፡ ኢየሱስ ከአ “ ቅኑዕ ፈረድካ” በሎ።
አብዚ ነቲ ፈሪሳዊን ኢታ ሰበይትን ብሓደ ዓይኒ ይሪኦም፤ አብ ቅድሚ አምላክ ኩሎም ሓጢአተኛታት ምኻኖም ይገልጽ። ክሊቲኦም ብማዕረ ምሕረት አምላክ ከምዘድሊዮም ይገልጽ። አዛ ሰበይቲ ብልቢ አብ አግሪ አምላኽ ትወድቅ ምሕረት አምላኽ ንምሕታትን ምቅባልን፤ ብዙሕ ድማ ተፍቅር። ብዙሕ ኃጢአት ድማ ይሕደገላ።
ስለዚ ከምቲ አቀዲምና ዝበልናዮ ንሕናውን ከምዛ ሰበይቲ እዚ ብኃጢአትናን ድኻምነትናን ምስ እንቕበልን እንአምንን: አብ ሕይወትና ክርስቶስ ንኽአቱ ነፍቅድ። ካብቲ ልዑል ጎይታ ምሕረት ንኽንቅበል መገዲ ንኸፍት።
አብዚ ከአ እቲ ናትና ስራሕ ይፍጸም:: ብሰላም ኪድ/ዲ – እምነትካ/ኪ አድሒናትካ/ኪ ዝብል ቃል ከአ ንሰምዕ፡ ምኽንያቱ ሓያል ደፋር በዓል እምነት ኮይንካ ወይ ኮይንኪ ስለዝተረከብኪ: ልብኪ ወይ ልብኻ ንክርስቶስ ስለዝኸፈትካ . . ስለዚ ብዙሕ ስለ ዘፍቀረት ንእአ ብዙሕ ኃጢአት ተሓዲጉላ ኢዩ፤ አብለካ አለኹ። እምነትኪ እያ ዘድኃነትኪ፡ ብሰላም ኪዲ” በላ።
ስለዚ ኣምላኽ ክሳብ ክንደይ ርሕሩሕ: ፈቃር: መሓሪ-ኣቦ ምኻኑ፤ ንሓጥአን ዝምሕርን ዘፍቅርን እምበር: ንሓጥአን ዝጸልእን ዝቀጽዕን ከም ዘይኮነ ንተዓዘብቱን ሰማዕቱን የረድእ።
እታ ደም ዝፈሳ ዝነበረት ሰብይቲ ፡ ናብ ኩሎም ሓኻይም ከይዳ ገንዘባ ወዲአ፣ ነዛ ሰብ እዚኣ ብሰብኣዊ መገዲ፣ ሞት እንተ ዘይኮኑ ዝኾነ ተስፋ ኣብዘይነበረሉ ግዜ፥ ኣብ ከምዚ ዝበለ ኩነታት እናነበረት፣ ንሓጥአንን ተቀበልቲ ቀረጽን ዝቅበልን፣ ምስኦም ሕውነትን ዕርክነትን ዝፈጥር .. ኢየሱስ ምስ ረኣየት፣ ከምቲ ወንጌል ዝብለና ኸኣ ብውሽጣ ጫፍ ክዳኑ ጥራይ እንተ ተንኪየ ክሓዊ ኢየ ትብል። “ኣጆኺ ጓለይ መዓረይ እምነትኪ ኣሕውያትኪ” ብኻልእ ኣዘራርባ ኢየሱስ ሎሚውን ንሕና ምስ ኩሉ ቁስልናን ሓጢአትናን ብእምነት ናብኡ ክንቀርብ የተባብዓና።
ንኢየሱስ ብእምነት ክንትንክፎ ከሎና፣ ናይ ኢየሱስ ንጽሕናን ፈዋሲን ሓይልን ናባና ይሓልፍ፣ ዘንጽሕን ዝፍውሰን ሕይሊ። ንኣምላኽ ምቅባልን ናብ ኣምላኽ ምቅራብን ኢዩ ካብ ሓጢኣትና ዘንጽሓናን ካብ ሕማምና ዘሕውየናን። ምኽንያቱ ንኢየሱስ ዘድልይዎ ሓጥኣን ደኣምበር ጻድቃን ኣይኮኑን። ንኢየሱስ ዘድልይዎ ኣነን ንስኹምን ኢና።
ስለዚ አብቲ ሓጢአት ዘለዎ – አብኡ ክርስቶስ አሎ። ምኽንያቱ ናብ ምሕረትን ንስሓን ንኽመልሰና: አብቲ ሕማም ዘለዎ – አብኡ ክርስቶስ አሎ ምኽንያቱ ክፍውሰና: አብቲ ውድቀት ዘለዎ – አብኡ ክርስቶስ አሎ ምኽንያቱ ከተሰአና።
እዚ ማለት ንክርስቶስ አብቲ ንደኽመሉ ብፍሉይ መገዲ ንረክቦ፤ ቁዱስ ጳውሎስ ናብ ሰብ ቆሮንጦስ አብቲ ካልአይ መለኽቱ ምዕራፍ 12፡9 ከምዚ ይብል “ ንሱ ከአ ኃይለይ አብ ድኻም ኢዩ ዝግለጽ አሞ፡ ጸጋይ ይአኽለካ” በለኒ። ስለዚ ኃይሊ ክርስቶስ አብ ልዕለይ ምእንቲ ኺኃድር ፡ ብብዙኅ ታሕጋስ ብድኻመይ ክምካሕ እየ። ‘ እምበአር እቲ ንጎይታ ዘሕጉሶ እንታይ ከም ዝኾነ መርምሩ” ኤፌ. 5:10
ስለዚ ከምቲ መድሓኒና ኢየሱስ ክርስቶስ ነቲ ኩሉ ዚነበሮ ክብሪ ገዲፉ ገዛእ ርእሱ ኣሕሊፉ ዚሃበ ንሕናውን ነቲ ኩሉ ኣባና ዘሎ ክፍኣት፡ ሕመቕ ጉድልነት ክንቀትሎ ክንመውት ኣለና ምእንቲ ዳሕራይ ክነብር። እግዚብሔር ነዚ ይሃግዘና! አሜን።
እግዚኣብሔር ስለ ኩሉ ነገር ዝተባረኸ ይኹን! ኣሜን::
አባ ሓጎስ ተስፋጋቢር
Kidus Yohannes & Meskel Family Event
ሓውኻ ኣበይ ኣሎ? (ዘፍጥ.4፡9) ሓዋርያዊ መልእኽቲ ካቶሊካውያን ጳጳሳት ኤርትራ
ሓውኻ ኣበይ ኣሎ? (ዘፍጥ.4፡9)
ሓዋርያዊ መልእኽቲ ካቶሊካውያን ጳጳሳት ኤርትራ።
ሰላምታ
1.“ብእምነት ናይ ሓቂ ደቅና’’ ናብ ዝኾኑ ምእመናንን፣ ናብ ኵሎም ሰብ ጽቡቕ ድላይን፣
ካብ እግዚኣብሔር ኣቦናን፣ ካብ ክርስቶስ ኢየሱስ ጐይታናን፣ ጸጋን ምሕረትን ሰላምን
ምሳኻትኩም ይኹን።1 ብትንሣኤ ክርስቶስ ኣብ ልዕሊ ኃጢኣትን ሞትን ዓወት
ዝተረኽበሉ፡ በዚ ዘመነ ትንሣኤ ብጐይታ ኣብ ብርሃን ምእንቲ ክትህልዉ፡ፍረ
ብርሃን ዝኾነ ጽድቅን ሓቅን ክትለብሱ (ኤፌ.5፡8-9 ረአ) ሠናይ ትምኒትና ንገልጽ።
ፍቁራን ብኽርስቶስ ኣኅዋትን ኣኃትን! “እምነት ነቲ ብተስፋ እንጽበዮ ነገር ከም
እንረኽቦ ዜረጋግጽ፣ ነቲ ዘይረአ ነገር ከምዘሎ ዜረድእ….”ጥራሕ ዘይኮነ፣ “ዅሉ
ዓለማት ብቓል ኣምላኽ ከምዝተፈጥረ…” ዚገልጽ፣ ነቲ ዅሉ ኣብ’ዚ ዓለም’ዚ
ዚፍጸምን ዚኸውንን ዘበለ ከኣ ኡነተይና ትርጕሙን መልእኽቱን ብብርሃን “እምነት
ስለ እነስተውዕሎ”2፣ ካብ’ዛ እምነት’ዚኣ ተበጊስናን፣ በኣኣ ተንቀሳቒስናን ነዛ
ሓዋርያዊት መልእኽትና ነቕርበልኩም።
Read Full Content: Where is your Brother? (Gen.4:9) Pastoral letter Of the Catholic Eparchs of Eritrea Easter (2014)
ምሉእ ትሕዝቶ: ሓውኻ ኣበይ ኣሎ? (ዘፍጥ.4፡9) ሓዋርያዊ መልእኽቲ ካቶሊካውያን ጳጳሳት ኤርትራ። ዘመነ ትንሣኤ (2014)
Letter from Eparchs of Eritrea to Eritrean Catholics of Wahsington DC, Maryland and Virginia
Catholic Faithful of the Geez Rite
Arlington Diocese, United States of America
Asmara 15 October 2014
Dear Christ’s faithful Catholics of the Geez Rite in Arlington Diocese, United States of America
“Grace and peace to you from God our Father and the Lord Jesus Christ” (2 Corinthians 1:2).
The faithful residing in Washington DC and Virginia had requested us for many years in the past for a priest providing pastoral care. Your request for a priest and your great patience in waiting for our response is the fact known to all of us.
After many efforts and setbacks we are now ready to meet your pastoral needs in accordance to God’s will and collaboration of the bishop of the Arlington Diocese, Most Reverend Paul S. Loverde. We are missioning Revered Abba Hagos Tesfagabir of the St. Anne congregation to you. Abba Hagos will reside among you in the place prepared for him by the diocese and serve in accordance to the administrative policies of the Arlington Diocese. He will serve you for five years in collaboration with you and us. As a teacher, priest, and pastor Abba Hagos will serve you in Geez Rite the Holy Mass, the sacraments of the Church, Catechism for various groups, and visiting the elderly and sick.
Beloved faithful men and women, we have no doubt the great respect and love your will offer to your priest for you understand that respecting your priest is respecting yourselves. Your initial support to Abba Hagos until he settles is particularly essential. We implore you that you meet all his needs for livelihood in collaboration with the diocese of Arlington. “The Christian faithful, for their part, should realize their obligations to their priests, and with filial love they should follow them as their pastors and fathers. In like manner, sharing their cares, they should help their priests by prayer and work insofar as possible so that their priests might more readily overcome difficulties and be able to fulfill their duties more fruitfully” (PRESBYTERORUM ORDINIS, 9).
We encourage you with paternal care as we say with St. Paul: “Now we ask you, brothers and sisters, to acknowledge those who work hard among you, who care for you in the Lord and who admonish you. Hold them in the highest regard in love because of their work. Live in peace with each other” (1 Thessalonians 5:12-13).
With abundant greetings and blessings,


text:
ኣተዓባብያ ቆልዑ
ቆልዑ ጽግዕተኛታት ናይ ወለዶም እዮም፣ ወለዲ ከኣ እዮም ንደቆምን ኣተዓባብያ ደቆምን ዝዓበየ ሓላፍነት ዝስከሙ። ቀደም ቆልዑ ከም ንኣሽቱ ዓበይቲ እዮም ዝቑጸሩ ኔሮም፣ ንኣታዊ ስድርኦም ከበርክቱ ከኣ ክሰርሑ ኔሩዎም።ቀደም ኣዝማድ ብሓባር ምቕማጥ ልሙድ ኔሩ፣ ሎሚ ግን መብዛሕትኦም ቆልዑ ምስ ሕመረት ስድራቤቶም ጥራሕ እዮም ዝዓብዩ። መብዛሕትኦም ቆልዑ ኣጸደ ህጻናት ይኸዱ እዮም፣ ኩሎም ቆልዑ ከኣ ካብ ደቅ ሽዱሽተ ዓመት ኣትሒዞም ትምህርቲ ይመሃሩ እዮም።
ኣብ ኣተዓባብያ ቆልዑ ዘሎ ኣረኣእያ ተቐይሩ እዩ። ሎሚ ግዜ ቁልዕነት ትጻወተሉን ትመሃረሉን ግዜ እዩ፣ ከም ቀደም ቆልዑ ብዙሕ ሓላፍነት ኣይወሃቦምን እዩ። ወለዲ ምስ ደቆም ብዙሕ ግዜ ከሕልፉ ይደልዩ፣ ብዛዕባ ሂወት ደቆም ኣብ ብሓደ ዘይህልዉሉ ግዜ ከኣ ብዙሕ ክፈልጡ ይደልዩ። ስለዚ ምስ ኣጸደህጻናትን ቤት-ትምህርትን ጽቡቕ ምትሕብባር ክህሉ ልዑል ሚዛን ይህብዎ። መብዛሕትኦም ወለዲ ከኣ መሓዙት ደቆምን ወለዶምን ምፍላጥ ኣገዳሲ እዩ በሃልቲ እዮም።
ቆልዑ ካብ ገዝኦም ወጻኢ ብዙሕ ስለዝመሃሩን ዝሙኮሩን በቲ ዝነብሩሉ ሕብረተሰብን ኣከባቢን ይጽለዉ እዮም። ምዕባለ ውላዱ ምሉእ ብምሉእ ክቋጻጸር ዝኽ እል ወላዲ የለን፣ ቅዳሕ ወለዱ ዝኸውን ውሉድ ውን የለን። ይኹን ደኣ እምበር ወለዲ ኣርኣያ ክኾኑን ንደቆም ኣብ ዝተፈላለየ ኣጋጣሚታት እንታይ ዓይነት ጠባይን ግብረመልስታት ከርእዩ ከምዘለዎም ይምህሩዎም።
ብዙሓት ወለዲ ሓንሳብ ሓንሳብ ኣተዓባብያ ቆልዓ ኣጸጋሚ ኮይኑ ክስመዖም ይኽእል። ሽዑ ንኣብነት ብዛዕባ እዚ ልዑል ኣፍልጦዘለዎ ሰብ ምኽሪ ክሓቱ ይኽእሉ፣ ብዛዕባ እዚ ኣርእስቲ መጽሓፍ ከንብቡ ይኽእሉ እዮም ወይ ሓበሬታ ኣብ ኢንተርነት ምርካብ።


text:
ሓደ ካብዞም ቅዱሳን ድማ ቅዱስ ኣቡነ ኪሮስ እዩ።
ኣቡነ ኪሮስ ከም’ቲ ቅዱስ ዳዊት “ዝክረ ጻድቅ ለዓለም ይሄሉ/ መዘከርታ ጻድቕ ንዘለዓለም ይነብር” ዝበሎ መዘከርታኡ ንዘለዓለም እናበርሀ ዚነብር፡ በቲ ዓቢይ ገድሎምን ክብሮምን ፍሉይ ውህበቶምን ድማ ይፍለጡ።
ኣቡነ ኪሮስ፡ ወዲ ሓደ ንጉሥ ዮናኒ ግብጻዊ እዮም። ኣቦኦም ኣብያ፡ ኣደኦም ከኣ ኔናስራ ይበሃሉ። ወለዶም 40 ዓመት መኺኖም ምስ ነበሩ ኔናስራ መንታ ኣወዳት ወለደት። ነቲ ዓቢይ ቴዎዶስዮስ፡ ነቲ ንእሽቶ ድማ ዲላሶር ኢሎም ሰመይዎም። ብጽቡቕ ኣተዓባብያ ኸኣ ኣዕበይዎም።
ኣቦኦም ምስ ሞተ ቴዎዶስዮስ ኣብ ዝፋን ኣቦኡ ተቐሚጡ፡ መንግሥቲ ኣቦኡ ወረሰ፡ ዲላሶር ድማ ንኃዉ ካብ’ቲ ናይ ኣቦይ ሃብቲ ብጽሒተይ ክፈለኒ በሎ። ቴዎዶስዮስ ግና እቲ ናተይ ናትካ፡ እቲ ናትካ ናተይ እዩ’ሞ ኣብ ትሕተይ ድላይካ ውሰድ ኢሉ መለሰሉ።
እንተኾነ ዲላሶር ነቲ ጐይታናን ኣምላኽናን መድኃኒናን ኢየሱስ ክርስቶስ “ንሰብ ከ ኵሉ ዓለም ረቢሑስ ነፍሱ እንተ ኣጥፈአ እንታይ ይጠቕሞ ሰብከ በጃ ነፍሱ እንታይ ዘይምሃበ” (ማቴ. 16፡25)፣ “ስለ ስመይ ኢሉ ኣባይቲ፡ ኣኅዋት፡ ኣኃት፡ ኣቦ ፡ ኣደ፡ ሰበይቲ፡ ውሉድ፡ ግርሁ ዝሓደገ ኵሉ ሚእቲ ዕጽፊ ኪረክብ እዩ፡ ናይ ዘለዓለም ሕይወት’ውን ኪወርስ እዩ። (ማቴ. 19፡29) ዝበሎን ተረዲኦም ብጽምዋ ለይቲ መኒኖም ከዱ። ኣብ ሓንቲ ንእሽቶ በዓቲ ድማ ተቐመጡ። ኣብኣ 10 መዓልቲ ምስ ጸንሑ ግና መንፈስ ቅዱስ ፦ “ኪሮስ ኪሮስ ኪሮስ ኣቦ ብዙኃት መነኮሳት ክትከውን ኢኻ ሥርናይ ኪሠምረልካ ማለት ጽድቂ ኪፈርየልካ፡ ክርዳድ ኪመሓወልካ፡ ብጸሎትካ ኸኣ ኃጢኣት ኪኅደግ ማለት እዩ እሞ ናብ’ቲ ዘርእየካ በዓትታት ኪድ ኣብኡ ድማ ሓደ መነኮት ክትረክብ ኢኻ” በሎ።
ኣቡነ ኪሮስ ከኣ ከምቲ መንፈስ ቅዱስ ዝኣዘዞ ናብ’ቲ ዝተነግሮ በዓትታት ከደ። ኣብ’ቲ በዓትታት ድማ ኣዝዩ ግሩም ዝኾነ ጸጋ መንፈስ ቅዱስ ዝመልኦ ጸጉሪ ርእሱ ክሳዕ እግሩ ዚበጽሕ ባሕታዊ ኣባ በብኑዳ ዝተባህለ ጸንሖ። ኣኽቢሩ ድማ ብሠናይ ተቐበሎ፡ ቅንይ ኢሉ ከኣ ምንኵስና ኣልበሶ። ኣቡነ በብኑዳን ኣቡነ ኪሮስን ኣብ’ቲ ቦታ ብጽኑዕ ገድልን ትሕርምትን ጸሎትን ስግደትን ተጸሚዶም ኪነብሩ ኸለዉ ንኽልተኦም መንፈስ ቅዱስ ሰማያዊ ኅብስት ይምግቦም ነበረ።
እንተኾነ ሰይጣን ዝኃደሮ መነኮስ መንፈሳዊ ሰብ መሲሉ ናብኣቶም ኣትዩ ነታ ቝራስ ሰማያዊት ኅብስቲ ሰሪቑ ስለ ዝወሰዳ፡በዚ እግዚአብሔር ስለዝተቘጥዐ ኅብስቲ ካብ ሰማይ ምውራድ ደው በለ። ኣባ በብኑዳን ኣብ ኪሮስን በቲ ዝወረዶም ፈተና ተስፋ ከይቈረጹ ናብ እግዚአብሔር እናጸለዩ ኸለዉ ግና ኣባ በብኑዳ ብኣንበሳ ተሰብረ፡ እቲ ነታ ኅብስቲ ሰሪቑ ዝወሰዳ መነኮስ ከኣ ናብ ገዳም ኣስቄጥስ ከይዱ ኣጣቘሰ፡ ‘እቶም ማኅበር ከኣ እንታይ ገደሰካ’ ኢሎም ምስ ገሠጽዎ። ኣብ ቤቱ ከይዱ ሓፊሩ ተሓኒቑ ሞተ፡ ነፍሱ ድማ ናብ ሲኦል ወረደት።
ኣቡነ ኪሮስ ንነፍሲ እዚ ሰረቒ ንምድኀንን ኣማውታ ኣባ በብኑዳ ኪግለጸሉን 60 መዓልቲ ብኸብዱ ኣብ ምድሪ ደቀሰ። ሥጋኡ ተወድአ ኣዕጽምቱ ከም ዕፀዋት ገዳም ኮነ። ብድኅሪኡ ጐይታናን ኣምላኽናን መድኃኒናን ኢየሱስ ክርስቲስ መጺኡ ዳኅሠሦ እሞ ኵለንትናኡ ተሓደሰ።
ብዛዕባ ሞት ኣባ በብኒዳ ድማ “ኢሰማዕከኑ ዘይቤ መጽሐፍ ብፁዕ ብእሲ ዘአምላኩ ገሠፆ በዲበ ምድር” ዝብል ኪዝክር ነገሮ፡ እሞ ንነፍሲ እቲ ሰራቒ ኸኣ “ምሒረልካ ኣሎኹ” በሎ። ብድኅሪኡ ሞት ጻድቃንን ሞት ኃጥኣንን ብኸመይ ኣገባብ ከም ዚፍጸም ተዛዊሩ ከም ዚርእይ ገበሮ፡ ካብኡ ንደኃር ከኣ ኣቡነ ኪሮስ ብዙኅ ገድልታት ጾም፡ ጸሎትን ስግደትን ኣዘውተሩ።
ሓደ እዋን ደብረ ባሳት ናብ ዝተባህለ ቤተ ክርስቲያን ኣተዉ፡ “ሰላም ለኪ ቅድስት ቤተ ክርስቲያን” ኢሎም ድማ ኣብ ቅድሚ ሥእሊ ቅድስት ድንግል ማርያም ብዙኅ ነብዑ፡ 700 ሰገዱ፡ ቅድስት ድንግል ማርያም ድማ ከምዚ ኢላ መለሰትሎም “ይኣኽለካ ጋሻ ኢኻ፡ ኣብቲ ኣዕፅምቲ ኣባታትካ ዘለዎ ተቐመጥ ካብኡ ኣይትኅለፍ” በለቶ። ኣብኡ እናጸለየ ኪነብር ከሎ ቅድስት ድንግል ማርያም ተራእያቶ፡ “ኣብ መዝገብ ምሕረትን ድኅነትን ተመዝጊብካ ኢኻ” ኢላ ድማ ኣጸናንዓቶ። ካብኡ ኃሊፎም ኣብቲ ደብረ ባሳት ዝተባህለ ቦታ 65 ዓመት ዝተቐመጠ፡ 20 ዓመት ዝሓመመ፡ 15 ዓመት ናይ’ታ ገዳም መነኮሳት ዘይበጽሕዎ መላእኽቲ ጥራይ ሓደ ዚሕልውዎ ድኻ መነኮስ ረኸቡ። እዚ መነኮስ እዚ ወዲ ንጉሥ ነበረ። ኣቡነ ኪሮስ፡ ካብ ጻዕሪ ሞት ንኪዓርፍ ጸለየሉ። እግዚአብሔር ድማ ጸሎቱ ሰሚዑ ነታ ነፍሲ እቲ መነኮስ መላእኽቲ እናዓጠኑ ናብ ሰማይ ከዕርግዋ ኸለዉ ርኣየ።
ብድኅር’ዚ እግዚአብሔር ነቶም መነኮሳት እታ ገዳም፡ ብዓረባውያን ወረርቲ ኣቕተሎም። ኵሎም ኸኣ ካብ ፍቕሪ እግዚአብሔርን ፍቕሪ ሰብን ዝረሓቑ ስለዝነበሩ ብመላእክተ ጽልመት ተወሲዶም ናብ ሲኦል ወረዱ፡ ኣቡነ ኪሮስ ነዚ ምስ ርኣየ ግና ነዞም ስሑታን እዚኣቶም እግዚአብሔር ብነፍሲ ምእንቲ ኪምሕሮም 40 መዓልትን 40 ለይትን ጾመን ጸለየን፡ መልሲ ምሕረት ስለዘይረኸበ ኸኣ መሊሱ ብዝባኑ ኣብ ርሱን እምኒ ሥጋኦም ከም ጥቡስ ዓሣ ክሳዕ ዚመስል ናብ እግዚአብሔር ተማህለሉ፡ ሕጂ’ውን ናይ ምሕረት መልሲ ስለ ዘይረኸበ ብኸብዱ ናብ’ቲ ርሱን ደቀሰ። ክልቲኤን ኣዕይንቱ ዓዊረን ምርኣይ ክሳዕ ዚስእና ኾኑ። ኣብ’ዚ ጊዜ’ዚ “ኦ እግዚአብሔር! ንስኻ መፍቀር ሰብ ኢኻ ኣብ መስቀል ደምካ ዘፍሰስካ ምእንቲ ኃጢኣት ሰብ ደኣ እምበር ምእንቲ ኃጢኣትካ ኣይኮንካን። ስለ’ዚ ድማ ምእንቲ ዝፈሰሰ ደምካ ኢልካ ነዞም ስሑታን መነኮሳት ክትምሕረለይ እልምነካ ኣሎኹ” እናበለ ጸለየ እሞ እቲ መዓቱ ዝረሓቐ ምሕረቱ ዝበዝኀ ኣምላኽ ኸኣ ነቶም 798 ዚኾኑ መነኮሳት ከም ብሓድሽ ተንሢኦም ኣብ ገዳሞም ተመሊሶም ከም ዚንስሑን ምሕረት እግዚአብሔር ከም ዚሰብኩን ገበሮም።
ኣቡነ ኪሮስ ነቶም ካብ ሞት ዝተንሥኡ መነኮሳት “ልብኹምን ሕሊናኹምን ኣይተትርሩ፡ ፍቕሪ ወርቅን ብሩርን ኣይሃልኹም፡ መብልዕን መስተን ኣይትፍተዉ፡ ጋሻ ምቕባል ተቐዳደሙ። ኅዙናት ናዝዙ፡ ሕሙማት ብጽሑ፡ እዚ እንተ ደኣ ጌርኩም ጸላኢኹም ዲያብሎስ ኪሓፍር እዩ። ኣብ ልዕሌኹም ድማ ገለ ዝኸሶ ነገር ኣይክረክብን እዩ፡” እናበሉ መዓድዎም።
ቅዱስ ኣብ ኪሮስ መፍቀሬ ጸሎት ስለዝነበሩ ን40 ዓመት ኣብ መሬት ወዲቆም ምስ ጸለዩ ኣብ ልዕሊኦም ሳዕሪ በቝሉ ነበረ። ካብዚ ዝተበገሰ በዓል ቅኔ ከምዚ ኢሉ ጉባኤ ቃና ተቐነየሎም።
“ዕቀብ ኪሮስ ሣዕረ ገዳማት ልብሰከ፣
ጣዕዋ ማትያስ አምጣነ ይበልዓ ለከ።”
ትርጕሙ “ኦ ኪሮስ፡ ጣዕዋ ማትያስ ምእንቲ ከይበልዓልካ ሣዕሪ ገዳም ዝኾነ ኽዳንካ ሓሉ” ክኸውን ከሎ፡ ምሥጢሩ ድማ ኣቡነ ኪሮስ 40 ዓመት ተዓጽዮም ኣብ መሬት ወዲቖም፡ ኣብ ገዳም ኪጽልዩ ኸሎ ሣዕሪ በቒልዎ ነበረ፡ ሓዋርያ ማትያስ’ውን ኣረማውያን ሣዕሪ ብኣፋ ኣብሊዖሞ ስለ ዝነበሩ በዓል ቅኔ ታሪኽ ምስ ታሪኽ ኣመሣጢሩ ተቀኒዮሎም።
ኣቡነ ኪሮስ፡ በቲ ዝተጋደልዎ ጐይታናን ኣምላኽናን መድኃኒናን ኢየሱስ ክርስቶስ ከምዚ ዚስዕብ ቃል ኪዳን ሃቦም፦
1. “ኦ ኣምላከ ኪሮስ ኃጢኣተአይ ይቕረ በለለይ” ኢሉ ስምካ ዝጸውዐ ኵሉ ኃጢኣቱ ክኃድገሉ እዩ። ንዘለዓለም ከኣ መንግሥተ ሰማያት ከውርሶ እየ። ዝኽርኻ ዝገበረ፡ መጽሓፍ ገድልኻ ንዝጸሓፈን፡ ዘጽሓፈን፡ ዘንበበን፡ ዝሰምዐን ኣሥራት ሂበካ እየ ስሙ ኣብ መጽሓፈ ሕይወት ክጽሕፎ እየ። ቤተ ክርስቲያንካ ዝሓነፀ መባእን ዕጣንን ኵሉ ኣምኃ ብስምካ ንዝሃበ ወዱ ወይ ጓሉ ብስምካ ዝሰየመ ምሒረልካ እየ።” በሎ።
ዕለት ዕረፍቶም ከም ዝቐረበን ዚቐብሮም ድማ ኣብ ባውላ ዚብሃል ምዃኑን ነገሮም። ብድኅር’ዚ ኣብ 68 ዓመት ዓመተ ምንኵስናኦም ካብ’ዚ ዓለም እዚ ብዝማሬ መላእኽት ብኽብሪ ነፍሶም ካብ ሥጋኦም ተፈልየት። እንሆ ኸኣ እቲ ሽዑ ዝተዋህቦም ቃል ኪዳን ቤተ ክርስቲያኖም ኣብ ዝተሓንፀሉ ሕሙማን ዚፍውስ፡ ጸበል እናፈልፈለ በቲ ተኣምራታዊ ገድሎም ተኣምራት እናተገብረ ክብሪ እግዚአብሔር እናተገልጸ ይነብር ኣሎ።
ሰላም ለኪሮስ ዘሰዐመ ገጾ በከናፍር፡
ወበዘባኑ ተፅዕነ እግዚአብሔር፡
ከመ ትጻእ ነፍሱ ዘእንበለ ጻዕር፡
ዳዊት ኀለየ በመስንቆ ሐዋዝ መዝሙር፡
ለጻድቅ ብእሲ ሞቱ ክቡር።
ወስብሐት ለእግዚአብሔር ወለወላዲቱ ድንግል ወለመስቀሉ ክቡር፡ አሜን !


text:
ፕረዝደንት ኬንያ ኡሁሩ ኬንያታ ናይ ሳይበር ገበን ንምቁጽጻር ዝሕግዝ ሕጊ ትማሊ ሶሉስ ኣጽዲቆም።እቲ ሕጊ ሓቅነት ዘይብሎም ሓበሬታ ንዝፍንው ሰባት ኮነ ትካላት 5 ሚልዮን ናይ ኬንያ ሽሊንግ ወይ ናይ ክልተ ዓመታት ማእሰርቲ ከምዝቕጽዑ ይገልጽ።
ኬንያ ናይ ሳይበር ገበን ንምቁጽጻር ዝሕግዝ ሕጊ ትማሊ ዘጽደቐት ክትከውን ከላ ፕረዚደንት ኡሁሩ ኬንያታ ድማ ነዚ ሕጊ ብፊርማ ኣረጋጊጾሞ ኣለው። እዚ ንናይ ሳይበር ገበን ንምቁጽጻር ዝሓለፈ ሕጊ ንናይ ሳይበር ዓመጽ፡ ናይ ሓሶት ሓበሬታትን ትምነያን ዝኣመሰሉ ገበናት ንምቁጽጻር ዝሕግዝ እንተኮነ ኣብ ሓበሬታ ብነጻነት ምትሕልላፍ ጸቕጢ ክፈጥር ከምዝኽእል፡ በዚ ድማ ቀዳሞት ግዳያት ጋዜጠኛታትን ጸሓፍቲ ዓምዲ ኢንተርነት ከምዝኮኑ ትካላት ተሓለቕቲ መሰላትን ነቐፍትን ይገልጹ።
ሰብሞያ ሕጊ’ታ ሃገር ነዚ ሕጊ ዝሓለፈ ወርሒ ውሳነ ዝሃቡ እንተኾነ ትማሊ ብወግዒ ምጽዳቁ ተፈሊጡ’ሎ።
ሮበርት አላይ ዝተባህለ ጸሓፊ ዓምዲ ኢንተርነት ብመጀመርያ ኬንያ ንነጻነት ፕረስ ዝምልከት ሕጊ ኣብ ሕገ መንግስታ የለን ስለዚ እዚ ናይ ሕጂ ሕጊ ንምንታይ አድላይ ምኳኑ ግልጺ ኣይኮነን ይብል። ብተወሳኺ ሓበሬታ ብነጻነት ኣብ ምትሕልላፍ ኣሉታዊ ጽልዋ ክህልዎ ከምዝኽእል ስግኣቱ ይገልጽ።
“እዚ ሕጊ ሓበሬታ ብነጻነት ምትሕልላፍ ዝክልክል ሕጊ’ዩ። ብርግጽ ንመሓውራት ዜና ዝክልክል እንተዘይኮነ ኣብዚ ሕጂ እዋን ሓቀኛ መሓውር ዜና ኣብ ኢዱ ቴሌፎን ዝሓዘ ሰብ’ዩ። እዚ ሕጊ ድማ ነዚ ከምዚ ዓይነት ሰብ ዝጎድእ’ዩ። ቅድሚ ገለ ዓመታት ምስ ሓደ ዓርከይ ሓደ ናይ ብልሽውና ክሲ ናብ ቤት ፍርዲ ኣቕሪብና፡ ኣብቲ ጊዜ መንግስቲ ዘተሓሳስቦ ዝነበረ ነቲ ክሲ ብዛዕባ ምርማር ዘይኮነ እቲ ሓበሬታ ብኸመይ መንገዲ ከምዝረኸብናዮ እዩ ስለዚ ሕጂ መንግስቲ ነዞም ከምዚ ዓይነት ሰባት እዩ ተጽዕኖ ዝገብር ዘሎ።”
ሮበርት ብተወሳኺ እዚ ትማሊ ዝሓለፈ ሕጊ ሰባት ኣብ ዲጂታል ምትሕልላፍ ሓበሬታ ርእሶም ከግልሉ ዘገደዱ’ዮ እዚ ድማ ነቲ ዝበራታዕ ዘሎ ዲሞክራሲ ኬንያ ዝጎድእ’ዩ ክብል ስግኣቱ የረድእ።
ንደሕንነት ጋዜጠኛታት ዝሕለቕ ኣብ ኒው ዮርክ ዝመደበሩ ትካል CPJ ብናይ ኣፍሪቃ ወኪሉ አንጀላ ኪዊንታል ኣቢሉ ንዴይሊ ኔሽን ዝተባህለ ጋዜጣ ኬንያ ኣብ ዝሃብቦ ቃል እቲ ሕጊ ንጋዜጠኛታትን ንናይ ኢንተርነት ዓምዲ ጸሓፍቲ ዒላማ ዝገብር’ዩ ኢለን ኣለዋ።
ናይቲ ሕጊ ረቒቅ ሕጊ ዘዳለወናይ ኤንያ ኢንፎርሜሽንን ቴክኖሎጂን ሚንስትሪ ንክልተ ዓመታት ክሰርሓሉ ዝጸንሓ ምኳኑ ተፈሊጡ’ሎ።


text:
Monthly Archives
September 2020
ኣዲስ ኣበባ፣ 20 መስከረም፣ 2013 (ኤፍ.ቢ.ሲ)ኢትዮጵያን ጀርመንን ሓገዝ ስምምዕነት 100 ሚሊየን ዩሮ ሎሚ መዓልቲ ተፈራሪመን። እቲ ስምምዕነት ሓገዝ ሚኒስቴር ገንዘብ ኣይተ ኣሕመድ ሽዴን ኣምባሳደር ጀርመን ኣብ ኢትዮጵያ ስቴፈን ኣወርን ፈሪሞምዎ። ኢትዮጵያ ምስ ቫይረስ ኮሮና…
ወ/ሮ ኣዳነች ኣቤቤ ምስ ማሕበር ደቂ ኣንስትዮ ኦሮሞ ኣዲስ ኣበባ በዓል ኢሬቻ ብዝምልከት ተዛቲየን
ኣዲስ ኣበባ፣ 20 መስከረም፣ 2013 (ኤፍ ቢ ሲ)ምክትል ከንቲባ ምምሕዳር ኣዲስ ኣበባ ወይዘሮ ኣዳነች ኣቤቤ ምስ ማሕበር ደቂ ኣንስትዮ ኦሮሞ ኣዲስ ኣበባ ብዛዕባ ኣከባብራ በዓል ኢሬቻ ብዝምልከት ተዛቲየን። እተን ምክትል ከንቲባ ኣብቲ እዋን ዘተ ከምዝበለኦ፥ በዓል ኢሬቻ ተምሳሌት ሰላም፣…
ኣዘርባጃንን ኣርሜኒያን ናብ ጎንፂ ካብ ዝኣትዋ ንደሓር 2 ሺሕን 300 ወታደራት ኣርሜኒያ ህይወቶም ሓሊፉ
ኣዲስ ኣበባ፣ 20 መስከረም፣ 2013 (ኤፍ.ቢ.ሲ)ኣዘርባጃንን ኣርሜኒያን ናብ ጎንፂ ካብ ዝኣትዋ ንደሓር ክሳብ ሕዚ 2 ሺሕን 300 ወታደራት ኣርሜኒያ ከምዝሞቱ ተገሊፁ። ኣልጀዚራ ንግልጋሎት ዜና ኣናዶሉ ፀሪሑ ከምዝጸብፀቦ እንተኾይኑ፥ ክልቲአን ሃገራት ናብ ርኡይ ኲናት ከምዝኣተዋን ብዙሓት…
299 ኢትዮጵያውያን ካብ ስዑድ ዓረብ ናብ ሃገሮም ተመሊሶም
ኣዲስ ኣበባ፣ 20 መስከረም፣ 2013 (ኤፍ.ቢ.ሲ)299 ኢትዮጵያውያን ዜጋታት ካብ ስዑድ ዓረብ ናብ ሃገሮም ትማሊ ተመሊሶም። እቶም ኢትዮጵያውያን ዜጋታት ብዘይሕጋዊ መገዲ ናብ ስዑድ ዓረብ ዝኣተዉን ኣብ ከተማ ጅዳ ተኣሲሮም ዝነበሩ ከምዝኾኑን ተሓቢሩ። ምስ መንግስቲ ስዑድ ዓረብ…
ፖሊስ ህይወቱ ንሃገርን ህዝቢን አሕሊፉ ዝህብ ዘሎ ሓይሊ ኢዩ – ቀዳማይ ሚኒስትር ኣቢይ
ኣዲስ ኣበባ፣ 20 መስከረም፣ 2013 (ኤፍ ቢ ሲ)ፖሊስ ኩሉ ግዘ ህይወቱ ንህዝቢን ሃገርን ኣሕሊፉ ዝሃበ፤ ንኽብሪ ሃገሩን ባንዲርኡን ልዑል መስዋእቲ እናኸፈለ ዝርከብ ሓይሊ ከምዝኾነ ቀዳማይ ሚኒስትር ፌዴሪኢ ዶክተር ኣቢይ ኣሕመድ ገሊፆም። ክብረ በዓል “ልዕሊ ርእስኻ ንሃገርን ህዝቢን!” ፖሊስ…
ኣብ ኢትዮጵያ ትማሊ ብዝተገበረ ምርመራ ብቫይረስኮሮና ዝተለኸፉ ተወሰኽቲ 640 ሰባት ተረኺቦም
ኣዲስ ኣበባ፣ 20 መስከረም፣ 2013(ኤፍ.ቢ.ሲ)ኣብ ኢትዮጵያ ትማሊ ኣብ ልዕሊ 5 ሺሕን 284 ሰባት ብዝተገበረ ምርመራ ላቦራቶሪ ብቫይረስኮሮና ዝተተሓዙ ተወሰኽቲ 640 ሰባት ከምዝተረኸቡ ሚኒስቴር ጥዕና ኣፍሊጡ። ብመሰረት እዚ ኣብ ኢትዮጵያ በቲ ቫይረስ ዝተትሓዙ ሰባት ቁፅሮም 74 ሺሕን 584…
ፕሮፌሰር መስፍን ወልደማርያም ካበዛ ዓለም ብሞት ተፈሊዮም
ኣዲስ ኣበባ፣ 20 መስከረም፣ 2013 (ኤፍ.ቢ.ሲ)መምህር ጂኦግራፊ፣ ፖለቲከኛን፣ ደራሲን ዝነበሩ ፕሮፌሰር መስፍን ወልደማርያም ካበዛ ዓለም ብሞት ተፈሊዮም። ቀዳማይ ሚኒስትር ፌዴሪኢ ዶክተር ኣቢይ ኣሕመድ እውን ብሕልፈት ፕሮፌሰር መስፍን ዝተሰመዖም ሓዘን ገሊፆም። እቶም ቀዳማይ ሚኒስትር…
ሓበራዊ ኣኼባ ባይቶ ወከልቲ ህዝቢን ቤት ምኽሪ ፌዴሬሽንን ዝቕፅል ሰሙን ሰኑይ ክካየድ ኢዩ
ኣዲስ ኣበባ፣ 19 መስከረም፣ 2013 (ኤፍ.ቢ.ሲ)5ይ ዘበን 6ይ ዓመት እዋን ስራሕ ቀዳማይ ስሩዕ ሓበራዊ ኣኼባ ባይቶ ወከልቲ ህዝቢን ቤት ምኽሪ ፌዴሬሽንን ፌዴሪኢ 25 መስከረም 2013 ዓ.ም ከምዝሳለጥ ተገሊፁ። ቤት ምኽሪ ፌዴሬሽንን እቲ ስሩዕ ኣኼባ ኣመልኪቱ ኣብዘመሓላለፎ መልእኽቲ ፃውዒት፥…
ብዘይሕጋዊ መገዲ ካብ ሀገር እናወፀአ ዝነበረ ልዕሊ 132 ሺሕ ዶላር ኣሜሪካ ኣብ ትሕቲ ቁፅር ውዒሉ
ኣዲስ ኣበባ፣ 19 መስከረም፣ 2013 (ኤፍ.ቢ.ሲ)ብዘይሕጋዊ መገዲ ካብ ሀገር እናወፀአ ዝነበረ 132 ሺሕ ዶላር ኣሜሪካን 9 ነጥቢ 2 ኪሎ ግራም ዝምዘን ኮኬይን ዝተብሃለ መዐወኒ ሓሺሽን ኣብ ትሕቲ ቁፅር ምውዓሉ ቤሄራዊ ኣገልግሎት ሓበሬታን ድሕንነትን ኣፍሊጡ። ኣብ ዓለም ለኸ መዕርፎ ነፈርቲ…
ቤት ቱፍርዲ ሕቶ ዋሕስ ኣይተ ልደቱ ኣያሌው ብይን ንመሃብ ን26 መስከረም ተለዋጢ ቆፀሮ ሂቡ
ኣዲስ ኣበባ፣ 19 መስከረም፣ 2013 (ኤፍ.ቢ.ሲ)ትእዛ ዋሕስ ብር 100 ሺሕ ኣይተ ልደቱ ኣያሌው ዝኣገደ ተዘዋዋሪ ምድብ መጋባኢያ ላዕለዋይ ቤት ፍርዲ ክልል ኦሮሚያ ዞባ ምብራቕ ሸዋ፤ ሎሚ መዓልቲ ክትዕ ተኻይዱሉ ኣብቲ ሕቶ ዋሕስ ብይን ንመሃብ ን26 መስከረም 2013 ዓ.ም ተለዋጢ ቆፀሮ ሂቡ።…


text:
Radio Erena: 10 Januray 2018
እስራኤል ንስደተኛታት ናብ ካልእ ኣፍሪቃዊት ሃገር ከይተሰጋግሮም ላዕለዋይ ኮሚሽን ስደተኛታት ሕቡራት ሃገራት (UNHCR) ጸዊዑ።
እቲ ኣህጉራዊ ትካል ትማሊ ሰሉስ 9 ጥሪ ካብ ጄኔቫ ኣብ ዝሃቦ መግለጺ፣ እስራኤል ዜጋታት ኤርትራን ሱዳንን ንዝኾኑ ስደተኛታት ናብ ካልእ ኣፍሪቃዊት ሃገር ናይ ምስግጋሮም መደብ ደው ከተብል ተማሕጺኑ።
UNHCR ነዚ ምሕጽንታ ዘቕርብ ዘሎ፣ ኣቐዲሞም ብተመሳሳሊ መስርሕ ካብ እስራኤል ዝወጹ’ሞ ዝበኣሰ ጉዕዞ ስደት፣ ሰሃራን ማእከላይ ባሕርን ብምስጋር ናብ ሃገራት ኤውሮጳ ናይ ዝኣተዉ 80 ስደተኛታት ጸብጻብ ብምቕራብ’ዩ።
ንሳቶም ናብ ኢጣልያ ድሕሪ ምእታዎም ኣብ ዝሃብዎ ሓበሬታ፣ ካብ እስራኤል 3500 ዶላር ተዋሂቦም ድሕሪ ምውጽኦም፣ ኣብተን ዝኣተውለን ሃገራት ኣፍሪቃ ዝጸንሖም ኩነታት ምስቲ ዝተነግሮም ዘይቃዶ ብምዃኑ፣ እንደገና ናብ ኤውሮጳ ሓደገኛ ጉዕዞ ስደት ክመርጹ ከምዝተገደዱ ኣፈኛ UNHCR ዊልያም ስፒንድለር ኣብ ዘቕረቦ ጸብጻብ ኣገንዚቡ።
ኣብ እስራኤል ልዕሊ 27 ሽሕ ኤርትራውያንን 7 ሽሕ ሱዳናውያንን ከምዘለዉ ዘመልከተ ጸብጻብ UNHCR፣ እታ ሃገር ካብ 2009 ኣትሒዛ ን10 ኤርትራውያንን ሓደ ሱዳናውን ጥራይ ፖለቲካዊ ዑቕባ ከምዝሃበት ኣነጺሩ።
ድሒሩ ድማ ን200 ተወላዶ ዳርፉር ናይ ሰብኣውነት ዑቕባ ክትህብ እንከላ ን300 ኤርትራውያን ተመሳሳሊ ዑቕባ ንምሃብ መደብ ከምዘለዋ እቲ ሓበሬታ ይእንፍት።
መንግስቲ እስራኤል፣ ኣብታ ሃገር ዝርከቡ መብዛሕቶም ዜጋታት ኤርትራ ዝኾኑ ስደተኛታት፣ ኣብዚ ሰለስተ ኣዋርሕ ክወጹ ወይ ድማ ንዘይተወሰነ ግዜ ክእሰሩ ምዃኖም የጠንቅቕ።
እንተኾነ እተን ካብ እስራኤል ንዝስጎጉ ስደተኛታት ክቕበላ’የን ዝብሃላ ዘለዋ ርዋንዳን ኡጋንዳን፣ ምስ መንግስቲ እስራኤል ዝበጽሐኦ ውዱእ ስምምዕ ከምዘየለ’የን ዝገልጻ።
=====================


text:
Radio Erena: 04 March 2021
ኣብ ሊብያ፣ ከተማ ጣራብሎስ ኣብ ሕማቕ ኩነታት ወዲቖም ዝርከቡ ኣማኢት ኤርትራውያን ሓተቲ ዑቕባ፣ ናብ ውሕስቲ ሃገር ክሰጋገሩ ዝጠልብ ሰለማዊ ሰልፊ ኣካይዶም።
ልዕሊ 200 ዝተገመቱ ኤርትራውያን፣ ብሓሙስ 04 መጋቢት፣ ኣብ ከተማ ጣራብሎስ፣ ጋርግርሽ ኣብ ዝተባህለ ከባቢ ኣብ ዝርከብ ቀጽሪ ቤት ጽሕፈት ላዕለዋይ ኮሚሽን ስደተኛታት ሕቡራት ሃገራት ብምትእኽካብ ኣብ ዘካይድዎ ሰለማዊ ሰልፊ፣ እቲ ትካል መሰል ስደተኛታት ክሕልወሎም ጠሊቦም።
እቶም ኤርትራውያን፣ መብዛሕቶም ብሓይልታት መንግስትን ሚሊሻታትን፣ ንሓያሎ ዓመታት ኣብ መዝርዓታትን ድጓናታትን ተታሒዞም ዝጸንሑ ኮይኖም፣ ብዘይዝኾነ ውሕስነት፣ ብሃንደበት ናብ ጎደናታት ጣራብሎስ ዝተፈነዉ’ዮም።
ብኻልእ ወገን፡ ካብ ጂቡቲ ናብ የመን ዝሰግሩ ዝነበሩ ኣስታት 20 ስደተኛታት ኣብ ቀይሕ ባሕሪ ጥሒሎም።
ቆልዑን ደቂንስትዮን ዝርከብዎም፣ መብዛሕቶም ዜጋታት ኢትዮጵያ ዝኾኑ ኣስታት 200 ስደተኛታት ዝጸዓነት ጃልባ፣ ኣብ ባሕሪ ሓደጋ ከንጸላልዋ ድሕሪ ምጅማሩ፣ ኣሰጋገርቲ ደቂ ሰብ፣ ነታ ልዕሊ ዓቕማ ጽዒና ዝነበረ ጃልባ ንምፍዃስ ነቶም 20 ናብ ባሕሪ ከምዝደርበይዎም’ዩ ጸብጻብ ህጉራዊ ትካል ስደትኛታት ዘመልክት።
===============


text:
ፐርመሶ ገረን ኣስፋሃን
ብሙሴ በኪት
May 18, 2019
ወለድና ቀደም ብርቱዕ ጨው ዝመስል በረድ ዝተሓወሶ ዝናብ እንድሕሪ ሃሪሙ ካራ፥ መንካ ፥ምሳር ፥ፋስ፥ ካብ ሓጺን ዝተሰርሔ ዘበለ ነገር ኽሉ ይድርብዩ ኸም ዝነበሩን ምኽንያቱ እንታይ ኸም ዝኾነ ፕሮፈሰር ገረዝግሄር በኪት ኣብታ “ ሃብትን ጽባቐ ሃይገትን በየን ኣበለ“ኣብ ዝብል ዓንቀጹ ጠቒስዎስ ኣስፈሃ ድማኒ ኣብቲ ዝሃቦ ርእይቶ ግርም ገሩ ወስኸሉ። ኣነ ድማኒ ብወገናይ ክህቦ ዝደሊ ርእይቶ ሓጺን ምልክት ናይ ምንታይ ኢዩ ? ማለት እቲ “ መለኮታዊ “ እምነት ናይ ደቂ ሰብ ኣብ ልዕሊ ሓጺን ዘለዎም እንታይ እዩ ? እምበርከስ ንመጀመርያ ጊዜ ሓጺን ካብ ሑጻ ፈልዩ ዝተጠቕመሉ ሰብ ቱባል ቃይን ( Tubal Cain) ዝተባሃለ ኣብቲ መበል ራብዓይ ክፍለ ዘመን ቅድመ ልደት ክርስቶስ እዩ። (ኦሪት ዘፍጥረት 4: 22) ርኤ ። ናይ ሓጺን “መለኮታዊ ባህርይ “ወይ ድማ “ኣምላኻዊ ባህርይ “ ብኸምዚ ዝስዕብ ይግለጽ ። (1) ምትራር ወይስ ትሪ (hardness) (2) ንጉሳዊ ሓይልን ምልክን( kingly power) (3) ንቅጽና ድርቅና ( stubbornness) (4) ፍርዳዊ ስልጣን ( judicial authority ) ርግጽ እዩ እዚ ምሳሌኣዊ(Figuratively speaking) ኣዘራርባ እዩ። ክቡር ኣንባቢ/ት እስቲ ዘሌላውያን 26: 19 ፤ ትንቢት ኢሳያስ 48፡ 4 ፥ ትንቢት ኤርምያስ 6፡ 28 ከምኡውን ትንቢት ኤርምያስ 1፡18 መዝሙር ዳዊት 2፡9 ራእይ ዮውሃንስ 12፡ 5 ርኤ/ረኣዪ። እዚ ዝጠቐስኩሉ ምኽንያት ሃይማኖት ኸንጸባርቅ ኢለ ዘይኾንኩስ ገለ ገለ ደቂ ሰባት ንምንታይ ኣምልኾ ናይ ሓጺን ነርዎም ወይስ ኣለዎም ንምግላጽ ዝኣክል ኢዩ ። ስለዚ ሓጺን ዘሸንፍ እምበር ዘይሽነፍ ከም ኹሉ” ዝከኣሎ” ተገሩ ስለ ዝቁጸር እዩ ። ንኣብነት ቀደም ሓንቲ ብርቱዕ ሕርሲ ዝሕዛ ሰበይቲ ምእንቲ ኽትገላገል ሴፍ መሊሖም ኣብቲ ገጻ የንበጥብጥዎ (ይውዝውዝዎ)(ው’ዝወዛ shaking) ፈሪሃ ምእንቲ ኽተሓርስ ( እዚ ኣብቲ ንመዘከርታ ናፋዕ ወድ ዑትማን ዝተጸሓፈ መጽሓፍ ገጽ 102 ተሰኒዱ ኣሎ) ምስ ሓረሰት እውን ክሳብ 40 መዓልቲ ንእሽተይ ቃጭል “ ከለሓት “( ቋንቋ ትግሬ ) ኣብ እግሪ ናይቲ ዓርቃይ ( ዓራት )ተኣሲሩ ኣብ መዓልቲ 3 ጊዜ ንግሆ ፥ቀትሪ ፥ ምሸትን ነጐዳ እንተ ነጕደ ሰብኣይ እንተ መጸን ይህረም። እዚ ጥራሕ ኣይነበረን ኣብታ እግሪ ናይታ ዓራት “ጎሎዳ” ካራ ማለት እዩ ወይ ድማኒ ዓባይ መርፍእ(መስፈ) ትእሰር። እዚ ኽሉ ንምንታይ እዩ እንተ ተባሃለ ሓጺን እንተላይ ነቶም እኩያት መናፍስቲ የፍረሆም እዩ ዝብል “ኣምልኾ “ ስለ ዘሎ እዩ። ኸምኡውን ሓንቲ ሰበይቲ ንበይና መገሻ እንተኸደት ኣብቲ ቁኖኣ (ጨጉራ ) መርፍእ ስኩዕ ኣቢላ ትጎዓዝ ። ሓደ ሰብ ንበል ሕማቅ ፋል ካብ ልሳኑ እንተ ተሰምዔ “ ሓጺን ተምትሞ” ሓጺን ተንክፉ ይበሃል ። ኣብ ምስላ ወይ ድማኒ ኣብ ምርቃ “ ፍሩህ ክም ሐጺን ዎ ክም ከለተት ጢን ግባእ “ ትርጉሙ ፍሩህ ከም ሓጺን ተሪር ከም መሬት ጥዑም ወይ ካይላ(Clay) ኹን ( ብአምሓርይና/ኛ ሽክላ ይብልዎ )ማለት እዩ። ኣባሓጎና ቡላ ወድ ተስፋልዑል ኣዝዩ ዘድምዕን ፍሩህን “ ሕልዉይ ቡላ “ዝሽሙ ኣዝዩ ብሉጽ ኣፍርንጂ ዝዓይነቱ ሴፍ ነርዎ ። እንድሕሪ ውግእ ገጢሙ 10 ሰብ የውድቅ ከም ዝነበረ “ዲብ ክታብ ድግም መንሳዕ “ገጽ 41 ተሰኒዱ ኣሎ ። ሓደ ጊዜ ከብቲ ጸላኢ ዘሚቱ ክምለስ ኸሎ ጸላእቱ ኣርኪቦም ብጥይት ስለፉ ምስ ሃረሙ ኣብታ ጥቁኡ ዝነበረት ኦም ተኸዊሉ ነቲ ፍሩህ ሴፉ መሊሑ ንላዕሊ ቀጥ ኣቢሉ ተጸበዮም ወዮ ጸላእቲ ንድሕሪት ገጾም ሃደሙ ። ንሱ ግን ብጾቱ ተሽኪሞሞ ንላባ ምስ ወሰድዎ ሞይቱ ኣብኡውን ተቀብረ ።እቲ ጭርሖ (ስቅራት) ( war-cry) “ወድ ሕሩጥ ሰይፉ “ ናይ ዓድ ቡላ ሽዑ መዓልቲ ወጺኡ ። ቡላ ወዲ ወዱ ንግዕዳድ ወድ ለዋይ እዩ ። ንያሲን እብራሂምን ንኣብረሃ ገብሩ ተስፋልዑል ውላድ መሓባርና ኣበሓጎኦም እዩ ። ስለዚ “ውላድ ሕሩጥ ስይፉ “ እዮም ። ትርጉሙ ብሓርፋፉ ብትግርኛ “ ደቒ ምሉሕ ሴፉ “ ማለት እዩ ። ከምኡውን ሓጺን ፈውሲ ሓሳድ እዩ ተባሂሉ ስለ ዝኣምኑሉ ኣብ ዓውዲ ዝተኾመረ እኽሊ ኣብ ልዕሊኡ ሓጺን የቀምጡ። ሓጺን ኣዝዩ ፍሩህ ስሌ ዝኾነ ኣብ ዓድና ኸምዚ ተባሂሉ ይግጠመሉ ነሩ ።
(1)“ ሓምቅ ላቱ ኢተሌ ጀሌ ለሰሓብ ቃረቱ
ወራቂቅ ኢተሌ ሐጺን ጻንሕ ላ ሕማጡ “
(2) “ ዐድ ሐደምበስ ነቡሮ ባርካ እሊ ጀፋፊሩ
ዐድ ዕጀል ነቡሮ ሐጺን ሰብ አከሩ “
(3) “ኢትፍገሮ ምን ምግባ እባ ትፋና አቡና
አፍና ስቃር ደናግህ ሐጺን ነሀይብ
ዎ ሀይቡና’’
(4) “ ክም ግርቢት ትትዓረር ዎ ክም መሳንቆ ትትቃኔ ገደቦ እት
ሓባብታ እብ ሐጻይን ሕድ ባሌ”
(5) “ ሓሶሰ ዎእድሪስ ስካብ ሌጣ ሚ ወዴ ሰብ ሓጺን ሀርሳና
ጋባቱ ባልዕ ዎ ሰቴ “
ምንላ እግል” መፍቃዲ ናፋዕ ወድ ዕትማን ለትካታባ ክታብ” ዝተወስደ እዩ ።
ነቐፌታ ፤ ሓበሬታ ፤መወሰኽታ ፤ መመላእታ ፤ መኣረምታ፤ ናእዳን ቅቡልን ግቡእን እዩ


text:
Overzicht informatiemateriaal coronavirus, inclusief printversies
Nederlands | Arabisch | Chinees (vereenvoudigd) | Engels | Farsi | Pools | Somalisch | Tigrinya | Turks
ነፍሰጾር፣ ወይ ሕርሲን ኮሮና–ቫይረስን
ብምኽንያት ኮሮና–ቫይረስ ኩሉ ነገር ተቐያይሩ ኣሎ። እዚ ኸኣ ንነፍስወከፍ ሰብ ኣጸጋሚ እዋን እዩ።
እንተላይ ንነፍሰጾር ዝኾና ደቂ–ኣንስትዮን መጻምድተንን፣ ከምኡ እውን ንእሽተይ ሕጻን ንዘለዎም ወለዲን።
ንነፍሰጾር ዝኾና ደቂ-ኣንስትዮ እውን ኮሮና-ቫይረስ ክሕዘን ይኽእል እዩ።
እንተድኣ ምልክታት-ሕማም ኣጋጢሙኪ ወይ ኣለኪ ኮይኑ፣ ናብ በዓልቲ-ሞያ ሕርሲ ወይ ናብ ሆስፒታል ደውሊ። እቶም ምልክታት-ሕማም እዚኦም ዝስዕቡ እዮም፡
- ምስዓል
- ምህንጣስ
- ዕንጓል ንፋጥ ኣብ ኣፍንጫኺ
- ቃንዛ ጎረሮ
- 0 ዲግሪ ወይ ልዕሊኡ ዝኾነ ረስኒ።
- ብመልሓስ ናይ ምጥዓም ን/ወይ ናይ ምሽታት ዓቕሚ ምስኣን
እንተድኣ ምልክታት–ሕማም ኣለኪ ኮይኑ፣ መጀመርታ ናብ ማእከል ስነ–ሕርሲ ወይ ናብ ሆስፒታል ደውሊ፣ ከምኡ እውን እንታይ ክትገብሪ ከምዘለኪ ሕተቲ።
ሕጂ ኮሮና–ቫይረስ ስለዘሎ እንታይ ዝተቐየረ ኣሎ?
1. ሕርሲ
- ንስኺ ኣበይ ክትሓርሲ ከም እትደልዪ ብዝምልከት፣ እታ በዓልቲ-ሞያ ሕርሲ ምሳኺ ትዘራረብ።ኣብ ገዛ ወይስ ኣብ ሆስፒታል።
- ኣብ እዋን እቲ ሕርሲ መብዛሕትኡ ግዜ 1 ሰብ ክህሉው ይፍቀድ።ንኣብነት በዓል-ቤትኪ፣ ሓፍትኺ ወይ መሓዛኺ። ሓደ ሓደ ግዜ ክልተ ሰባት ኣብኡ ንኽህልዉ ክፍቀድ ይኽእል እዩ። ብዛዕባ እዚ ንናትኪ በዓልቲ-ሞያ ሕርሲ ወይ ንሓኪም ሕተቲ።
- ነቶም ካልኦት ቆልዑት ክሕዘልኪ ዝኽእል ሰብ ከምዝህሉው ግበሪ።
2. እቲ ቆልዓ
እቲ ቆልዓ ኣብ ከብድኺ እንከሎ ብኮሮና–ቫይረስ ክሓምም ኣይክእልን እዩ።
ድሕሪ ምውላድኪ ግን ቆልዓኺ ክሓምም ይኽእል እዩ። እዚኦም ዝስዕቡ ክትገብሪ ትኽእሊ፡
- ንቆልዓኺ ቅድሚ ምትንካፍኪ፣ ኣእዳውኪ ብሳሙና ተሓጸቢ
- ንቆልዓኺ ጸባ ጡብ ቅድሚ ምሃብኪ፣ ኣእዳውኪ ብሳሙና ተሓጸቢ
- ካብ ጡብኪ ጸባ ቅድሚ ምሕላብኪ፣ ኣእዳውኪ ብሳሙና ተሓጸቢ
- ጡጦ ቅድሚ ምሃብኪ፣ ኣእዳውኪ ብሳሙና ተሓጸቢ
ንስኺ ባዕልኺ ኮሮና–ቫይረስ ኣብ ዝሃለወኪ እዋን ክትግብርዮም ዝግባእ ምኽሪታት፡
- ኣብ እትምግብሉ፣ ክንክን ኣብ እትገብርሉን እትሓቊፍሉን እዋን መሸፈኒ-ኣፍ ግበሪ።
- ኣብ ነፍስወከፍ እዋን ሓድሽ መሸፈኒ-ኣፍ ተጠቐሚ።
- መሃረቢ ወረቀት ሶፍት ተጠቐሚ።
- ኣፍኪ ብብርኪ ኢድኪ ሸፊንኪ ኣሃንጥሲ።
- ንዝኾነ ሰብ ንሰላምታ ኢድ ኣይትጨብጢ፣ ኣይትሕቆፊ ወይ ኣይትስዓሚ።
- እቲ ቆልዓ ኣብ ዘዕርፈሉ/ዝድቅሰሉ እዋን፣ ካብኡ ናይ5 ሜተር ርሕቐት ሓልዊ።
3. ሕቶታት
ዘለዉኺ ኩሎም ሕቶታት ንምሕታት፣ ናብቲ ማእከል ስነ-ሕርሲ ክትድውሊ ትኽእሊ ኢኺ።
ምናልባት ሓኪም ማህጸን ይህልወኪ ይኸውን። እዚኣ ናይ ደቂ-ኣንስትዮ ፍልይቲ ሓኪም እያ። እዛ ሓኪም ንዓኺን ንቆልዓኺን ትከናኸን። ሕቶታት እንተድኣ ኣለዉኺ ኮይኖም ናብ ሆስፒታል ክትድውሊ ትኽእሊ ኢኺ።
4. ቊጽጽር
- ምስ ናትኪ በዓልቲ-ሞያ ሕርሲ ወይ ሓኪምኪ ብሓባር ብምዃን እቲ ዝቕጽል ቆጸራኺ ትውጥኒ።
- እንተድኣ ተሻቒልኪ ተወሳኺ ቊጽጽር ንምግባር ንስኺ ባዕልኺ እውን ክትድውሊ ትኽእሊ ኢኺ።
- እንተድኣ ጒንፋዕ ሒዙኪ ወይ ካልኦት ምልክታት-ሕማም ምስዝህልዉኺ፣ ናብቲ ማእከል ሕክምና ወይ ናብ ሆስፒታል ኣይትምጽኢ።እንተኾነ ግን ምልክታት-ሕማም ከምዘለኪ ንምሕባር ሓንሳብ ደውሊ። ሓደ ሓደ ግዜ እቲ ቊጽጽር ብቴሌፎን ክግበር ይከኣል ን/ወይ ሓድሽ ቊጽጽር ከምዝውጠን ክግበር ኣለዎ።
- ሕክምናዊ ኣድላይነት ኣብ ዝህልወሉ እዋን፣ ሓደ ሓደ ግዜ ክትራኣዪ ትኽእሊ ኢኺ፣ እንተኾነ ግን እታ በዓልቲ-ሞያ ሕርሲ ወይ ሓኪም ፍሉይ ክዳን ትኽደን።
- መጻምድትኺ ኩሉ ግዜ ናብቲ ቆጸራ ሰዓት-ምኽሪ ምሳኺ ክኸይድ ኣይክእልን እዩ፣ ብዛዕባ እዚ ምስ በዓልቲ-ሞያ ሕርሲ ወይ ምስ ሆስፒታል ተዘራረቢ።
5. ኣብ ሆስፒታል
- እቲ ሕጻን ምስተወልደ፣ 1 ሰብ ጥራይ ናባኺ ናብ ሆስፒታል ክመጽእ ይኽእል። እዚ ንባዕሉ እቲ ኣብ እዋን ሕርሲ ምሳኺ ዝነበረ ሰብ ክኸውን ኣለዎ። ካልኦት ሰባት ክበጽሑኺ ክመጽኡ ኣይፍቀድን እዩ።
- ሓደ ሓደ ግዜ ኣብ ሆስፒታል ንገለ ንውሕ ዝበለ እዋን ክትጸንሒ ኣለኪ። ስለዚ ነገራት ብኸመይ ከምዝቕጽል ንሆስፒታል ሕተቲ።
6. ኣብ ገዛ
እታ በዓልቲ-ሞያ ሕርሲ ክንደይ ግዜ ናብ ገዛኺ ክትመጽእ ምዃና ብዝምልከት ምሳኺ ትዘራረብ። ሕቶታት ኣብ ዝህልወኪ እዋን፣ ኩሉ ግዜ ናብታ በዓልቲ-ሞያ ሕርሲ ክትድውሊ ትኽእሊ ኢኺ። ናይ ቪድዮ-ጻውዒት ክትገብሪ ማለት ብቪድዮ ክትድውሊ እውን ትኽእሊ ኢኺ።
ክንክን መወልዳን ብንቡር ኣብ ገዛኺ ክትመጽእ እያ። ንሳ ንዓኺን ንቆልዓኺን ትኸናኸንን ትቆጻጸርን። ንኸይትሓሙ እንታይ ክትገብሩ ከም እትኽእሉ ንሳ ትገልጸልኩም።
ናትኪ በዓልቲ-ሞያ ሕርሲን ክንክን መወልዳንን ናብ ገዛኺ ክመጽኣ ይኽእላ እየን። ብዛዕባ እዚ ሓንሳብ ምስ ክንክን መወልዳን ኣቐዲምካ ምዝርራብ ጠቓሚ እዩ።
ብተወሳኺ መንግስቲ ክንደይ ሰባት ንምብጻሕ ክመጽኡ ከምዝፍቐደሎም እውን ይነግር እዩ። በጻሕቲ ክመጽኡኺ እንተድኣ ትደልዪ ኮይንኪ፣ ብዛዕባኡ ብጥንቃቐ ሕሰቢ። በጻሕቲ ብዝሃለዉኺ መጠን፣ ንዓኺ ወይ ንቆልዓኺ ኮሮና-ቫይረስ ንኽሕዘኩም ዝያዳ ዕድል ኣሎ።
ዝኾነ ሰብ ከምበዓል ምስዓል፣ ምህንጣስ፣ ዕንጓል ንፋጥ ኣብ ኣፍንጫ፣ ቃንዛ ጎረሮ ወይ ረስኒ ዝኣመሰሉ ምልክታት-ሕማም ምስዝህልዎ፣ መልከፍቲ ንምውጋድ እቲ ሰብ ክበጽሕ ናብ ገዛ እንተዘይመጽአ ይሓይሽ።
7. ፍሉያት ክዳውንቲ
እንተድኣ ኮሮና ንዘለዎ ሰብ ዘጋጥምዎ ምልክታት-ሕማም ኣለዉኺ ኮይኖም፣ ወይ እንተድኣ ኮሮና ኣለኪ ኮይኑ፣ እታ በዓልቲ-ሞያ ሕርሲ ወይ ሓኪም ማህጸን ፍሉያት ክዳውንቲ ይኽደና። ንኣብነት መሸፈኒ-ኣፍ፣ ጓንቲ፣ መነጽር ወይ ጃኬት። እዚ ድማ ንነፍስወከፍ ሰብ ኮሮና-ቫይረስ ንኸይሕዞ ይከላኸለሉ።
8. ስልጠናታትን ጒጅለታትን
ብዙሓት ስልጠናታትን ጒጅለታትን ኣይክቕጽሉን እዮም። ኣኼባታት ብመንገዲ ኢንተርነት ዝግበሩ ምዃኖምን ዘይምኻኖምን ንናትኪ በዓልቲ-ሞያ ሕርሲ ሕተቲ።
9. ክታበት ኣንጻር ኮሮና
ሓደ ጒጅለ ሓካይምን ተመራመርቲ ስነ-ፍልጠትን፣ ብዛዕባ ክታበት ኣብ እዋን ጥንሲ ብዝምልከት መጽናዕቲ ገይሮም ነይሮም።
ምኽሮም ኸኣ ኩለን ነፍሰጾር ዝኾና ደቂ-ኣንስትዮ፣ ኣንጻር ኮሮና ክታበት ክወስዳ ዝኽእላ ምዃነን እዩ።
ብዛዕባ እዚ ምስ ሓኪምኪ ወይ በዓል-ሞያ መወልዳን ተመያየጢ።
በዓልቲ-ሞያ ስነ-መወልዳን፣ በዓልቲ-ሞያ ክንክን-ሓራሳትን በዓልቲ-ሞያ ሕክምና-ማህጸንን፣ ንዓኺን ንመጻምድትኺን
ብጽቡቕ ንምሕጋዝ ዝከኣለን ኩሉ ክገብራ እየን!
ኣብዚ ብዛዕባ ኮሮና-ቫይረስ ዝምልከት ገና ተወሳኺ ሓበሬታ ክትረኽቢ ትኽእሊ ኢኺ፡
https://www.pharos.nl/coronavirus/
15 april 2021 – versie 5


text:
ብናይ ቅድስቲ መንበር ዋና ጸሓፊ ዝተመርሔ መላእ ናይ ኩሪያ ሮማና ናይ ተኸታሊ ቅዱስ ጴጥሮስ ናይ ቀረባ ተሓባበርቲ ቅዱሳት ማሕበራትን ላዕለዎት ኣባይቲ ጽሕፈትን ናይ ቅድስቲ መንበር ተቕዋማት ላዕለዎት ሓለፍቲ ዘሳተፈ ዛዕባ ድህረ ለብዒ ዕለት 22 ሚያዝያ 2020 ዓ.ም. ዝመኸረ ዓውደ ኣኼባ ከምእተኻየደ ናይ ቅድስቲ መንበር ዜናን ክፍሊ ማሕተምን ዘውጸኦ መግለጺ ኣፍሊጡ።
ስምዖን ተ. ኣርኣያ - ሃገረ ቫቲካን
ናይ ቅድስቲ መንበር ዜናን ክፍሊ ማሕተምን መግለጺ ከምዝሓበሮ፥ እቲ ብናይ ቅድስቲ መንበር ዋና ጸሓፊ ብጹዕ ካርዲናል ፒየትሮ ፓሮሊን ተመሪሑ ኣብ ሃገረ ቫቲካን መላእ ናይ ሃገረ ቫቲካን ሓዋርያዊ ኣባይቲ ምሕደራን ናይ ቅድስቲ መንበር ተቕዋማት ላዕለዎት ኣሕሉቕ ኣሳቲፉ ዛዕባ ድህረ ለብዒ ኣብ ዝብል ርእሰ ጉዳይ ዝተመያየጠ ክኸውን እንከሎ፡ ካብቲ ብምኽንያት ኮቪድ - 19 ቀዳማይ ህጹጽ ናይ እዋን ሓደጋ ድንጋገ ናብቲ ካብ ዕለት 4 ግንቦት 2020 ዓ.ም. ኣብ ግብሪ ዝውዕል ካልኣይ ሕጹጽ ናይ እዋን ሓደጋ ድንጋገ ኣብ መላእ ናይ ሃገረ ቫቲካን ኣባይቲ ላዕለዎት ምሕደራን ናይ ቅድስቲ መንበር ተቕዋማትን ኣብ ግብሪ ንምውዓል ዘብቅዕ ፍኖት ንምሕንጻጽ ከምዝኾነ ክፍለጥ እንከሎ፥ እቲ ቀዳማይ ድንጋገ ውሸባን ምፍንታትን ማለት ማሕበራዊ ምርሕሓቕ ክህሉ ዝብል ከምዝነበረን ነዚ ዝትክእ ሓድሽ መደብ ድንጋገ ንምሕንጻጽ እቲ ብብጹዕ ካርዲናል ፓሮሊን ተመሪሕ ኣብ ሃገረ ቫቲካን ኣብ ዝርከብ ጥንታዊ ናይ ሲኖዶስ ናይ ጉባኤ ኣዳራሽ ዝተኻየደ ከምዝነበረን ብተወሳኺ እውን ኣብ ዓለም ነዚ ለብዒ ኮቪድ - 19 ንምብዳህ ኣብ ዝካየድ ጻዕሪ ዛዕባ ኣበርክቶ ቅድስቲ መንበር ከምዝመኸረን ኣብ ሃገረ ቫቲካንን ተቕዋማት ቅድስቲ መንበርን እቲ ለብዒ ንምቁጽጻርን ከይመሓላለፍን ዝተወሰነ ድንጋገ እቲ ንቕዱስ ኣቦናን ንኵላዊት ቤተ ክርስቲያን ዝወሃብ ኣገልግሎት ውሕስ ክኸውን ዝብል ሓሳብ መሰረት ዝገበረን ነቲ ኣብ መላእ ዓለም ተኸሲቱ ዘሎ ቅልውላው ዘላቕን ቅቡልን ብዝኾነ ኣገባብ ቅድስቲ መንበር ትገጥሞ ከምዘላን ኣብቲ ካልኣይ ድንጋገ ናይ ቅድስቲ መንበር ተቕዋማትን ላዕለዎት ሓዋርያውያን ኣባይቲ ጽሕፈትን ዕለታዊ ዕዮታቶም ከምቲ ዝነበሮ ክኸውን ዘኽእሎ በቢ ስጉሚ ዝቕጽል መደብ ንምሕንጻጽ ዝተመያጠ ምዃኑ ናይ ቅድስቲ መንበር ዜናን ክፍሊ ማሕተምን መግለጺ ሓቢሩ።


text:
ዓለም ንምፍዋስ፥ ኵላዊ ጸጋን ናይ ተስፋ ክብርን፥ ከምቲ ልሙድ ቅዱስ ኣቦና ር.ሊ.ጳ. ፍራንቸስኮ ዕለት 26 ነሓሰ 2020 ዓ.ም. ናይ ዕለተ ረብዕ ሓፈሻዊ ኣስተምህሮ ትምህርተ ክርስቶስ ቅድሚ ምልጋሶም፥ ካብ ኦሪት ዘዳግም ምዕ.14 ካብ ፍቕዲ 28-29, ምዕ. 15 ፍቕዲ 1ን ካብ ፍቕዲ 4 – 5 ዝተወስደ ምንባብ ምስ ተነበ
ዝኸበርኩም ኣሕዋትን ኣሓትን ቢሎም፥
ስምዖን ተ. ኣርኣያ - ሃገረ ቫቲካን
ኣብ ቅድሚ ለብዕን ማሕበራዊ ሳዕቤናቱን ብዙሓት ተስፋ ናብ ምጥፋሕ ሓደጋ ከምእተቓልዑን ኣብዚ ናይ ዘይርጉጽነትን ጭንቀትን እዋን ኵሉ ነቲ ካብ ክርስቶስ ዝመጽእ ተስፋ ሓንጐፋይ ቢሉ ከአንግድ እላበው። ንሱ ኣብቲ ናይ መደምደታ ቃል ዘይኮነ ናይ ሕማምን ሞትን ኢፍትሓውነትን ነውጸ ኣብ ዝረኣየሉ ብህድኣት ክመርሓና እዩ።
እቲ ተኸሲቱ ዘሎ ለብዒ ማሕበራዊ ጸገማት ክጎልሕ ገይሩን ኣብኢስዎን እዩ፡ ገሊኣቶም ካብ ቤቶም ኮይኖም ክዓዩ ዝከኣሎም እውን እንተኾነ ብዙሓት እዚ እውን ዘይከኣሎም እያቶም። ገሊኣቶም ሕጻናት ጸገም እውን ይሃሉ ትምህርታዊ ሕንጸት ክረኽቡ ዝከኣሎም ኣያቶም፥ ብዙሓት ግና ትምህርታዊ ሕንጸት ብጋህዲ ተኾሊፍዎም ንርእይ። ገለ ገለ ሓያላት ሃገራት ነቲ ዘጋጠመ ሕጹጽ እዋን ሓደጋ ንምግጣም ባጤራታት ከሓትማ ዝከኣለን ክኾና እንኮለዋ፡ ገሊኣተን ሃገራት ድማ ከምተን ሓያላት ሃገራት ክፍጽማ እንተድኣ ኰይነን መጻኢኤን ከም ትሕጃ ንኸቕርባ እያተን ዝግደዳ።
እዚ ናይ ኢማዕርነት ምልክታ ማሕበራዊ ሕማም እዩ ዝሕብር፡ እዚ ተህዋስ’ዚ ካብ ዝሓመመ ኤኮኖሚ ዝነቐለ፡ ካብቲ መሰረታዊ ሰብኣዊ ክብርታት ዝተነጸለ ናይ ዘይምዕሩይ ዕብየት ኤኮኖሚ ውጽኢት እዩ። ኣብ እዋናዊ ዓለም ውሑዳት ሃባትም ካብቲ መላእ ሕዝብ ዓለም ብጠቕላላ ዝውንኖ ንላዕሊ ዝውንኑ እያቶም፡ እዚ ናብ ሰማየ ሰማይ ኢፍትሓውነት ዝግዕር እዩ! ብተመሳሳሊ መዳይ ድማ እዚ ኣገባብ ኤኮኖሚ’ዚ ኣብ ልዕሊ ናይ ሓባር ቤትና ንዝወርድ መጉዳእቲ ዘይግደስ እዩ፡ ከቢድን ዘይቕልበስን ሳዕቤን ብድመት ብዝሓ ሕወታውያንን ምዝባዕ ናይ ከባቢ ኣየርን ክሳብ ማያት ባሕሪ ካብቲ ዘለዎ መጠነ ጽፍሒ ንላልዕሊ ከብል ዝድርኽን ውድመት ትሮፒካዊ ዱር ዘስዕብን ናይታ እተደንቕ መሬት ዘለዋ ውስንነት ኣብ ጫፍ ክንየው ምባል ንርከብ ኣሎና። ማሕበራዊ ዒማዕርነትን ምምንማን መሓድሮን ማዕረ ማዕረ እያቶም ዝስጉሙ፡ ኣናስሮም እውን እቲ ኣሕዋትን ኣሓትን ተፈጥሮን ንእግዚኣብሔር እውን ከይተረፈ ምውናንን ምምዝማዝን ዝብል ሓደን ተመሳሳልን እዩ (ይሴባህ ዓዋዲ መልእኽቲ ፍቕዲ 101 ረኣ)። እዚ ግና ናይ ተፈጥሮ ዕላማ ኣይኮነን።
“ካብ ፈለማ ኣትሒዙ፤ እግዚኣብሔር ንምድርን ንኹሉ በረኸታን፡ ኪሕልዎ፤ ኪከናኸኖ ብስራሑ ኪቈጻጸሮ፤ ብፍርያቱ ከኣ ኪረብሕን ኪድሰትን ንወድሰብ ሕድሪ ኣረከቦ” (መዝገበ ሃይማኖት ትምህርቲ ካቶሊካዊት ቤተ ክርስቲያን ፍቕዲ፣ 2402 ረኣ)። እግዚኣብሔር ብስሙ ንመሬት ንኽንቆጻጸር ይሓተናን (ዘፍ. 1.28 ረኣ)፡ ኪዓያን ንኪሕልዋን [ . . . ] “ኪዓያን” ክብል እንከሎ ክሓርሳን ወይ ክዓያን “ክሕልዋን” ክብል እንከሎ ከኣ ክከናኸናን ክዕቅባን” (ሰብኣዊ ዕዮ ዓዋዲት መልእኽቲ ፍቕዲ 67 ረኣ) ማለት እዩ፥ እዚ ኸኣ ኣብ ልዕሊ መሬት ድላይካ ንኽትገብር ጻዕዳ ወረቐት ዝህብ ማለት ከምዘይኮነ ምስትውዓል የድሊ፡ ኣብ መንጐናን ተፈጥሮን “ሕድ ሕዳዊ ናይ ሓላፍነት ርክብ” (ሰብኣዊ ዕዮ ዓዋዲት መልእኽቲ ፍቕዲ 67 ዳግም ረአ) ከምዘሎ ዘመላኽት እዩ። ካብ እግዚኣብሔር ንቕበል ብተራና ድማ ወሃብቲ ንኽንከውን። “ሓደ ማሕበረሰብ ካብ መሬት እቲ ንኽነብር ዘድልዮ እዅል ይወስድ፡ ስለዚ ንኽከላኸለላ እውን ግድነት ኣለዎ” (ሰብኣዊ ዕዮ ድግማ ረኣ)።
ብርግጽ መሬት “ቅድመና ዝተፈጠረትን ዝተዓደለትናን እያ” ካብ እግዚኣብሔር “ንመላእ ዘርኢ ሰብ ዝተዓደለት (መዝገበ ሃይማኖት ትምህርቲ ካቶሊካዊት ቤተ ክርስቲያን 2402 ረኣ)፡ ጻማኣ ድማ ንውሑዳት ዘይኮነ ናብ ኩሉ ሰብኣዊ ፍጥረት ክባጻሕ ሓላፍነትና እዩ። እዚ ምስ ናይ ተፈጥሮ ትዕድሎት ንዘሎና ርክብ መፍትሓዊ ባእታ እዩ። ከምቲ ኣበው ካልኣይ ጉባኤ ቫቲካን “ሰብኣዊ ፍጥረት ነቶም ብሕጊ ከም ናቱ ዝውንኖም ግዙፍ ነገራት ከም ብሕቲ ጥራሕ ዘይኮኑስ ንኻልኦት እውን ከምዝብጽሕዎም ተረዲኡ ንጥቕሚ ርእሱን ንጥቕሚ ንኻልኦትን ክኾኑሉ ብዝኽእሉ መገዲ ክርእዮም ኣለዎ” . . . (ፍስሓን ተስፋን ፍቕዲ 69 ረአ)። “እንተኾነ ብድኽነትን ብናይ ዓመጽ ስግኣትን ክትህሰ እትኽእል ሕይወቶም፤ ውሕስነትን ርግጽነትን ምእንቲ ክትረክብ፤ ምድሪ ኣብ መንጎ ደቂሰባት ዝተመቓቐለት እያ። ናይ ሰባት ናጽነትን ክብረትን ንምውሓስ፤ ነፍስወከፍ ድማ ነኣኣ ኮነ፤ ኣብ ሓልዮቱ ንዚርከቡ፣ ዜድልዮም መሠረታዊ ነገራት ንኺህልዎም ምእንቲ ኪሕግዝ . . .” (መዝገበ ሃይማኖታዊ ትምህርቲ ካቶሊካዊት ቤተ ክርስቲያን ፍቕዲ 2404 ረኣ)።
እቲ እንውንኖ ንመላእ ሰብኣዊ ፍጥረት ክብሪ ክህልዎ መታን “እቲ ፖለቲካዊ ሥልጣን ድማ፣ . . . ንብረት ናይ ምውናን መሰልን፣ ንሕጋውን ግቡእን ኣጠቓቕማ ብዚርእን ናይ ምስራዕን ምምራሕን መሰልን ግዴታን ኣለዎ” (መዝገበ ሃይማኖት ትምህርቲ ካቶሊካዊት ቤተ ክርስቲያን ፍቕዲ 2406 ረኣ)። ውልቃዊ ንብረት ምምሕዳር ኩሉ በረኸት መባጼሕ ኵላውነት እዩ፡ እዚ ናይ ማሕበራዊ ባህርይ ወርቃዊ ሕጊ’ዚ ቀዳማይ ናይ ማሕበራዊ ስነ ምግባር መርሖ እዩ” (ሰብኣዎ ዕዮ ዓዋዲት መልእኽቲ ፍቕዲ 93 ረኣ)።
ውልቃዊ ንብረትን ገንዘብን ንተልእኾ ዘገልግሉ መጋበርያ እያቶም። ብቐሊሉ ናብ ውልቃዊ ወይ ድማ ናብ ናይ ውሕዳት ሸቶ ክንቅይሮ ዝከኣል እውን እዩ። ከምዚ ምስ ዝኸውን ኣገድስቲ ዝኾኑ ሰብኣዊ ክብርታት እያቶም ዝግድዑ። እቲ ልቦናዊ - ሰብ (homo sapiens) ይመዛበል ናብ ኤኮኖሚያዊ (ቍጠባዊ) - ሰብ (homo –eoconomicus) ይቕየር፡ ናብ ውልቃውነትን ቀማርነትን መላኽነትን የንቆልቍል። ብእግዚኣብሔር ኣርኣያን ኣምሳልን ዝተፈጠርና ማሕበራውያንን መሃዝያንን ተሓባባርትን ብዓሚዩቕ ብቕዓት ኣፍቃራውያንን ኢና። ብጭቡጥ ካብ ኩሎ ፍጥረታት ንላዕሊ ተጓርኖታውያን ዓይነት ኣብ ማሕበረ-ሰብነት እንጥጥዕን ልክዕ ከምቲ ኣብ ናይ ቅዱሳት ታሪኽ ከምእነስተውዕሎ እዩ።
ብሚሊዮናት ዝቑጸሩ ሰብኣው ፍጡራት ካብቲ መሰረትዊ ኣድላዪ በረኸት ዘግልል ናይ ምብሓትን ምዕብላልን ዝንባለ ምስ እንወሓጥን ኤኮኖሚያውን ኢደ ጥበባውን ኢማዕርነትን ማሕበራዊ ኣካሊት ምስ ዝበታትኽ ተፈጥሮ ንስግኣት ዘቓልእን ቀጥዒ ኣልቦ ጽግዕተይና ኣብ ነገርነት ምዕባለ ምስ ዝህሉን ኣዕናዊ ስለ ዝኾነ ነዚ ኵነት’ዚ ብሱቕታ ኣይንርእዮን፡ ፍቕሩ ብማሕበረ-ሰብ ሓዋርያቱ ኣቢሉ ዝዓዪ ምዃኑ ርጉጻት ኮይንና ጥማተና ኣብ ኢየሱስ ገርና (ዕብ. 12 ፍቕዲ 2 ረኣ) ኵልና ብተስፋ ፍሉይን ዝበለጸን ከነፍርይ መታን ብሓባር ክንዋሳእ ይግብኣና። ክርስቲያናዊ ተስፋ ኣብቲ መሕልቕና ዝኾነ እግዚኣብሔር ዝተሰርተ እዩ፡ ንሳ (ተስፋ) ከምቲ ምስኩላትና ኩልነቱ ናይ ዝተኻፈለ ናይ ክርስቶስ ሓዋርያትተልእኾና ብምሕያልተኻፊልካ ናይ ምንበር ድላይ ኣባና ተጽንዕ።
ልክዕ ከማና ጽንኵር እዋን ዘነበሮም ቀዳሞት ማሕበረሰብ ክርስቲያን ተገንዚቦምዎ እዮም። ኵላቶም ሓንቲ ልብን ሓንቲ ነፍስን ምዃን ናይ ምሕናጽ ኣቃልቦ ዝነበሮምን ብዂሉ ብርኪ ነበሩን መስከሩን፡ ኣብ ኲሎም ከኣ ጸጋ ክርስቶስ ዓብዪ ነበረ (ግብረ ሓዋ. ምዕ. 4፥ 34-35 ረኣ)። ኣብ ናይ ዕስራን ሓደን ክፍለ ዘመን ማሕበረ ክርስቲያን እዚ ሓቅነት እዚ ክጥዕን በዚ ኸኣ ናይ ጐይታ ትንሳኤ ምስክርነት ክህቡ መታን፡ ፈጣሪ ዝዕድለና በረኸት ኩሉ እንከናኸን እንተድኣ ኴይንና እቲ ዘሎና ሓደ እኳ ሽጉር ከይኸውን ኵሉ ብርኪ ሃልይዎ ጥዑይን ፍትሓውን ርትዓውን ዓለም ከነፍሪ መታን ብርግጽ ተስፋ ኣስተንፍሶና ንኽንገብር ኣኽእሎቱ ይህልወና እንክብሉ ዝለገስዎ ሓፈሻዊ ኣስተምህሮ ትምህርተ ክርስቶስ ዛዚሞም።


text:
መደምደምታ ዘይብሉ ጉዳይ የለን’ሞ፣ እዚ መበል 20 ክፋል ጽሑፍ’ዚ መደምደምታ ‘ትልሚ ንዘርኢ ክርዳድ’ ክኸውን ኢዩ። ምስ እዋናዊ ኩነታት ሃገርናን ከባቢናን ጉያ ኣብ ዘድልየሉ ዘሎ ወሳኒ ናይ ለውጢ ግዜ፣ ዝቕጽሉ ጽሑፋት ኣለና፦ “ዋዜማ፣ ዘመነ- ቅብጸት ኢሳይያስ!” ብዝብል ኣርእስቲ ክትክኡ ኢዮም።
ቶጎርባ.ኮም ይቕሬታ ዝሓተትካሉ ትደግሞ ኣለኻ ሕጋዊ ዲዩ?
ብሪጋደር ጀነራል ተኸስተ ሃይለ 2ይ ክፋል
ከም ወትሩ ንኩሉ ደላይ ሰላም ደላይ ፍትሒ ዕዙዝ ሰላምታይ የቐድም።
ብቀዳምነት ክቡር ኣቶ ኢሳያስ ኣስፍሃ ብወገን ጥዕናኻ ጽቡቕ ክትህሉን ኣብ መነባብሮኻን ኣብ እተካይዶ ዘይሕለል ህዝባዊ ሓርነታዊ ቃልሲ ዓወትን ኣሳልጦን ንምነየልካ።
ሚልክያስ ምሕረትኣብ ዮውሃንስ
ታሪኽ ሃገርና ይኹን ታሪኽ ናይ ዝኾኑ ኣህዛብን ማሕበረሰባትን፡ከከም ኩነታቱን ከከም ደስ ዝበለካን ዝተራእየካን ዝለዋወጥ ወይ ዝማዛበል ተርእዮ ኣይኮነን። ታሪኽ ታሪኽዩ ነናቱ ኣሉታውን ኣውንታውን ጎድንታትን በሰላን ሓድግን ገዲፉ ድማ ይምርሽ። ደስ ስለዘይበለካ ወይውን ዊን ኢሉካ ኣብ ኣፍካ ከከምዝመጽልካ ንታሪኽ ምጽብባቕ ወይውን ምንእኣስ፡ ኣብ ልዒሊ ህዝብኻን ሰዓባይ ወለዶን ምድንጋር ምፍጣርን ገበንውን እዩ እንተተባህለ ኣይተጋነነን።
ንመደምደምታ ስምረት ሰለስተ ውድባት ማለት ኣባላት ሰልፊ ዲሞክራሲ ኤርትራ፡ ሰልፊ ህዝቢ ኤርትራን፡ ኤርትራዊ ህዝባዊ ምንቅስቓስን ኣብ ሰሜን ኣመሪካ ኣብ ዋሽንግቶን ዲ.ሲ. ዋዕላ ከካይዱ ምዃኖም ንሕብር። ቀንዲ ዕላማ’ ናይ’ቲ ዋዕላ፡ ኣባላት ሰልስቲኡ ውድባት/ሰልፍታት ነንሕድሕዶም ንኽላለዩን፣ ርኢቶን ለበዋን መሰረታት ኣብ’ቲ ናብ ኣባላት ተዘርጊሑ ዝወርሐ ንድፊ ፖለቲካዊ መደብ-ዕዮን ቅዋም ሰልፍን ጸሚቝካ ናብ’ቲ ኣብ መወዳእታ ወርሒ ታሕሳስ ክካየድ ተመዲቡ ዘሎ መጸናበሪ ጕባኤ ንምቕራብ እዩ።
ሎሚ ቕኔ ኣብ ሊብያ ዝነበሩ ኤርትርያውያን ዝወረዶም ዘሰክሕ ኩነታት ዘሕመሞምን ዘሰምበዶምን ዘጉሃዮምን ካብ 200 ምእቲ ዝበዝሑ እርትርያውያን ካብ ዘሓለፈ ሰምበት ዕለት 8/30/2009 ኣትሒዞም ን4መዓልቲ ኣብ ኢንተርነት ዝርካብ መራኸቢ ቡዙሃን Paltalk Room: Eritrea no Fara ተኣኪቦም “እንታይ ኢና እንገብሮ ብኸመይ” ዝብል ዛዕባ ሒዞም ንነዊሕ ስዓታት ገፊሕ ዘተን ዘድሊ መጽናዕትን ኣካይዶም ትማሊ ሓሙስ ዕለት 3 ወረሒ 9/2009 ኣሰታት ካብ 250 ዝበዝሑ ኤርትራውያን “ማሕበረኮም መንእሰያት ኤርትርያ (ማ.መ.ኤ)” ዊን ድማ “Eritrean Youth Self-help Association (EYSA)”ዝብል መጸዋዕታ ሒዝና ኣብ ዘዘለናዮ ሃገርን ከተማታትን ንመስረት ኣብ ዝብል ሓፈሻዊ ምርድዳእ በጺሖም:: ኤርትራውያን ተቐማጦ ሃገረ ስዊሰ ዱሮ ተኣኻኺቦምን ኣብ ምንዳይ መአከቢን መራኸቢን ቦታ ከም ዘለዉ ሹዑ ምሸት ኣፍሊጦም::
ኣብ ኤርትራ ፍትሕን ዴሞክራስን ንኽሰፍን፡ ነቲ ንህዝብና ዓፊኑ ሒዙ ዘሎ ሕጊ ኣልቦ ስርዓት ህግደፍ ብዴሞክራሳዊ ኣገባብ ንምልዋጥ እትገብሮዎ ዘተይተሓለለ ቃልሲ ብልቢ ንንእድ፡፡ ካብ ፓልቶክ (Paltak), ..ኣዳራሽ ” Eritrean room for strong and united opposition “


text:
መራሕቲ G-7 ማለት ብኢንዱስትሪ ዝማዕበላ ሃገራት ነቲ ብፕረዚደንት ትራምፕ ዝቐረበ ብኣካል ንራኸብ ዝብል ሓሳብ ይርእይዎ`ለዉ።
ትራምፕ ብዛዕባ`ቲ ዝመጽእ ወርሒ ሰነ ዝሕሰብ ዘሎ ዋዕላ ጉጅለ 7: ትማሊ ረቡዕ ብትዊተር ኣብ ዝለኣኾ መልእኽቲ፥ኣሜሪካ ናብቲ ናይ ቀደማ ዓባይ ሃገር ንምምላስ ኣብ ምስግጋር`ያ ትርከብ ዘላ ኢሉ።
ወሃቢ ቃል-ጃፓን ኣብ ዝሃቦ ምላሽ፥ ቀዳማይ ሚንስተር ሺንዞ ኣበ፥ ብኣካል ዝርከብ እንተኾይኑ ነጽንዖ ኣለና ክብል ከሎ- ናይ ካናዳ ቀዳማይ ሚንስተር ጃስቲን ትሩዶ ድማ እቲ ዋዕላ ብኣካል ድዩ ብማዕዶ ክኸውን ኣብ ገምጋም ክኢላታትን ድሕነትን ዝምርኮስ`ዩ ዝኸውን ኢሉ`ሎ።
ናይ ፈረንሳ ፕረዚደንት ኤማኑኤል ማክሮን ኩነታት ጥዕና እንተፍቂዱ ንምጋሽ ክፉታት ኢና ክብል ከሎ ናይ ጀርመን ቻንስለር ኣንገላ መርከል ድማ ዝኸውን ክንርእዮ ኢና ዝብል ምላሽ ሂባ`ላ።
ብኻልእ ወገን ውድብ ጥዕና ዓለም ትማሊ ረቡዕ ጥራሕ 106 ሺሕ ሓደስቲ ብቫይረስ ኮሮና ዝተታሕዙ ሰባት ከምዝመዝገበን እዚ ድማ እቲ ቫይረስ ካብ ዝባራዕ ንድሓር ኣብ ሓደ መዓልቲ ዝተመዝገበ ዝለዓለ ቁጽሪ ምዃኑን ኣፍሊጡ`ሎ።
ክታበት ኮሮና ኣብ ምስራሕ ድማ እቲ ጻዕሪ ቀጺሉ`ሎ- ናይ ፈተነ ክታበት ንምፍራይ`ውን ትካላት መድሃኒት ውዕላት ይገብራ`ለዋ። ኣስትራ-ዘነካ ዝተባህለ ግዙፍ ኣፍራይ መድሃኒት፥ 300 ሚልየን ዶስ ንምፍራይ ካብ መንግስቲ ኣሜሪካ ሓደ ቢልየን ዶላር ከምዝተቐበለ ኣፍሊጡ`ሎ። እቲ ክታበት ዝሰርሕን ዘይሰርሕን ምዃኑ ከምኡ ጸገም ዘይምጽእ እንተኾይኑ ኣብ ምርመራ`ዩ ዝርከብ ዘሎ።


text:
ብሓልዮት ማሕበረ-ሰብ ዮተቦሪ ዝፍኖ ረድዮ ( ደጋፊ ህግደፍ ) አብ ናይ ቀዳም ዕለት 02 ሚያዚያ 2011 ዓ.ም መደቡ፣ ሓደ ፓነል አቕሪቡ ምምባሩ ዝዝከር ኢዩ። አብቲ ዝቐረበ ፓነል ዝዝረብ ዝነበረ ካብ ሓደ ኣእምሮ ዘለዎ ኤርትራዊ ዘይትጽበዮን ንክትሰምዖ ዘርምምን እዩ ኔሩ።
ተጣባቂት ሰብኣዊ መሰላት፣ ጋዜጠኛ፣ ዋና ጸሓፊት ናይ ኤርትራውያን ጋዜጠኛታት ማሕበር ኣብ ስደት፣ኣባል ኤምዲሰመ፣ ኣባል ስድሪ፣ ኣባል ኤትራውያን ንሰላም ኣብ ቀርኒ ኣፍሪቃ፣ኣባል ጉጅለ ተሓባበርቲ ምድላው ናይ ብራስልስ ኮንፈረንስ (Reference Group)፣ ኣባል ነበር ናይ Eritrean Room for A Strong and United Opposition (መጸውዒ ስም ኒግሮ)፣ ወዘተ…
ዝኸበርኩም ክቡር ወላዲናን ኣቦናን ኣቶ ቀለታ ኪዳነ። ብመጀመርያ ከም ወላዲ መጠን ዕድመን ጥዕናን ረኺብኩም ሰላምን ቅሳነትን ዝመልኦ ናብራ ከተሕልፉ ዘለኒ ልባዊ ሓልዮት ክገልጸልኩም እንከለኹ:
ዝኸበርካ ሓው ወልደየሱስ፡
ውድብኩም፡ ብዘይቅቡል ምኽንያታትን ምስምስን ኣብ ሃገራዊ ዋዕላ ንምስታፍ ብዝምልከት ዝወሰዶ ነጻጊ መርገጽ ምስ ረኣኹ፡ እዛ ሎሚ ዝልእካ ዘለኹ ደብዳቤ ክጽሕፈልካ ዶ ኣይጽሕፈልካን ኣብ ዝብል ሓሳባት ኣቲየ።
ዝኸበርኩም ኣባላት መሰጋገሪ ማእከላይ ባይቶ፣-
ፈለማ ናይ ቃልስን ጽንዓትን ሰላምታይ ብምቕዳም ኣብ እተሰላስልዎ ሃገራዊ ዕማም ዓወት እምነየልኩም፣፣ ቀጺለ ነዛ ቅልዕቲ ደብዳበ ክጽሕፈልኩም ዘገደደኒ ምኽንያት ከምቲ ኩላትና እንፈልጦ ብመሰረት እቲ ኣብ ምትሕንፋጻዊ ኮንፈረንስ ሰልፍና ዝተኣትወ ውዕል፣ እዚ መሰጋገሪ ማእከላይ ባይቶ ሰልፍና ኣብ ነፍሲ-ወከፍ ሰለስተ ወርሒ ብኣቦ-መምበር ሰልፊ ብፓልቶክ ኣኼባ ክግበረሉ ዝብል ኢዩ ዝነበረ፣
ዝኸበርካ በሺር ኢሳቕ ዓብደላ ዎ ዝኸበርካ ኣምሃ ደመኒኮ፡ ምስ ኣሰና ዝገበኩሞ ቃለ-መሕትት ሰሚኤዮ።ኣቐዲመ ነቲ ክትገብርዎ ትሓስብዎ ዘለኹም ዋዕላ ረቢ የቃንዓልኩም ኣምላኽ ከኣ የሳልጠልኩም ክብል ኣፍቅዱለይ።
ኣብ ዝሓለፈ ወርሒ ኣብ ብራሰልስ ዝተገብረ ምስጢራዊ ዋዕላ ንዓና ንደቂ ሃገር ክሳብ ክንደይ ከም ዝፈላለየናን ዘሰሓሓበናን ብቐሊሉ ዝርሳዕ ኣይኰነን። ዋዕላ ብራሰልስ ተወዲኡ ስምብራቱን ኣብ ተቓውሞ ደምበ ዘስዓቦ ፍልልይን ቂምታን ምድኻምን ከይተወድኤ ሎሚውን ካልእ ካብ ዕለት 18 ዲሰምበር ጀሚሩ ዕለት 20 ዝውድእ ናይ ዓርከይ ዓርክኻ ምስጢራዊ ዋዕላ ኣብ ሎንዶን ክግበር ዓቢ ምሽብሻባት ይግበር ምህላዉ ይነፍስ ኣሎ።
እንታይ’ዩ ወሪዱኩም ጳጳሳት ኤርትራ፡
ቅዱሳት ተባሂልኩም ተቐቢእኩም፡ተዋሂብኩም ሓደራ፡
እንታይ ኣስፈረኩም ኣብ ድሕሪት ከም ጭራ?
መንፈስኩምን ስጋኹምን ተቓሊሰን፡ስጋኹም ንመንፈስኩም ምስ ሰዓራ፡
ብኢሳያስ ኣስፍሃ
ዝኸበርካ መምህር ተስፉ ዘውደ ኣቐዲመ ናይ ቃልስን ጽንዓትን ሰላምታይ ብምቕዳም ኣብ እተሰላስሎ ዘለኻ ሃገራዊ ዕማም ምሉእ ጥዕናን ዓወትን እምነየልካ።
ዝኸበርካ መምህር ተስፉ ዘውደ፡ ኣብዚ ቀረባ እዋን ዝጀመርካዮን ክሳብ ሻቡዓይ ክፋል ዝበጽሕ ተኸታታሊ ጽሑፍካ እከታተሎ ኣለኹ። ትሕዝትኡን ኣቀራርmበኡን ብዘየገድስ ኣንጻር’ቲ ዓማጽን ገባትን ስርዓት ህግደፍ ኣብ ዝካየድ ቃልሲ ኣበርክቶ ክህልዎ ከምዝኽእል ፈጺመ ኣይጠራጠርን። እንተኾነ ግን ኣብ መሪጽካዮ ዘለኻ ኣርእስቲ ጽሑፍካ ኣይግድን! ከመይሲ፡ እዚ ኣርእስቲ’ዚ ( ወፍሪ ዋርሳይ ይክኣሎ ወፍሪ ጊላነት ) ዝብል ዘሎ ካብቲ ብተጋዳላይ ኣድሓኖም ገብረማርያም ብተኸታታሊ ዝቐርብ ዝነበረን ንባህርያት ስርዓት ህግደፍ ብስነ-ፍልጠታዊ መንገዲ ዝተንተነን ዘቃልዐን ከም ውጺኢቱ ኽኣ ምሉእ ህዝቢ ኤርትራ ዝተማህረሉን ንኽቃለስ ዘለዓዓለን ጽሑፍ ( ወፍሪ ዋርሳይ ይክኣሎ ወፍሪ ባርነት) ዘፍልዮ እንታይ’ዩ? ነታ ባርነት እትብል ቃል ጊላነት ስለዝቐየርካ? ኣይፋልካን ዓገብ! መምህር ተስፉ። ጊላነት ማለት እኮ ባርነት ማለት’ዩ።
ሰላም ድምጺ ኣመሪካ መደብ ክፍሊ ትግርኛ፡ ንሕና ኣባላት መርበብ ሲቪካውያን ማሕበራት ኣብ ኤውሮጳ መደባትኩም መዓልታዊ ንከታተሎ ኢና። ገለ ካብቲ ጽቡቕ መደባትኩም ህዝቢ ምስ ህዝቢ ዝብል ጽቡቕ ኣተሓሳስባታት ዘለዎም ኣሕዋትን ጎረባብትን ንዝኾኑ ህዝብታት ኤርትራን ኢትዮጵያን ኣብ ጽቡቕ መንፈስ ንምምጻእ እትገብርዎ መደባት ዝነኣድን ዝምጎስን ኢዩ።
ከመይ ቀኒኻ ከይብለካ፡ ከመይ ትነብር ከምዘለኻ ዝጠፍኦም ሰባት ሒዶት ክኾኑ ከምዝኽእሉ መጠን፡ ንይምሰል ካብ ዝሓተካ ርዱእ ንውሰዶ። ደብዳበ ንክጽሕፍ ዝደረኸኒ ምኽንያት ውን ኩነታት ጥዕናኻ ኢዩ።
ንሕና ከም ሰብ መጠን በቲ ኣብታ ጥንታዊት እምነትና እትፍጽሞ ዘሎኻ እከይ ተግባራት ኤህህ!! ኢልና ምረገምናካ፣ኢየሱስ ግን ንዝበደሉና ክንረግም ዘይኮነ፣ንዝረግምኹም መርቑ ኢሉ ኢዩ ምሂሩና፣ካብኡ ሓሊፉ ነቶም ኣብ ግዜ ስቕለቱ ብዅናት ዝወግእዎ፣ሓሞት ዝተሓወሶ መጺጽ ነገር ዘስተይዎ፣እሾኽ ኣኽሊል ዝደፍእሉ፣ብመሳምር ምስቲ መስቀሊኡ ዓንዲ ዝሸንከርዎ ዘላገጹሉን ንሱ ዝበሎ ነገር እንተድኣ ነይሩ፣
ኣብዚ ዝሐለፈ ሳምንታት ዝተፈላለየ ጸለመ ኣንጻር ማሕበር ምትሕግጋዝ ኤርትራውያን (ማ.ም.ኤ) – ቦስቶን፡ ብህግደፋውያን ክጽሓፍ ቀንዩ። ምኽንያቱ ኸኣ፡ ንዝተፈላለያ ብሄራት ኢትዮጵያ ዝውክላ ማሕበራት፡ ነቲ ኣዳራሽ ማ.ም.ኤ ተኻሬን ክጥቀማሉ ስለዝተፈቕደ።
ብመጀመርያ ንዶክተር ዘይነብ ብርሃኑ ክብ ዝበለን ዝላዓለን ምስጋናይ ይብጸሓያ። ቀጺለ ድማ ምሁራትና ድምጾም ተዓቢሱ፣ ምንቅስቓሶም ተፈልዩና ብምጽንሑ ንዝወሰደቶ ፈላሚ ስጉምቲ ለባምን ኣድላይ ግዜን መድረኽን ዝጠልቦ ተበግሶን ሒዛ ደበኽ ብምባል እንቋዕ ብደሓን መጻእኪ እብል። እዚ እውን እቲ ማዕጾ ኣዝዩ ክረሖን ኩሎም ምሁራትና በብዘለውዎ ተራኺቦምን ተመያይጦምን ንቃልስና ከረሳስንዎ ፉሕ ከብልዎ እላቦ።
ንሕና ኣሕውትኩምን ኣሓትኩምን ኤርትራውያን ተቀማጦ ሃገረ ስዊደን፣ ብኩነታት ሕዝብና ፡ ኣብ ትሕቲ ማእሰርትን፣
መቅተልትን፣ ምህዳንን ዝርከብ ንግደስ፣ እዛ ሕጽር ዝበለት መልእኽቲ፣ ምዕዶን መለበምን ከነቅርበልኩም ንፈቱ።
ከም ኣረዳድኣይ እዚ ሎሚ ዝህነጽ ዘሎ ፓርቲ ንዑ ምሳይ ጥራሕ ተወደቡ ዝብልዩ ኢለ ኣይግምትን። ኣነ ውድበይ
ኣቐሚጠ ምስ ህዝቢ ክብገስ ወሲነ ኣሎኹ ክብል ከሎ ከኣ ካብቲ መግለጺታቱ ተበጊሰ ካልኦት ውድባትውን ከምቲ ናቱ
ከገብሩ ዝጸልእን ዝቃወምን ኣይመስለንን።
ጠለብ ዘለናዮ እዋን፡ ቃልሲ ንድሕነት ህዝብን ሃገርን እምበር፡ ውድድር ውድበይ ውድብካ፤ ሰለፈይ ሰልፍካ አይኮነን።
ዝኸበርኩም መራሕቲ ዉድባት ኤርትራዊ ዲሞክራሳዊ ኪዳን ተካፈልቲ ኣኼባ ጥሪ 15, 2008፡ ቅድሚ ኩሉን ልዕሊ ኩሉን ልባዊ ሰላምታና ይብጻሕኩም፡፡ ከም’ዉን ነዚ ኣጋጣሚ’ዚ ብምጥቃም እንቋዕ ናብ 2008 ዓ.ም.ፈ. ንክትሰጋገሩ ኣብቕዓኩም ንብል፡ ዓመት ሰላምን ፍቅርን፡ ዓመት ራህዋን ፍትሕን ክዀነልና ዘሎና ሰናይ ትምኒት ድማ ንገልጽ።


text:
ምምሕዳር ኦባማ ምስ ትሕቲ ሳሃራ ሃገራት ኣፍሪቃ ንዝፀንሐ ፍሉይ ርክብ ንግዲ ንክናዋሕ ከምዝድግፍን፣ቤት ምኽሪ ኣሜሪካ ነቲ ውዕል ንግዲ ንከናውሖ ከምዝሰርሕን ሓላፊት ጉዳያት ኣፍሪቃ ጆኒ ካርሰን ኣፍሊጦም።
ኣፍሪቃ ኣብ‘ዚ ሰሙን‘ዚ ኣብ ዋሽንግተን ዲሲ ኣብ ዝተካየዱ ዝተፈላለዩ መድረኻት ቀንዲ መዘራረቢ ኮይና‘ላ።ንመሓውራዊ ምዕባለ ኣፍሪቃ ዝመኸረ ኣኼባ ሽዱሽተ ሚእቲ ሰበ-ስልጣን፣ሰብ-ሃብቲን ሲቪላዊ ማሕበራትን‘ውን ኣብ’ዚ ሰሙን‘ዚ ተሳሊጡ‘ሎ።
ሚስተር ጆኒ ካርሰን ኣብ‘ቲ እዋን ከምዝገለፅዎ፣ኣፍሪቃ ልዕሊ ኣውሮዻን ኣሜሪካን ሎም-ዘበን ካብ ሓሙሽተ ክሳብ ሽዱሽተ ሚእታዊ ቁጠባዊ ዕብየት ክተምዝግብ‘ያ ዝብል ትፅቢት ኣሎ ኢሎም።
ባንኪ ልምዓት ኣፍሪቃ፣ልዕሊ ቢልዮን ህዝቢ ኣፍሪቃ ኣብ‘ዚ እዋን‘ዚ እቶቱ ዝውሰኸሉ ኩነታት ስለይጋሃድ ዘሎ፣ንሰደዳት ኣሜሪካ ክሓብል‘ዩ ይብል።
ጆኒ ካርሰን ብወገኖም፣ኣፍሪቃ ዘለዋ ዕቁር ዓቅሚ ምዕባለ፣ብትሑት ቀረብ ኤሌክትሪክን ዘይተማሓየሸ መሓውራዊ ቅርፅን ክተዓናቀፍ ከምዝኽእል ይገልፁ።
”ኣብ መላእ ኣፍሪቃ፣ክፍሊት ኣገልግሎት ኤሌክትሪክ ተመጣጣኒ ዘይምኻኑ ሓደ ካብ ሞንጎ ዕንቅፋት ምዕባለ ኮይኑ‘ሎ።ንኣብነት ብበዝሒ ህዝባ ቀዲማ ትስራዕ ናይጀርያ ዘለዋ ሓይሊ ኤሌክትሪክ፣ካብ ምምሕዳር ከተማ ሲንጋፖር ዝታሓተ‘ዩ” ኢሎም።
ኣብ ኣፍሪቃ ኤሌክትሪክ ንምምንጫው ዝተፈፀሙ ፃዕሪታት ዘተባብዕ ኣይኮነነ ኢሎም ይገልፅዎ ሚስተር ጆኒ ካርሰን።ኢንዱስትሪ ነዳዲ ናይጀርያ ኣተሓሕዛ ኣይፀበቀን፣ከም ጋና ዝበላ ነዳዲ ዘለወን ሃገራት‘ውን እንተኾና ንኣንፈት ምዕባለአን ክንፅራ ይግባእ ኢሎም ንሶም።
“ሓደ ከም‘ቲ ኣብ ናይጀርያ ዘጓነፈ ጥፍኣት ከባቢ፣ብኽነትን ስርቅን ነዳዲ፣ ምስ ነበርቲ ገለ ከባቢታት ጎንፂን ጉሕለት ኣታዊ መኽሰብ ነዳዲ፣ወይካኣ ከም‘ቲ ኣብ ኖርዌይ ዝራኣይ ማለት‘ዩ፣ኣብ ዘፈር ትምህርቲ፣ክንክን ጥዕና፣ ምፍጣር ዕድላት ስራሕ፣ቁጠባዊ ምዕባለን ፖለቲካዊ ህድኣትን ከስዕብ ይኽእል‘ዩ” ኢሎም ንሶም።
ውዕል ምዕባለን ዕድላትን ኣፍሪቃ (ኣግዋ) ኢሎም ጆኒ ካርሰን፣ኣሜሪካ ምስ ኣፍሪቃ ንዘለዋ ቁጠባዊ ምትእስሳር ዓንዲ-ሕቆ‘ዩ።ምምሕዳር ኦባማ ድማ፣እቲ ድሕሪ ሰለስተ ዓመታት ዘብቅዕ ዕድመ ኣግዋ ንክናዋሕ ድልየቱ‘ዩ። ምንዋሕ ዕድመ ኣግዋ ግና ኣብ ኢድ ኮንግረስ ኣሜሪካ‘ዩ ዘሎ፥
“ዕድመ ኣግዋ ንክናዋሕ መእንታን፣ምምሕዳር ኦባማ ምስ ኮንግረስ ይሰርሕ‘ሎ።እቲ ውዕል ዝህልዎ ትሕዝቶ ንክመሓየሽ ድማ፣ኣባላት ሲቮላዊ ማሕበረ-ሰብ እጃሙ ከውፊ ኣለዎ”ባሃላይ’ዮም ንሶም።
ቅድሚ 12 ዓመት ዝፀደቀ ሕጊ ስምምዓት ንግዲ ኣሜሪካን ኣፍሪቃን ኣግዋ፣ኣርባዓ ሃገራት ኣፍሪቃ ንገለ ፍርያተን ናብ ዕዳጋታት ኣሜሪካ ብዘይቀረፅ ንከእትዋ ዝፈቅድ ምኻኑ ይፍለጥ።
ብመሰረት ፀብፃባት ምንስቴር ንግዲ ኣሜሪካ፣ዩ-ስ ናብ ኣፍሪቃ ትሰዶም ፍርያት ዓሚ ናብ 21 ቢልዮን ዶላር ከምዝበፅሐ ይሕብር።ኣሜሪካ ካብ ኣፍሪቃ ትቅበሎ ሰደድ ግና ናብ 72 ቢልዮን ዶላር ክብ ኢሉ‘ሎ።ቴስዓ ሚእታዊ ሰደድ ኣፍሪቃ ናብ ኣሜሪካ ካብ ነዳዲ ዝርከብ‘ዩ።ኣብ‘ዚ እዋን ግና ኢንዱትሪ ዓለባን ካልኦት ፍርያት ንክጠናኸሩ መተባብዒ ይዋሃብ‘ሎ።
ምምሕዳር ኦባማ ንምንዋሕ ዕድመ ምዕባለን ዕድልን ኣፍሪቃ (ኣግዋ) ክሰርሕ'ዩ ኢሎም ጆኒ ካርሰን
ምምሕዳር ኦባማ ምስ ትሕቲ ሳሃራ ሃገራት ኣፍሪቃ ንዝፀንሐ ፍሉይ ርክብ ንግዲ ንክናዋሕ ከምዝድግፍን፣ቤት ምኽሪ ኣሜሪካ ነቲ ውዕል ንግዲ ንከናውሖ ከምዝሰርሕን ሓላፊት ጉዳያት ኣፍሪቃ ጆኒ ካርሰን ኣፍሊጦም።


text:
ንኣደታት ብልፅቲ መንበሪት ሃገር ኖርዌይ፤እታ ዝሓመቀት ድማ ኒጀር ምኻና ሓደ ሓድሽ መፅናዕቲ ኣረጋጊፁ።እዚ ዝተገልፀ፣ኣብ‘ቲ ሴቭ ዘ ችልድረን ዘዳለዎ መፅናዕቲ ከምዝኾነ መሳርሕትና ጆ ዲካፕዋ ገሊፁ።
ፕረዚደንትን ኣካያዲት ስራሕን ሴቭ ዘ ችልድረን ካሮላይን ሚልስ፣ እቲ ሪፖርት ቅድሚ መዓልቲ ደቂ-ኣደታት ከምዝወፀን ገሊፃ።
“ሪፖርት ኣደታት ዓመታዊ ሪፖርት‘ዩ።ንኩነታት ኣደታት መላእ ዓለም‘ውን ዘፅነዐ‘ዩ።ሎም-ዘበን ን165 ሃገራት ኣባፂሕና ኢና።ኣየነይቲ ሃገር‘ያ ንኣደታት ምችእቲ ወይካኣ ዘይምችእቲ ንዝብል ሕቶ‘ውን መሊስና ኣለና” ትብል።
ነተን ሃገራት ንምስራዕ ዝተጠቀመሎም ረቋሒታት ድማ፣ንደቂ-ተባዕትዮን ደቂ-ኣነስትዮን ማዕረ ዝፀልዎም ፀገማት ኣብ ግምት ብምእታው‘ዩ።
ቀዳሞት ሓሙሽተ ብሉፃት ሃገራት ንናብራ ደቂ-ኣነስትዮ ተባሂለን ብሴቭ ዘ ችልድረን ንኖርዌይ ስዒበን ዝተጠቀሳ ሃገራት ኣይስላንድ፣ስዊድን፣ ኒውዚላንድን ዴንማርክን ኮይነን ኣለዋ።ኣሜሪካ መበል 25 ኣላ።
ኣብ‘ቲ ዝርዝር ጭራ ተሰሪዓ ዘላ ኣፍሪቃዊት ሃገር ኒጀር‘ያ።ወ/ሮ ሚልስ ምኽንያቱ ትገልፅ።
ብዘይካ ኒጀር ኣብ ጭራ ተሰሪዔን ዘለዋ ሃገራት ኣፍሪቃ፣ዴሞክራስያዊት ሪፐብሊክ ኮንጎ፣ሱዳን፣ደቡብ ሱዳን፣ቻድ፣ኤርትራ፣ማሊን ጊኒ ቢሳውን‘የን።
ኣብ ጥዕና ኣደታት ሓያል ስራሕ ዘርአያ ድኻ ሃገራት‘ውን ኣለዋ።ማላዊ፣ ኔፓልን ቤንግላድሽን።
መራሕቲ ዝበልፀጋ ሃገራት (ጂ-8) ጉድለት ኣመጋግባ ህፃናት ንምውጋድ፣ ርኡይ ተወፋይነት ንከርእዩ ፀዊዑ‘ሎ ሪፖርት ኩነታት ኣደታት ዓለም።
እቶም ኣብ‘ቲ ሪፖርት ዝተጠቅሱ ሓበሬታታት ኣሃዛት ጥራሕ ዘይኮኑስ፣ ኣደታት መላእ ዓለም፣ንዓንኬል ድኽነት ሰይረን፣ምሕዩሽ መነባብሮ ንክረኽባ ዘሐግዝ ቁልፊ‘ምበር ይብል መሳርሕትና ጆ ዲካፕዋ ዝሰርሖ ሪፖርት።
ንናብራ ኣደታት ምችእቲ ኖርዌይ፡ከርፋሕ ድማ ኒጀር ምኻና ሓደ መፅናዕቲ ገሊፁ
ኣብ'ቲ መፅናዕቲ 165 ሃገራት ተሓቒፈን'ለዋ
ንኣደታት ብልፅቲ መንበሪት ሃገር ኖርዌይ፤እታ ዝሓመቀት ድማ ኒጀር ምኻና ሓደ ሓድሽ መፅናዕቲ ኣረጋጊፁ።እዚ ዝተገልፀ፣ኣብ‘ቲ ሴቭ ዘ ችልድረን ዘዳለዎ መፅናዕቲ ከምዝኾነ መሳርሕትና ጆ ዲካፕዋ ገሊፁ።


text:
ኣብ ኢትዮጵያ ኣብ ዝሓለፈ 24 ስዓታት ኣብ ልዕሊ 5,274 ሰባት ብዝተኻየደ ምርመራ 129 ቫይረስኮሮና ዘለዎም ሰባት ምምዝጋቦም ተገሊጹ። ክልተ ሰባት ድማ ህይወቶም ስኢኖም ኣለው።
ካብቶም ሓደሽቲ ቫይረስ ኮሮና ዝተረኽቦም ሰባት 85 ኣብ ኣዲስ ኣበባ፣ 11 ኣብ ትግራይ ፣ 10 ኣብ ሶማሊያ፣ 7 ኣብ ክልል ደቡብ፣6 ኣብ ክልል ኣምሓራ፣ 5 ኣብ ኦሮሚያ፣ 4 ኣብ ድሬዳዋ፣1 ድማ ኣብ ዓፋር ተመዝጊቦም ኣለው።
ዛጊት ኣብታ ሃገር ቁጽሪ በቲ ቫይረስ ዝተታሓዙ ሰባት 3,759 ዝሞቱ ድማ 63 ተመዝጊቦም ኣለው።
እዚ ከምዚ ኢሉ ከሎ ኣብ ምብራቕ ኢትዮጵያ ክልላት ሶማሌ፣ ሃረሪ፣ኦሮሚያን ምምሕዳር ድሬዳዋን ለበዳ ቫይረስኮሮና ንምክልኻል ተዋዲዶም ንምስራሕ ተሰማሚዖም።ኣብቲ ከባቢ ንሰለስተ መዓልታት ዑደት ዘካየዱ ሚንስትር ድኤታ ሚንስትሪ ጥዕና ኢትዮጵያ ዶክተር ደረጀ ዱግማ ኣብ ክልል ሶማሊያ ደዎሌ መወሸቢ ማእኸል ዘሎ ምፅባብ ንምውጋድ ኣብቲ መወሸቢ ቫይረስኮሮና ዘለው 97 ሰባት ናብ ካልእ ከባቢ ከምዝውሰዱ ገሊፆም።
ኣብ ዝሓለፈ ሰሙን ኣብ ክልል ሶማሌ መወሸቢ ማእኸል ደዎሌ ኣብ ዝተኻየደ ምርመራ ኣብ ሓደ መዓልቲ 55 ቫይረስኮሮና ዘለዎም ሰባት ምርካቦም ይዝከር ።


text:
ንሕና ከባቢ 1200 ንኸውን ኤርትራውያን ተቐማጦ ጀርመን ናይ ፖለቲካ ዑቑባና ተቐቢልና መሰልምጥርናፍ ስድራ ብሕጊ ዝፍቀደና እንደሃለወ ደቅናን በዓልቤትናን በዓልቲቤትናን ኣብ ብፓለቲካ ዘይርጉእ ቦታታት ከም ኢትዬጲያን ሱዳንን ምስ ስድርኦም ክሕወሱ እንዳተጸበዩ ምስ መሪር ናፍቀቶም ንነዊሕ ዓመታት ተፈላልዮም ይርከቡ።
እቲ ምኽያት ድማ ናይ ጀርመን ቢሮክራሲ ክስገር ዘይክአል ዕንቅፋታታት ስለ ዝገብረልና እዩ። ንጥርናፈ ቪዛ ንምርካብ ካብ ጀርመን ኢምባስታት ንሕተቶ ወረቓቕቲ ኣብ ኢድና ዘየለን ንምርካቡ ልዕሊ ዓቅምናን ኢዩ። ናይ ጀርመን መንግስቲ ቢት ጽሕፈታት ኩሉ ካብ ኤርትራ ዝመጽእ ወረቓቕቲ ብናይ ኤርትራ መንግስቲ ሕጋውነት ክለብስ ይሐቱና። ነዚ ንምስላጥ ንሐደ ሰብ ኣብ ኤርትራ ምውካል የድሊ። እዚ ድማ ኣብ ጀርመን ዝርከብ ናይ ኤርትራ ኢምባሲ ይሳለጥ። እቲ ጸገም ግን ነዚ ወረቐት ንምርካብ ናይ ጣዕሳ ወረቐት ክንፍርም ንግደድ። ትሕዝቶ ናይቲ ናይ ጣዕሳ ወረቐት፣ ዓድና ኸዲዕና ምውጻእና ከምንጠዓስን መንግስቲ ብቁዕ እዩ ዝብሎ መቅጻዕቲ ከምንቅበሎን ካብኡ ሐሊፉ ድማ ወርሐዊ 2 ሚእታዊት ካብ ወርሓዊ ደሞዝና ናብ መንግስቲ ኤርትራ ክንከፍል ንግደድ።
ኩሎም ናይ ጀርመን ኢምባስታት ኣብ ትሕቲ ናይ ሚንስትሪ ወጻኢ ጉዳያት እዮም ዝመሐደሩ። ናይ ወጻኢ ጉዳያት ሚንስትሪ ነዚ ጸገማት ናይ ኤርትራውያን ይፈልጦ እዩ ይኹን እምበር ጉዳይ ዝምልከቶም ሰባት ሐደ ብሐደ ክርአይ ኣለዎ ይብል። እዚ ቅጥዓዊ ዘይኮነ ወለንታዊ አሰራርሐ ናይቶም መንግስታዊ ቢትጽሕፈታት እዩ። ስጋብ 2017 ኢምባስታት ብናይ ሃይማኖት ትካላት ወይ ድማ ንምስክርነት ዝበቅዕ ወረቀት ይቕብልዎ ኔሮም። ሕጂ ግና ተመሳሳላይ ኩነታት ብቤት ፍርድን ይግባይ ብምባልን እዩ ዝረጋገጽ።


text:
ኣብ ሕቡራት መንግስታት ኣመሪካ ግዝኣት ዊስኮንሲን ኣብ እትርከብ ከተማ ከኖሻ ናይታ ከተማ ሓለዋ ጸጥታ ኣብ ልዕሊ ጸሊም ኣመሪካዊ ብዝፈጸሞ ዓመጽ ምኽንያት ናብ ዕለት 26 ነሓሰ ኣብ ዘውግሕ ለይቲ ሕዝቢ ዘለዓዓሎ ናይ ተቓውሞ ሰልፊ ጠንቂ ሞትን ማሕሰይትን ከምዝኾነን፡ እዚ ከምዚ ኢሉ እንከሎ እውን ኣብ ቤት ማሕቡስ ዝርከብ ሓደ ኣባል ቀዳሞት ተወለድቲ ዜጋ ዕለት 26 ነሓሰ 2020 ዓ.ም. ክቕተል ዕለት 26 ሓምለ 2020 ዓ.ም. ፈደራላዊ ቤት ፍርዲ ከምዝወሰነ ክዝከር እንከሎ ከምእተቐትለ ልእኽቲ ጋዜጠይና ዜና ቫቲካን ፍራንቸስካ ሳባቲነሊ ሓቢረን።
ስምዖን ተ. ኣርኣያ - ሃገረ ቫቲካን
ካብ ወርሒ ሓምለ 2020 ዓ.ም. መቕጻዕቲ ፍርዲ ሞት ዳግም ካብ ዝጅመር እቶም ናይ ሞት ፍርዲ ዝተበየኖምን ዕለት 26 ነሓሰ ዝተቐትሉ ለዝሞድ ሚቸል ራብዓይ ክኾኑ እንከለዉ፡ ኣብ ሕቡራት መንግስታት ኣመሪካ ናይ ሞት ፍርዲ ካብ ዝቋረጽ ድሕሪ 17 ዓመት ናይ ሞት ፍርዲ ይትግበር ከምዘሎን ቅድሚ ሚቸል ካልኦት 3 ከምእተቐትሉ ዘዘኻኸራ ሳባቲነሊ ኣስዒበን፥
ር.ሊ.ጳ. ፍራንቸስኮን ጳጳሳት ሕቡራት መንግስታት ኣመሪካ
ናይ ሕቡራት መንግስታት ኣመሪካ ብጽዓን ጳጳስት ኣብ ወርሒ ሓምለ 2020 ዓ.ም. እቲ ኣብ ልዕሊ ሚቸል ዝተበየነ ፍርዲ ሞት ከይትግበርን ክለዓልን ከምዝሓተቱን ኣብቲ ናይ ጳጳሳት ጻውዒት ካቶሊካውያን ሕቡራት መንግስታት ኣመሪካ እውን ከምዝሓበሩን፥ ናይታ ሃገር ጳጳሳት እውን ኣብ መልእኽቶም “ዝብየን ፍርዲ ተስፋን ናይ ምልዋጥን ዕድልን ተስፋ ምውህሃድ ምስ ሕብረተሰብን ዝሓክኽ ክኸው የብሉን” ከምዝበሉ ጠቒሰን፥ ር.ሊ.ጳ. ፍራንቸስኮ እውን ደጋጊሞም ናይ ሞት ፍርዲ ኢግብረ ገባዊ እዩ ቢሎም፡ ከምዚ ብምዃኑ ምሉእ ብምሉእ ክስረዝ ኣለዎ፡ ናይ ሞት ፍርዲ ጸረ ወንጌል እዩ” እንክብሉ ኣብ ዝተፈላለየ እዋን ጻውዒት ከምዘቕረቡ የዘኻኽራ።
ኣብ ሮማ ልዊስ መንበረ ጥበብ ናይ ሕቡራት መንግስታት ኣመሪካ ታሪኽ መምህር ናይ ታሪኽ ሊቅ ግረጎርይ ኣለጂ ምስ ዜና ቫቲካን ኣብ ዘካየድዎ ቃለ መሕትት፥ ኣብ ብዙሓት ሃገራት ብፍላይ ከኣ ኣብ ኣመሪካ ገበንን ገበነይናን ዘይምርኣይን ተተሓሒዙ እውን መቕጻዕትን ማሕቡስን ንኽትልወጥን ብሰላም ምስ ሕብረተሰብ ተወሃሂድካ ንኽትነብር እትእረመሉን እትህነጸሉ ክነሱ ማሕበራዊ ጥማቶ ነዚ ትርጉም ቤት ማሕቡስ ዕሽሽ ዝብሎ ዘሎ እዩ ዝመስል፡ ሕግን ስርዓት ዝብል ኣመለኻኽታ ትራምፕ ብዙሕ እዋን ዝጥቐምሉን እዚ ኸኣ ተወዳደርቶም ናይ ደሞራሲያው ፖለቲካዊ ሰልፊ ናይ ሕንፍሽፍሽን ስርዓት ኣልቦነት ፖለቲካዊ ሰልፍ እንክብሉ ብምግላጽ ኣንጻር ንምዃን ስለ ዝደልዩ፡ ነቲ ኣብ ወርሒ ሕዳር ዝካየድ ሕዝባዊ ምርጫ እናሓሰቡ ነቲ ናይ ዴሞክራሲያዊ ናይ ፖለቲካ ሰልፊ ወኪል ንምርጫ ዝቐርቡ ባይደን ዝለዓለ ድጋፍ ክረኽቡ እዮም ዝብል ዘሎ ግምት ንኽትሕት ኣሚቶም ጥራሕ እዩ ኢሎም።
ድሕሪ ማህሰይቲ ብኣባላት ጸጥታ ጸሎም ኣመሪካዊ ጃኮብ ብላከ
ኣብ ግዛኣት ሚድወስት ከተማ ዊስኮንሲን ሓይሊ ጸጥታ ኣብ ልዕሊ ጸሊም ኣመሪካዊ ጃኮብ ብላከ ዝፈጸሞ ንልምሰት ዝዳረጎ መጥቓዕቲ ዘለዓዓሎ ናይ ጸለምቲ ኣመሪካውያን ናይ ተቓውሞ ሰልፊ ስዒቡ ምስ ሓይሊ ጸጥታ ብዝተፈጥረ ውጥረት ክልተ ዜጋታት ናይ ሞትን ካልኦት ብዓሰርተታት ዝቑጸሩ ናይ ማህሰይትን ሓደጋ ከምዝወረዶምን እቲ ናይ ተቓውሞ ሰልፊ ሓይሉ ገና እውን ይቕጽል ከምዘሎን ሳባቲነሊ ኣፍሊጠን።
ኣብ ሕቡራት መንግስታት ኣመሪካ ኣብ ከተማ ሚነኣፖሊስ ኣብ ልዕሊ ኣፍሮ - ኣመሪካዊ ጆርጅ ፍሎይድ ዕለት 25 ግንቦት 2020 ዓ.ም. ብኣባል ሓይሊ ጸጥታ ናይታ ከተማ ዝተፈጸመ ግብረ ቕትለት ስዒቡ ካብታ ከተማ ሓሊፍ ኣብ መላእ ሕቡራት መንግስታት ኣመሪካ ዘለዓዓሎ ማሕበራዊ ውጥረት ኣብ ዘሰክፍ ደረጃ በጺሑ ከምዝነበረን እቲ Black lives matter – ናይ ጸለምቲ ሕይወት ዘገድስ እዩ ብዝብል መጸውዕ ዝፍለጥ ምንቅስቓስ ኣብዚ ሒዝናዮ ዘሎና ሰሙን መወዳእታ ሰላማዊ ናይ ተቓውሞ ሰልፊ ክምዝጠለበ ኣዘኻኺሮም።
ኢማዕርነት ዘዕለቕልቖ ናይ ሕቡራት መንግስታት ኣመሪካ ኤኮኖሚ
ናይ ሕቡራት መንግስታት ኣመሪካ ናይ ማብራዊ ኤኮኖሚ ሜላ ተገራጫዊ እዩ፡ እዚ ኸኣ ዝተናወጸ ማለት ሚዛን ኣልቦ እዩ ስለዚህ ይብሉ ኣለጂ - ብዙሕ ከይደንጎየ ድሕሪ ቁሩብ ዓሰርተ ዓመታት ጸዓዱ ኣብላጺ ህዝቢ እታ ሃገር ኣይክኸውንን እዩ እዚ እቲ ኣብ መሬት ዘሎ ሓቂ እዩ፡ ዝተፈላለዩ ውሁዳን ዓለት ብጥርናፈ ኣብላጺ ወይ ብዙሃን ህዝቢ እታ ሃገር እያቶም፡ ነቶም ጸዓዱ ኣልቦ ውሕስነት ክስምዖን ዝገብር ዘሎ ይመስል፡ ስለዚ እያቶም ድማ መብዛሕቲኦም ቅድሚ ኣርባዕተ ዓመት ንትራምፕ ዝመረጹ፡ ቀስ ብቐስ እቶም ዙሓት ውሁዳን ብጥርናፈ ብዙሃን ዝኾኑን ነቲ ኤኮኖሚ ናብ ስጓምን ክፉትን ራእይ ንኸብል ክድርኽዎ እዚ ኸኣ ሕብረተሰብ ኣመሪካ ናብ ተምሳል ኤውሮጳ ህብረተሰብ ንኸብል ዝድርኽ እዩ ዝኸውን ማለት ሓቛፊ ኤኮኖሚን ሕብረተሰብ፥ በዚ ኣገባብ እዚ እቲ ውጥረትን ግጭትን ይስገር እንክብሉ ዘካየድዎ ቃለ መሕትት ዛዚሞም።


text:
Radio Erena: 29 February 2016
ኢትዮጵያ፣ “ኣብ ክልል ኦሮምያ ተጓሃሂሩ ዘሎ ተቓውሞ ህዝቢ ብሰንኪ ምትእትታው መንግስቲ ኤርትራ’ዩ፣” ኢላ ኣብ እትኸሰሉ ዘላ እዋን፣ ብርክት ዝበሉ ኣባላት ፈደራላዊ ፖሊስ እታ ሃገር ብመንገዲ ሑመራ ናብ ኤርትራ ከምዝሰገሩ ይግለጽ ኣሎ።
እቶም ብሓደ ተለንተ ተመሪሖም ናብ ኤርትራ ከምዝሰገሩ ዝተገልጹ ኣባላት ፈደራላዊ ፖሊስ ኢትዮጵያ፣ ኣብ ከባቢ ሑመራ ኣብ ሓለዋ ተዋፊሮም ዝነበሩ’ዮም።
ብዛዕባ’ዞም ምስ ምሉእ ዕጥቖም ናብ ኤርትራ ሰጊሮም ዝብሃል ዘሎ ኣባላት ፈደራል ፖሊስ፣ ብወገን መንግስቲ ኤርትራ ይኹን መንግስቲ ኢትዮጵያ ዝኾነ ሓበሬታ ኣይተዋህበሉን።
ኣቐዲሙ’ውን ኣብቲ ከባቢ ኣብ ዕደና ተዋፍሮም ዝነበሩ ሓያሎ ሰባት ብተቓወምቲ ሓይልታት ተገፊፎም ናብ ኤርትራ ከምዝሰገሩን ኣብዚ ሳልስቲ’ዚ ከኣ ብመንገዲ ሱዳን ክልቀቑ ምዃኖምን ክጥቐስ ጸኒሑ’ዩ።
ኣባላት ሰራዊት ኢትዮጵያ በብእዋኑ ብመንገዲ ሑመራ ናብ ኤርትራ ብምስጋር ምስ ዝተፈላለዩ ተቓወምቲ ውድባት ክጽንበሩ ምጽንሖም ይፍለጥ።
ኣብ ዝሓለፈ ዓመት፣ ኣቦ መንበር ናይቲ ሓደ ካብ ዓበይቲ ተቓወምቲ ውድባት ኢትዮጵያ ዝኾነ ደምህት ልዕሊ 100 ምስ ዝኾኑ ኣባላቱ ምስ ምሉእ ዕጥቖም ካብ ኤርትራ ሃዲሞም ናብ ኢትዮጵያ ከምዝኣተዉ ኣይርሳዕን።
ተቓወምቲ ሓድሕድ ኣብ ምድጋፍ ተጸሚዶም ዝርከቡ መንግስታት ኢትዮጵያን ኤርትራን ኣብ ውሽጦም ንዝረአ ድኻማት ናብ ካልእ ንምጥምዛዝ ንሓድሕዶም ከምዝጠቓቐኑ ይፍለጥ።
መንግስቲ ኢትዮጵያ’ውን፣ ኣብዚ እዋን’ዚ ኣብ ክልል ኦሮምያ ተጓሃሂሩ ዘሎ ተቓውሞ ህዝቢ፣ ኢዱ ናብ መንግስቲ ኤርትራ ከወጣውጥ እንከሎ፣ ኤርትራ ከኣ እቲ መንግስቲ ካብ ውሽጣዊ ጸገማቱ ንምምህዳም ወትሩ ዝኽተሎ ጠቐነ’ዩ ክትብል መሊሳትሉ ኣላ።
ኣብ ክልል ኦሮምያ ተጓሃሂሩ ዘሎ ተቓውሞ ህዝቢ፣ ካብ ዓዲ ናብ ዓዲ እናልሓመ፣ ኣብ ኢትዮጵያ ከቢድ ሻቕሎት ፈጢርሉ ኣብ ዘሎ እዋን፣ ኣብዚ ተቓውሞ ኢዶም ንዝሕውሱ ናይ ግዳም ሓይልታት ዘየዳግም ስጉምቲ ክንወስድ ኢና ክብል ቀዳማይ ሚኒስተር ኢትዮጵያ ኣቶ ሃይለማርያም ደሳለኝ መግለጺ ምሃቡ ኣይርሳዕን።
ናይ መሰልን ፖለቲካን ሕቶታት ዘለዓዓዓለ ተቓውሞ ህዝቢ ኦሮሞ፣ ኣብዚ እዋን’ዚ ኣብ ዝልዓለ ጥርዙ በጺሑ ይርከብ።
ይኹን’ምበር መንግስቲ ኢትዮጵያ፣ ነቲ ተቓውሞ ብመንግስቲ ኤርትራ ዝድገፉ ከም ግንራብ ሓርነት ኦሮሞ (ኦነግ) ዝኣመሰሉ ሓይልታት ዝደፋፍእዎ’ዩ ክብል’ዩ ዝገልጾ ዘሎ።
ተቓወምቲ ኦሮሞ ከኣ፣ መንግስቲ ኢትዮጵያ ብዛዕባ’ዚ ኣብ ኦሮምያ ተጎሃሂሩ ዘሎ ናዕቢ ንመንግስቲ ኤርትራ ምውቃሱ፣ ንውሽጣዊ ጉዳይ ናብ ካልእ መኣዝን ንምጥምዛዝ ዝመሃዞ ጠቐነ’ዩ ክብሉ ይነጽግዎ።
=========================


text:
ምስጢረ ቍርባን
ቁርባን ማለት ቃል ብቓሉ መንፈሳዊ ህያብ፥ ንኣምላኽ ዝወሃብ ውህብቶ፥ ሞባእ፥ ዝውፈ ገንዘብ ማለት እዩ።
ምስጢረ ቁርባን ማለት ካህን ነቲ ሕብስቲ ኣብ ጻሕሊ ነቲ ወይኒ እውን ኣብ ጽዋእ ኣንቢሩ ጸሎት ቁርባን ኣብ ዝገብረሉ ግዜ እቲ ሕብስቲ ስጋ ጎይታናን መድሓኒናን እየሱስ ክርስቶስ እቲ ወይኒ እውን ደም ጎይታናን መድሓኒናን እየሱስ ክርስቶስ ይኸውን እሞ ንሕና እውን ዘለኣለማዊ ህይወት ንምርካብ ነዚ ስጋን ደምን እንቕበለሉ ዓቢ ምስጢር እዩ።
ኣመሰራርታ ቅዱስ ቁርባን
ቅዱስ ቁርባን ዝተጀመረሉ ደቂ ሰባት ኣብ ሓጢኣት ካብ ዝወደቑሉ ግዜ ጀሚሩ እዩ። ዘፍ 4:3-4 ። ነገር ግን መስዋእቲ ኦሪት ሓሊፉ ብመስዋእቲ ሓዲስ ስለ ዝተተክአ ንድሕነት ነፍሳት ዝተሰርዐ ቅዱስ ቁርባን ዝተጀመረሉ ግን ባዕሉ ጎይታና ኢየሱስ ክርስቶስ ብዕለተ ሓሙስ ምሽት ኣብ ቤት ኣልኣዛር ድሕሪ መግቢ በሊዖም ምውደኦም ሕብስቲ ባሪኹ ቆሪሱ እዚ ስጋይ እዩ ብልዑ ጽዋእ ኣልዒሉ ውን ኣመስገነ እዚ ምእንቲ ብዙሓትንሕድገት ሓጥያት ዝፈስስ ናይ ሓዲሽ ኪዳን ደመይ እዩ። ማቴ 26:26-29 ።
ናይ ቅዱስ ቁርባን ኣገልግሎትን፥ ጥቕምን
- ብምስጢረ ቑርባን ዘለኣለማዊ ሕይወት ንረክብ። ዮሃ 6:54 ።
- ከምቲ ጨንፈር ካብ ጉንዱ ተፈልዩ ክነብር ዘይኽእል። ንሕና ክርስትያን እውን ካብቲ ጉንዲ ህይወትና ዝኾነ እየሱስ ክርስቶስ ከም ዘይተፈለናን፥ ብህይወት ምህላውናን፥ ንሓጢኣት ዘይምግዛእናን እነረጋግጸሉ እዩ። ዮሃ 6:54 ። ነቲ ናይ ጎይታናን መድሓኒናን እየሱስ ክርስቶስ ብዕለተ ዓርቢ ኣብ መስቀል ዝተቖርሰ ስግኡን ዝፈሰሰ ደሙን ከኣ ንቕበል።
ብመንፈሳዊ ጥበብ እንዓብየሉ፥ ብጸጋ እንብልጽገሉን መንፈሳዊ ምግቢ ንምርካብ ቅዱስ ቁርባን ንቕበል። ዮሃ 6:35-55
- ስርየት ሓጢኣትና ንኽንረክብ ቅዱስ ቁርባን ንቕበል። ማቴ 26:27
- ጎይታናን መድሓኒናን እየሱስ ክርስቶስ ኣብ ህይወትና መታን ክነብር ቅዱስ ቁርባን ንቕበል። ዮሃ 6:35 ።
- ምስ ጎይታናን መድሓኒናን እየሱስ ክርስቶስ ዘለና ሓድነትን ምስ ቕዱሳን ዘለና ሕብረትን ንኸነረጋግጽ ቅዱስ ቁርባን ንቕበል። 1ይ ቆሮ 10:17 ።
መጠቓለሊ
ቅዱስ ቁርባን መዘከርታ ወይ እውን ምሳሌ ዘይኮነስ ኣማናዊ ሓቀኛ ምእንታና ዝተቖርሰን ዝፈሰሰን ስጋን ደምን እዩ። ማቴ 26:26-29 ። ዮሃ 6:51 ። 1ይ ቆሮ 11:23-24 ። ንመዘከርታይ ግበርዎ ክብል ከሎ ግን መከራይን ሕማመይን እናዘከርኩም፥ ኣሚንኩም ተቐበልዎ ማለት እዩ።
ቅዱስ ቁርባን ከም ምስጢረ ጥምቀት ሓንሳእ ጥራይ ተቀቢልና ስቕ ክንብል ኣይፍቀድን። ብተደጋጋሚ ኩሉ ግዜ ክንቅበሎ ይግባእ። ”ናይ ዕለት እንጌራና ሎሚ ሃበና” ነቲ መንፈሳዊ እንጌራ ቅዱስ ቁርባን ዕለታዊ ሃበና ማለት እዩ።
ማር 14:22-26 ። ዮሃ 6:47-57 ። መዝ 22:5 ። መዝ 39:6 ። ሉቃ 22:14-26 ። 1ይ ቆሮ 11:23-30 ። ኢሳ 6:6-7 ።


text:
ቅዱስ ኣቦና ር.ሊ.ጳ. ፍራንቸስኮ ናብቲ ብምኽንያ መበል 50 ዓመት ቅዋሚኡ ኣብ ኡጋንዳ ርእሰ ከተማ ካምፓላ ናብ ዝተኣከበ ናይ መላእ ሃገራት ኣፍሪቃን ማዳጋስካርን ብፁዓን ጳጳሳት ኣባይቲ ምኽሪ ሕብረት ካብ ዕለት 20 ሓምለ ክሳብ ዕለት 29 ሓምለ 2019 ዓ.ም. ናብ ዘካይዶ ዘሎ ሓፈሻዊ ምሉእ ዓውደ ጉባኤ ናይ ቅድስቲ መንበር ዋና ጸሓፊ ብፁዕ ካርዲናል ፒየትሮ ፓሮሊን ክታም ዝተነብሮ ኣብ ዘመሓላለፍዎ መልእኽቲ፡ ናይ ወንጌል ልኡኻን ኣብ ምዃን ሰጉሙ ከምዝበሉ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
ስምዖን ተ. ኣርኣያ - ሃገረ ቫቲካን
ኣብ መላእ ክፍለ ዓለም ኣፍሪቃ ንእትርከብ ካቶሊካዊት ቤተ ክርስትያን መዳርግቲ ዘይብሉ ኣገልግሎት ዘቕርብ እንክብሉ ቅዱስ ኣቦና ነቲ ናይ ኣፍሪቃን ማዳጋስካርን ብፁዓን ጳጳሳት ኣባይቲ ምኽሪ ሕብረት ገሊጾም፡ ቤተ ክርስቲያን-ስድራ ቤተ እግዚኣብሔር ኣብ ኣፍሪቃ፡ ኢዮበልኪ ኣብዕሊ! መድሕንኩም ዝዀነ ኢየሱስ ክርስቶስ ኣበስሩ ብዝብል ኣርእስቲ ተመሪሑ ዝካየድ ዘሎ መበል 18 ናይ መላእ ኣፍሪቃን ማዳጋስካርን ብፁዓን ጳጳሳት ኣባይቲ ምኽሪ ሕብረት ዓውደ ጉባኤ፥
ሕውነታዊ ሱታፌ
ቅዱስነቶም ኣብቲ ነቲ ጉባኤ ኣብ ዘመሓላለፍዎን ኣብ ኡጋንዳ ብናይ ቅድስቲ መንበር ሓዋርያዊ ልኡኽ ሊቀ ጳጳሳት ብፁዕ ኣቡነ ልዊጂ ቢያንኮ ኣብ ዝተነበ መልእኽቶም፡ ንዅሎም ነቶም ንናይ ኣርብዓ ሃገራት ብፁዓን ጳጳሳት ኣባይቲ ምኽሪ ኣርብዓ ልኡካን ሰላምታኦም ኣቕሪቦም፡ እቲ ናይ መላእ ሃገራት ኣፍሪቃን ማዳጋስካርን ብፁዓን ጳጳሳት ኣባይቲ ምኽሪ ሕብረት ካብ እግዚኣብሔር ስለ ዝተዓደሎ ጸጋታት አመስግን፡ ብፍላይ በቶም ንፈለማ ግዜ ኣብ ኣፍሪቃ ካብ ዕለት 31 ሓምለ ክሳብ ዕለት 2 ነሓሰ 1969 ዓ.ም. ቀዳማይ ሓዋርያዊ ምብጻሕ ዘካየዱ ብቕዱስ ጳውሎስ ሻድሻይ ፍቓድ ቆይሙ ኣብ ዘሕለፎ 50 ዓመታት ቅዋሜኡ ስለ ዝተዓደሎ ጸጋ ሕውነታዊ ሱታፌ አመስግን ኢሎም።
ህርኩት ጻዕሪ ኣብ ኣስፍሆተ ወንጌል
ቅዱስ ኣቦና ር.ሊ.ጳ. ፍራንቸስኮ ኣብ 2015 ዓ.ም. ወርሒ ሕዳር ኣብታ ሓዋርያዊ ምብጻሕ ዘካየዱላ ሃገረ ኡጋንዳ ንዝተኣከበ ቤት ምኽሪ ብፁዓን ጳጳሳት መላእ ሃገራት ኣፍሪቃን ማዳጋስካርን ኣብቲ ዓቢይ ተልእዀ ወንጌላውነት ሓዋርያዊ ኣገልግሎት ክበራታዕ ጸሎትም ምዃኑ ገሊጾም፡ ወንጌል ኣብ ኵሉ ኵርናዕ ሕይወት ክሰርጽን በዚ ኣገባብ’ዚ ናብ ካልኦት ዝቐርብ ህያው ኣስፍሆተ ወንጌል ክኸውን ተመንዮም፡ ንኹሎም ተጋባእያን ሰላምን ሓሴት ኣብ ጐይታ መቕድም ዝገበረ ር.ሊ.ጳጳሳዊ ሓዋርያዊ ቡራኬይ እመሓላልፍ እንክብሉ መልእኽቶም ከምዘጠቓለሉ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
መደረ ዋና ጸሓፍ ናይ ኣስፍሆተ ወንጌል ሓልዮ ቅዱስ ማሕበር ሊቀ ጳጳሳት ብፁዕ ኣቡነ ሩጋምብዋ
ናይ ኣስፍሆተ ወንጌል ነሕዛብ ሓልዮ ቅዱስ ማሕበር ዋና ጸሓፊ ሊቀ ጳጳሳት ብፁዕ ኣቡነ ፖሮታዘ ሩጋምብዋ ናይቲ ቅዱስ ማሕበር መልእኽቲ ኣብቲ ጉባኤ ናይ መላእ ሃገራት ኣፍሪቃን ማዳጋስካርን ብፁዓን ጳጳሳት መበል 18 ሓፈሻዊ ምሉእ ዓውደ ጉባኤ ኣቕሪቦም፡ እቲ ናይ ብፁዓን ጳጳሳት ጉባኤ መላእ ሃገራት ኣፍሪቃን ማዳጋስካርን ንኣፍሪቃ ናይ እግዚኣብሔር ምልክታ ኣብ ምዃን ክጸንዕ ኣተሓሳሲቦም፡ ንናይ ቤተ ክርስቲያን መጻኢ ኣብ ክፍለ ዓለም ኣፍሪቃ ዓቢይ ሓይሊ ክኸውን ከምዝኽእልን ምእንቲ’ዚ ኣብዚ ዝኽሪ መበል 50 ዓመት ቅዋሜኡ ንምብዓል ኣብ ዘካይዶ ዘሎ መበል 18 ሓፈሻዊ ምሉእ ዓውደ ጉባኤ ንመላእ ካቶሊካዊት ቤተ ክርስቲያን ኣብ ኣፍሪቃን ንሕዝቢ ኣፍሪቃን ናይ ተስፋ ምንጪ ንእትኸውን ቤተ ክርስትያን ንመንፈሳውን ሓዋርያዊ ግብረ ኖልዎ ሕዳሴ ንኸስተንትን ዝድርዀ ዓቢይ ምልክታ እዩ ከምዝበሉ ፊደስ ናይ ዜና ኣገልግሎት ሓቢሩ።


text:
ፕረዝደንት ትራምፕ ኣብ ኮንግረስ ብዛዕባ ዘስምዕዎ መደረ ብቕድሚ ትማሊ ኣብ ዋይት ሃውስ ኣብ ዘተኣናገድዎ ናይ ኣመሓደርቲ ክፍለግዝኣታት ድራር ከምዚ ኢሎም ነይሮም።
“እቲ ዝስላዕ በጀት ንዝኣተኹዎ መፅብዓ ዝመስል እዩ።ኣሜሪካዊያን ድሕነቶም ክሕሎ፣ግብረ ሽበራዊያን ክወፁ፣ገበነኛታት ክባረሩ፣ናብ ቤት ማእሰርቲ ክኣትው ወይ ካብ ሃገርና ክውገዱን ምግባር እዩ።”
ተንታኒ ጆን ፎርቲየርን ምክልኻል ዝውዕል በጀት ምውሳኽን ኣብ ውሽጢ ሃገር ዝምደብ በጀት ካብ ምንካይን ብተወሳኺ ኣባላት ቤት ምኽሪ ካብ ፕረዝደንትት ዶናልድ ትራምፕ ምውራድ ግብርን ፖሊሲ ጥዕና ብዝምልከትን ክሰምዑ ተስፋ ኣለዎም ይብሉ ።
ዴሞክራሲያዊያን ንመብዛሕቲኦም ተበግሶታት ፕረዝደንት ትራምፕ ዝቕበሉ ኣይመስሉን።ሓድሽ ኣቦ መንበር ዴሞክራሲያዊ ፓርቲ ቶም ፔረዝ ከምዚ ይብሉ።
“ዶናልድ ትራምፕ ንኣሜሪካ ደው ዝበልካ ኣይኮንካን።ዶናልድ ትራምፕ ክብርታት ኣሜሪካዊያን ክመቓቐል ኣይክንፈቅድን ኢና፤ከም ፓርቲ ነዚ ኢና ንሰርሕ፤ምስ ክብርታትና ኢና ክንመርሕ።”
ኣባላት ኮንግረስ ናብ ዝተመርፁሎም ከባቢታት ብምምላስ ምስ ነበርቲ ኣብ ቀረባ ኣብ ዘካየድዎም ብርክት ዝበሉ ኣኼባታት ኣብ ልዕሊ ትራምፕ ቁጥዑኦም ብምግላፅ ኣብ ፖሊሲ ጥዕና ንዝግበር ለውጥታት እውን ሓያል ተቓውሞታት ኣስሚዖም እዮም።
ፕረዝደንት ትራምፕ ግን ካብ ግጥም ድሕር ዝብሉ ኣይመስሉን።ኣንፃር ዴሞክራስያዊያን ጥራሕ ከይኮነስ ምስ ማዕኸናት ዜና እውን ሓዊሱ።
ገለ ሪፓብሊካዊያን ፕረዝደንት ዶናልድ ፕራምን ኣብ ልዕሊ መራኸቢ ብዙሃን ዝፍፀምዎ መጥቓዕቲ ካብ መንገዲ ዘስሕት ዘየድሊ ዕንቅፋት እዩ ክብሉ ይገልፅዎ።
ፕረዝደንትት ትራምፕ ኣብዚ ናይ ሎሚ ናይ ኮንግረስ መደርኦም ድሕሪ ዕግርግር ዝበዝሖ ኣብ ናይ መጀመሪያ ሰሙናት መሪሕነቶም ዘሰክፍ ከምዘየለ ንወሃብቲ ድምጺ መረጋገፂ ንምሃብን ዝተሓተ ሪኢቶ ህዝቢ ክብ ንምባልን ክጥቀምሉ እዮም።
ምሉእ ትሕዝቶ ኣብዚ ምስማዕ ይክኣል።


text:
Radio erena: 11 july 2019
ኣልሑቲ ናይ የመን፣ ብስዑዲ ዝምራሕ ልፍንቲ ሃገራት ዓረብ፣ ካብ የመን ጠቕሊሎም ክወጹ መተሓሳሰቢ ኣቕሪቡ።
ኣልሑቲ ነዚ መተሓሳሰቢ ዘቕርብ ዘሎ፣ ድሕሪ’ቲ ሕቡራት ኢማራት ቁጽሪ ሰራዊታ ካብታ ብኲናት ሓድሕድን ብናይ ውክልና ኲናትን ተጨናኒቓ ዘላ የመን ከተጉድል ሙኻና ድሕሪ ምሕባራ እዩ።
ሕቡራት ኢማራት ነዚ ውሳኔ’ዚ ተሕልፍ ዘላ ካብ ብሓይሊ ብረት፣ ስልቲ ብምቕያር ሰላማዊ ናይ ዘተ መኣዲ ክትጥቀም ብዝወሰደቶ በይናዊ ስጉምቲ እዩ።
ስሞም ክገልጹ ዘይደለዩ ሰብ መዚ ሕቡራት ኢማራት ኣብ ዝሃብዎ ሃበሬታ፣ ሃገሮም ሰራዊታ ብከፊል ካብ ደቡባዊ ክፋል ወደብ ዓደንን ምዕራባዊ ገማግምን ከምዝሰሓበት ኣፍሊጦም።
ነዚ ተኸቲሉ፣ ሃላፊ ኣልሑቲ መሓመድ ዓሊ ኣልሑቲ ብሰኑይ 8 ሓምለ ኣብ ዝሃቦ ሓበሬታ፣ ኣብ ልዕሊ የመን ኲናት ዘካይድ ዘሎ ልፍንቲ ሃገራት ዓረብ ሰራዊቱ ጠቕሊሉ ከውጽእ ናይ መጀመሪያ ክውሰድ ዘለዎ ስጉምቲ’ዩ ክብል ኣተሓሳሲቡ።
ብስዑዲ ዝምራሕ ልፍንቲ ሃገራት ዓረብ ኣብ የመን ደብዳብ ካብ ዝጅምር ሰብኣዊ ቅልውላው እታ ሃገር ኣብ ኣተሓሳሳቢ ደረጃ ኣብጺሑዎ ከምዘሎ ዝፍለጥ’ዩ።


text:
Älvsbyn
ናይ መጠረሽታ ዝተሓደሰሉ፡ 15 1 2021
ደቂ ኣልቭስቢ ከም ተባላሓትቲ ፍሉጣት እዮም። ኣብቲ ኮምዩን 400 ንጡፋት ዋኒናት ኣለዋ። ናይቲ ኮምዩን ህዝቢ ድማ 8000 እዩ። ኣልቭስቢ ብመሰረት ሽወደናዊ ዋኒናት ናይ ኖርቦተን ዝበለጸ ናይ ንግድን ኢንዱስትርን ቦታ እያ፡ ደቅንስትዮ ሰብ ዋኒን ድማ ብብዝሒ ይርከባ።
ሓበሬታ ብዛዕባ ምምሕዳር ከተማ
ብዝሒ-ህዝቢ8,090
ስፍሓት መሬት1,795 ኪሜ²
ርሕቐት ካብ ዓበይቲ ከተማታት
- Piteå 53 ኪሜ
- Luleå 62 ኪሜ
- Skellefteå 129 ኪሜ
ስእሊ: Peter Lundberg
ኣብ ኣልቭስቢ ኮምዩን ካብ ስፖርት ጀሚርካ ክሳዕ ባህሊ ብዙሓት ማሕበራት ኣለዋ። ኣልቭስቢ ከም "ናይ ኖርቦተን ሉል" ተባሂላ እያ እትጽዋዕ። ኣብ ጥቓ ፒተኣልቨን ኣብ ማእከል ብዱር እተሸፈነ ቦታ እያ ተቐሚጣ ዘላ። ኣብ ኣልቨን እቲ ካብ ኤውሮጳ ዝዓበየ መንጫዕጫዕታ ይርከብ።
መንበሪ-ገዛ
እቲ ህዝቢ ኮምዩን መብዛሕትኡ ኣብ ኣልቭስቢ እዩ ዚነበር፡ ኣብኡ ድማ ጥቓ ተፈጥሮን መሐምበሲ ቦታን መንሸራተትን ወዘተን እዩ። Älvsbyns fastigheter ናይቲ ኮምዩን ናይ ዝካረ ገዝውቲ ቤትጽሕፈት እዩ። ኣብ ማእከል ከተማ ዝካረ መንበሪ ኣባይቲ የቕርብ።
ነቶም ኣካረይቲ ንምርካብ ናይ ኣልቭስቢ ኮምዩን መርበብ ሓበሬታ ተወከስ። ዝካረዩ ቪላታት፡ ናይ መዘናግዒ ኣባይቲ ወይ ኮምዶሚንዩም ኣብቲ ናይ ኣልቭስቢ Fastighetsbyrån ይርከብ።
እቶም ብዛዕብ ኣልቭስቢ ካብ ሚግራሹንቨርከት ወይ ቤትጽሕፈት ዕዮ መምርሒ ዝደልዩ ሓደስቲ መጻእቲ ኣባይቲ ንምዕዳግ ኪሕገዙ ይኽእሉ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብዚ እዋንዚ ፋርስ/ዳሪ፡ ሶማሊ፡ ትግርኛ፡ ዓረብን ታይላንድን ይዝረብ።
ማሕበራትን ምትእኻባትን
ናይ ምሕዝነት ማሕበር በቶም ኣብ ቀረባ ሽወደናውያን ዝኾኑን ኣብ ኣልቭስቢ ዚነብሩን ዝቖመ እዩ። ናይቶም ብደገ ዝመጹን ናይቶም ነባሮን መራኸቢ ቦታ እዩ። ማሕበር ምሕዝነት፡ ሕውነት ንምፍጣር ኣስተዋጽኦ ይገብር። ሰባት ካብቲ ስግረ ዶብ ከይተረፉ ንምዕዳም ካፈ ወይ ቢልያርድ ይዳሎ። እተፈላለያ ኣብያተክርስትያን እውን ናይ ምርኻብ ንጥፈታት የካይዳ። ኣብ ኣልቭስቢ ኮርሽርካን፡ ኢኤፍኤስ ሺርካን ከምኡውን ስቨንስካ ሺርካን ይርከባ።
ስእሊ: Peter Lundberg
ኣብቲ ከባቢ ብቐረባ እንታይ ይርከብ
ኣብኡ ናይ መግብን ክድንን ድኳናት፡ ቤትንባብ፡ ቤትጽሕፈት ዕዮ፡ ንሓደስቲ መጻእቲ ዚቕበል ናይቲ ኮምዩን ቤትጽሕፈት ከምኡውን ማሕበራዊ ኣገልግሎት። ዘገልገለ ኣቕሑ ዚሽየጦ ድኳን፡ ኣብያተመግቢ፡ ናይ ስፖርት ኣደራሽ፡ መሐምበሲ ኣሎ። ኣብ ካኒስበርየት ናይ መንሸራተቲ ቦታ ኣሎ፡ ከምኡውን ናይ ሓጋይን ክረምትን ስፖርት ከም ናይ በረድ ሻኲ፡ ኵዕሶ እግሪ፡ ባስከት፡ ቮሊቦል።
ስእሊ: Peter Lundberg
ኣገልጎት ክንክን ወይ ሕብሐባ ቆልዑ
ኣብ ኣልቭስቪ 21 ክፍልታት ዝሓዛ 8 ናይቲ ኮምዩን ኣብያተትምህርቲ ህጻናት ኣለዋ። ብገምጋም17 ህጻናት ንሓደ ክፍሊ። ዕላማ ናይቲ ቤትትምህርቲ ህጻናት፡ ብቕዓት ንምዕቃብን ነቶም ህጻናት ድማ ቅሱንን ውሑስን ሃዋህው ንምፍጣር እዩ። ንውላድካ ናብቲ ቤትትምህርቲ ንኸተእትዎ ኣርባዕተ ኣዋርሕ ይወስድ።
ስእሊ: Marcel Köppe
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣልቭስቢ ሽድሽተ መባእታ ኣብያተትምህርቲ ኣለዎ፡ እቲ ትምህርታዊ ዓመት ከኣ 1-9 እዩ። እተፈላለየ መደባት ዘለዎ ካልኣይ ደረጃ ቤትትምህርቲ ድማ ኣሎ። ንተወሳኺ ሓበሬታ ብዛዕባ ስልጠና ኣብ ናይቲ ኮምዩን መርበብ ሓበሬታ ተወከስ።
ስእሊ: Marcel Köppe
ዕድላት ትምህርቲ
ኣብ መለስተኛን ካልኣይ ደረጃን ቤትትምህርቲ ንዓበይቲ ጽቡቕ ዕድላት ኣሎ። ኣብ ናይ ኣልቭስቢ ኮለጅ ኤስኤፍኢ ፡ ሰርቩክስ፡ ናይ ሞያ ስልጠናን ምስ ናይ ሉለዮን ኡመዮን ዚግበር ናይ ርሕቕ ትምህርትን ኣሎ። እቲ ምስ ሕብረተሰብ ምጽምባር ዚብል ፕሮግራም ኣብ ሉለዮ ብቛንቋ ኣደ እዩ ዚካየድ። ናብ ኤስኤፍኢ ንምእታው ምጽባይ ኣየድልን። ንተወሳኺ ሓበሬታ ብዛዕባ እተፈላለየ ትምህርቲ ኣብ ናይ ኣልቭስቢ ናይቲ ኮምዩን መርበብ ተወከስ።
ብዛዕባ ኣብዚ ኮሙን ዘሎ ትምህርቲ ኣባጽሕ ብዝያዳ ኣንብብ።
ኣገልጎት ጥዕና
ኣብ ኣልቭስቢ ማእከል ጥዕና ኣሎ፡ ኣብኡ ድማ ናይ ህጻናትን ናይ ኣደታትን ክሊኒክ፡ ናይ ምውስዋስ ሕክምና፡ ናይ ስራሕ ሕክምና ከምኡውን ናይ መንእሰያት ክሊኒክ ኣሎ። ናይ ስፐሽያሊስት ክፍሊ ኣብ ፒተዮ (50 ኪ.መ)ን ኣብ ሱንደርብይን (65 ኪ.መ) ይርከብ። ናይ ስኒ ሕክምና ኣብቲ ቦታ ኣሎ።
ናይ ቋንቋ ድግፍ-ተርጓሚ ምርካብ
ኣብ ኩሉ ትካላትን ኣብያተጽሕፈትን ተርጓማይ ኪርከብ ይኽእል። ዝበዝሕ ግዜ ብተለፎን ኮይኑ ንገለ ቋንቋታት ጥራይ ዘገልግል ኣብቲ ቦታ ኣሎ።
ኣገልግሎት መጎዓዝያ
መራኸቢታት ካብን ናብን ኣልቭስቢ ጽቡቕ እዩ። ኣብ መንጎ ቡደንን ሉለዮን ፒተዮን ጽቡቕ ናይ ኣውቶቡስ ኣገልግሎት ኣሎ። ኣብ ኣልቭስቢ ናብ ቡደንን ሉለዮን ከምእውን ናብ ስቶክሆልም ዚወስደካ ናይ ባቡር መደበር ኣሎ። ኣብ ሉለዮ መዓርፎ ነፈርቲ ኣሎ። ካብ ሉለዮ ናብ ስቶክሆልም ብኣየር ሓደ ሰዓት ይወስድ።
ስራሕን ትካላት ናይ ምምስራት ተኽእሎታትን
ኣልቭስቢ ብመሰረት ሽወደናዊ ዋኒናት ናይ ኖርቦተን ዝበለጸ ናይ ንግድን ኢንዱስትርን ቦታ እያ፡ ደቅንስትዮ ሰብ ዋኒን ድማ ብብዝሒ ይርከባ ኣዚየንውን ንፉዓት እየን። ኣብ ኣልቭስቢ ኣዚዩ እተፈላለየ 800 ንጡፍ ዋኒናት ዘለዎ ናይ ንግድን ኢንዱስትርን ንጥፈታት ኣሎ።
ናይ ዕደና ትካል ቦሊደን ኣብ 2020 ኣብቲ ምዕራባዊ ክፍሊ ናይቲ ኮምዩን ናይ ኮፐር ወይ ኣስራዚ ዕደና ኪኸፍት መደብ ኣለዎ። ምስ ተኸፍተ 700 ሰባት ከስርሕ እዩ።
እተን ቀዳሞት ዋኒናት ኣልቭስቢ፡ ፖላርብረድን ኣልቭስቢሁስን እየን። ንተሽከርከርቲ ኣብ ቆራሪ ቦታ ንምፍታን ዝዓለመ ትካልውን ኣሎ። ኣርክቲክ ፋልስ ንጎማታት መኻይን ኣብ ቁሪ ግዜ ዚፍትን ቀዋሚ ናይ መፈተኒ መገዲ ኣለዎ።
ኣዝዩ ርሑቕ ዘይኮነ ወሃብ ስራሕ ድማ እቲ ኣብ ሉለዮ ዚርከብ ናይ ሳብ ናይ ሓጺን ፋብሪካ እዩ። ከምኡውን ናይ ፒተዮ ስሙርፊት ካፓ ክራፍትሊነር እተባህለ ናይ ወረቐት ፋብሪካ ኣሎ።
ብዛዕባ ንግድን ኢንዱስትርን ተወሳኺ ሓበሬታ ኣብ ናይ ኣልቭስቢ ናይቲ ኮምዩን መርበብ ሓበሬታ ተወከስ።
ስእሊ: Peter Lundberg


text:
ተኽለ ሂፍ እናበለ ማይ ተመናይ በጽሐ። ኣብ ጥቓ ኣፍደገ እታ ኣውቶቡስ ተቐሪቡ ጸኒሑ ኸኣ ወረደ።
"ኣታ እግዚኣሄር ኣምላኽ፣ ሽግረይ ትፈልጦ ኣሎኻ። ጎይታ፣ በጃኻ ንስኻ ነዛ መንገደይ ኣገባግበለይ" ኢሉ ብውሽጡ ጸለየ።
ብቅድሚ እታ ኣውቶቡስ ሓሊፉ ኪሰግር ንየማኑን ጸጋሙን ቁሊሕ በለ። ብጸጋሙ ሓንቲ መኪና ኪትመጽእ እንከላ ረኣየ። ቀዲሙዋ ኪሰግር ኢሉ ኸኣ ብግስ በለ።
እታ ካብ ጸጋም ዚረኣያ ታክሲ እንታይ እዋን ኣብ ጥቓኡ ከም ዚበጽሐት እግዚሄር ዋናኣ። ኣብ ጥቓኡ ዚነበሩን ሰብኡትን ፣ ኣብ ውሽጢ እታ ኣውቶቡስ ዚነበራ ኣንስትን፣ "እውይ እዚ ወዲ ጠፊኡ!" ኢለን ርእሰን ኪሕዛን ርእዩን፣ ድምጺ ሕጺጽ ዚብል ጎማ መኪና ሰሚዑ እዩ እታ መኪና ኣብ ማእከል ጽርግያ ከም ዘርከበቶ ዚፈለጠ።
"ኣታ ሰብኣይ ዓይንኻ እባ ረአ! ባዕልኻ ኪትጠፍእ?" በሎ እቲ መንእሰይ ታክሲስታ መኪናኡ እናበገሰ።
"የቐንየለይ። ዘይረኣኹኻ። ሓሳብ ሒዘኮ'የ። ይቕረታ ንዓኻ ኸኣ ኣብ ሽግር ኣእቲየካ ነይረ።"
ካብ ጎደና ዓዲ ኣበይቶ ናብቲ ናብ እንዳ ኮካ ዚወስድ መንገዲ ሓመድ ሒዙ ቁሩብ ሰጎመ። ኣብታ ቀዳመይቲ ጎደና በጺሑ ኸኣ ናብቲ ላዕለዋይ ክፋል እቲ ናብ ሰሜን ዘብል መንደቕ ጠመተ - ጎደና ክርኢ ኢሉ።
ስም እታ ጎደና ኣብኡ ስለ ዘይረኣያ ናብቲ ኣብ መንጽሩ ዘሎ መንደቕ ጠመተ።
"ጎደና ባምቢ ከረን ኣይበለትንን" ክብል ሓሰበ።
ሓንቲ ጎደና ቀጸለ። ሕጂውን ስም እቲ ጎደና ኪርኢ ኢሉ ናብቲ ላዕለዋይ ኩርናዕ እቲ መንደቕ ጠመተ።
"ጎደና እንታይ ድያ ኢላትኒ ነይራ?" ምስ ገዛእ ርእሱ ተዘራረበ። "ንጸጋም ጥውይ ምስ በልካ ወይኒ ዘለዋ ካንሸሎ። ሰማያዊ ማዕጾኣ እያ ኢላትኒ ነይራ።"
ብኣዒንቱ ነተን ኣብቲ ከባቢ ዚነበራ ካንሸሎታት ኮለለን። ይኹንምበር ብዘይ ሓንቲ ኣብ ፊታ ኦም ዚነበራ፣ ሰማያዊ ዚሕብራ ይኹን ወይስ ወይኒ ዚነበራ ካንሸሎ ትረኣዮ ኣይነበረትን።
"እዚ ገዛውትስ" ክብል ሓሰበ። "ህዱእ። ጽሩይ። ኣብዚ እንተ ዝረክብሲ? ትስተር ማለት'ኮዩ። ሰብኣይ ይቐስን። ሰበይትውን ትቐስን። ቆልዑ ኸኣ ፍርሂ መኪና ዘይብሎም ሃዲኦም ይጻወቱ። ኣንታ ሰምበል እኮ፣ መጸለል እዩ።"
ተኽለ ኣብ ውሽጢ ሓሳብ ጥሒሉ፣ ኢዱ ሰዲዱ ሓንቲ ጭራም ወረቐት ኣውጸአሞ፣ ነቲ ኣብኣ ተጻሒፉ ዚነበረ ሓበሬታ ኣንበቦ።
"ቅድሚ መጨረሻ ዘላ ፊርማታ ትወርድ። ንእንዳ ኮካ ኣብ ዚወስድ ናይ ሓመድ መንገዲ ኣርባዕተ ኣንጎሎ ትመጽእ። ኣብታ ራብዐይቲ - ጎደና ደምቦ ቤት - ብናይ ቅድም ኸኣ ጎደና 804 ንጸጋም ትጥወ። ንጸጋም ኣብ ዘለዋ ገዛውቲ ወይኒ ዘለዋ፣ ሰማያዊ ዝኻንሸሎኣ ገዛ ኣብኣ ምጻኒ። ብዛዕባ እቲ ዚሓተትካኒ ጥዑም መልሲ ሒዘልካ ኣሎኹ። ሳራ " ትብል ነበረት እታ ዘይንበብ ክታም ዘለዋ ኣብ ቤት ጽሕፈቱ ዚጸንሓቶ መዘኻኸሪት።
እታ ጭራም ወረቐት ንተኽለ ናብ ሓደ ሓሙስ ወሰደቶ። ጸሎት ወዲኦም ንገዝኡ ኪኸይድ ተብተብ ይብለሉ ኣብ ዚነበረሉ ምሸት ሳራ ብድሕሪት ጸኒሓ ኣርከበቶ።
ካብ ትምትም ገለ ዘረባ ይሓይሽ ካብ ዝብል ሓሳብ ኸኣ ዘረባ ኪትጅምር ሓሰበት።
"ከመይ እሞ ኣለኹም? ብዙሕ ኣይርእየካን ዘለኹ? ኣብቲ ናይ ቀደምኩም የለኹምን ዲኹም?" ኪትብል ኸኣ ሓተተቶ።
"ኣበይ ማለትኪ እዩ?"
"ኣብዚ ከባቢ መሐንበሲዶ ---"
"ኣበየሎኺ? ካብኡ ካብ እንወጽእ ደኣ መዋእልና ኮይኑ። ዋናታቱ ካብ ወጻኢ መጺኦም ኣውጺኦምና። ድሕሪኡ ኣብ ቀሓውታ፣ ሰምበልን ማይ ጭሆትን እውን ተቐሚጥና ገሊኦም ንደቅና ደሊናዮ፣ ገሊኦም ቆልዑኹም ረቢሾምና ኢሎም ኣውጺኦምና። እንሆልኪ ሕጂስ ኣምላኽ ረዲኡና'ዩ እነበልና ክልተ ዓመት ምሉእ እተቐመጥናሉ ገዛ ኸኣ፣ ‘ካልእ ገዛ ድለዩ። ወድና ካብ ወጻኢ ኪመጽእ ስለ ዚኾነ ክንደልዮ ኢና' ይብሉኒ ኣለው። ንክልተ ወርሒ ዕድል ሂቦሙኒ ኣለዉ" በለ ኣዕሚቑ ‘ናተፈሰ።
"እሞ እምበኣር ኣብ ኡ የለኻን ኢኻ" ክትብሎ ሓሲባ፣ ከምዚ ኢልካ ምሕታት ምስቲ ዚነገራ ዘይሳነ ኮይኑ ስለ እተሰምዓ ኣቃረጸቶ። "ዋይ ሓወይ። ኣነ ደኣ ዘይፈለጥኩ" በለቶ ብሓቂ ተተንኪፋ።
"ከመይ ኢልኪሞ ኪትፈልጢ? ድሕሪ ጸሎትን ትምህርቲ መጽሓፍ ቅዱስን ጉያ ነናብ ገዛኻ ስለ ዝኾነሲ ብዛዕባ ሓድሕድና ክንፈልጥ ዚከኣል ኣይኮነን" በለ ተኽለ እቲ ናይ ወትሩ ሓሙስ ኣወጻጽኣኡን ኣወጻጽኣ ካልኦት ኣባላት ጉጅለኡን ትዝ ኢልዎ።
ኣብታ ንፓራዲዞ፣ ንማእከል ከተማን ንሹቕን ንዩኒቨርሲቲ እትወስድ ቀራና መንገዲ ምስ በጽሑ፣ "በል ድሓን ሕደር" ኢላቶ ኪትከይድ ሕሰበት። ይኹንምበር፣ እቲ እተዛረባ ዘረባ ገለ ከይገበረት፣ ብውሑዱ ገለ ኪትሕግዞ ከይፈተነት ኪትፋነዎ ልባ ኪገብረላ ኣይከኣለን።
"እንታይ ክሕግዘካ እኽእል ኣይፈልጥን። ኣስመራ እዛ እንፈልጣ እያ። ግን ኸኣ ክሕግዘካ ድሌት ከም ዘሎኒ ከይገለጽኩልካሲ ክኸይድ ልበይ ምግባር ኣብዩኒ። እንታይ ክገብረልካ እኽእል ግን ኣይፈልጥን'የ" በለት ዓይኒ ዓይኑ ‘ናጠመተት።
"ጸልይለይ። ዚካረ ገዛ ኣሎ ተሰማዕኪ ኸኣ ወይ ብስልኪ ወይ ኸኣ ብቤት ጽሕፈት ክትሓልፊ ከለኺ ንገርኒ" ኢሉዋ ኢዱ ዘርገሐ። "ከየምስየልኪ። ድሓን ሕደሪ። ኣምላኽ ኸኣ ይባርኽኪ።"
"ሰላም ሕደር። ኣረ ቆልዓ ሓዲገ እየ። ‘ንሱ ይሓልየልኩም'ዩሞ ንኹሉ ሓልዮትኩም ኣብኡ ኣውድቕዎ' እትብል ቃል ኪትጠቕመካ ትኽእልያ። ኣይትረስዓያ" ኢላቶ በቲ ናብ ፓራዲዞ ዝወስድ መንገዲ ተበገሰት።
ሓንቲ ዓባይ ሰበይቲ ካብ ሓንቲ ካንሸሎ ኪወጻ ርእዩ ደው በለ። ናብአን ቅርብ ኢሉ ኸኣ፣
"ሳራ እትብሃል ገዝኣ ኣበይ ኮን ይኸውን ኣደ?" ክብል ሓተተን።
"ሳራ ኢልካኒ ዚወደይ? ነዋሕ፣ ነዊሕ ጸጉሪ ርእሳ ድያ?" መልሲ ከይረኸባ ኸኣ፣ "ኣብዛ ወይኒ ዘላታ ካንሸሎ ሕተት" ኢለንኦ መንገደን ቀጸላ። ኣብታ ዚበልኦ ካንሸሎ ኸኣ ክኹሕኩሕ ጀመረ።
"እውይ ተኽለ ሓወይ። ነዊሕዶ ካሕኪሕካ? ኣይ ቆልዓ ኣብያትኒ እንድየ ወደይ ጊዜ ወሲደ። እምበኣር እታ መልእኽትሲ በጺሓትካ?" በለት ሳራ መሪሓቶ ናብ ሓደ ክፍሊ ‘ናኣተወት።
"ሓቂ ‘ሓይሽ - ፍጹም ተስፋ ኣይገበርኩን ነይረ። ብዙሓት ኣመንቲ ክሕግዙ ቃል ኣትዮም ስለ ዚጠለሙኒስ ንስኺውን ከምኡ ትኾኒ ኢለስ ብዙሕ ልበይ ኣየውደቕኩልክን ነይረ" በለ ተኽለ ኣብቲ ዘመልከተቶ ወንበር ኮፍ እናበለ።
"ኣነውን ገዛ ክረኽበልካየ ኢለስ ተስፋ ኣይገበርኩን ነይረ። ይኹንምበር ሃይለ ክሳብ ዘስተውዕለለይ ከም ጸገመይ ገይረ ክጽልየልካ እየ ቀንየ" በለት።
"ኣነ ብጣዕሚ እየ ዘመስግነኪ። እዞም ዘለኽዎም ገዛ ኣዝዮም ጥዑማት እዮም። ዘይከውን ኮይንዎም እምበር ከውጽኡኒ ይደልዩ ኣይነበሩን። ወዶም ክመጽእ ምኻኑ ምስ ፈለጡስ ክነግሩኒ - ገዛና ግደፈልና ክብሉኒ - ብዙሕ ‘ናተሰከፉ'ዮም ተዛሪቦሙኒ። ዘይሰለጦም ኮይኑ ‘ምበር ገዛ ክረኽቡለይ ብዙሕ ጽዒሮም እዮም" በለ ተኽለ ነታ ቆልዓ ክትእብድ ሃተምተም ትብል ዚነበረት ሳራ ‘ናጠመተ።
"ክንደይ ይጥዕሙ ደኣ ወደይ እዚኦም? ሰብ ገዛ ኣብ ዚምረሩሉ እዋን፣ ሎሚ ዚምስገኑ እሰምዕ ኣሎኹ" በለት ብዛዕባ እቶም ገዛ ክትሰምዕ ገጻ ናብ ተኽለ መሊሳ።
"እወ። ብሓቂ ጥዑማት ገዛ እዮም። እዚ ገዛኹምከ ክራይ ድዩ ወይስ ---" ነታ ሕቶ ኣንጠልጢሉ ገደፋ።
"እንዳ ሑማይ'ዩ። እንዳ ሑማይ ኸኣ ከምዞም ትብሎም ዘሎኻ ገዛ እዮም። ኢድካ ኣእቲኻሎም ኣይናኸሱን እዮም።"
ሻሂ ከተፍልሕ ኢላ በራድ ኣልዒላ ብግስ ኪትብል እንከላ፣ ተኽለ ብድድ ኢሉ ብቅልጽማ ለቀብ ኣበላ።
"ስምዕኒ ሳራ ሓብተይ። ብዘይ ቃል ዓለም ካልእ መዓልቲ ንትርሓስን ደቀይን ሒዘ መጺአ ከዕልል እየ። ሕጂ ግን ክኸይድ ግደፍኒ" ኢሉዋ ናብቲ ማዕጾ ሰጎመ።
"ሃይለ ክሳብ ዚኣቱ ሓንሳብ ዘይትጸንሕ? ኣነ ኸኣ ነት ቦታ መርኣኹኻ። ምስታ ከም ዋና ሒዛቶ ዘላ ሓብትና ኸኣ መፋለኹኻ" በለቶ ሳራ ናብታ ዚነበራ ቦታ ክምለስ ‘ናሓበረቶ። "በጃኻ ኢለካ። ሎሚ ምሳና ተመሳሕ። ድሓር ኸኣ ተታሓሒዝና ንኸይድ። ምስ ሃይለ ኸኣ ንእግረ መንገድኹም ትፋለጡ" ሳራ ኮፍ ክብል ብእጂገኡ ሰሓበቶ።
"በጃኺ ሳራ ሓብተይ። ድሓን ሎሚ እታ ኣድራሻን ስምን እታ ሰብን ጥራይ ሂብኪ ኣፋንውኒ።" ሓደ ነገር ትዝ ስለ ዚበሎ፣ ከይሓተተ ኸኣ ኪኸይድ ቅር ስለ ዚበሎ - ኪሓታ መደበ።
"እዛ ሰብ ኣማኒት እያ ኢልክኒ?"
"እወ ኣማኒት እያ። ሓቂ ይሓይሽ ኣነ 'ውን ኣጸቢቐ ኣይፈልጣንየ። ብርግጽ ብገጽ እፈልጣ እየ። ብዙሕ ርክብ ግን የብልናን።" ከመይ ዘይርጉጽ ነገር ሒዛ መልእኽቲ ትልእከለይ ከይብላ ስለ ዚፈርሐት ውስኽ ኣበለት፣ "ርክብና ብሓንቲ ሓብቲ እዩ። ገዛ ተረኺቡ ኣሎ፣ ኣይትጠራጠር። ጥራይ ትፈትዎ ዲኻ ኣይትፈትዎን እዩ እቲ ሕቶ።"
"ሆ! ሎሚዶ ከምዚ ይብሃልዩ? ከይደ ደኣ።" ኪወጽእ ኢሉ ብግስ በለ።
ተኽለ ነታ ዚሃበቶ ጭራም ወረቐት ተቐቢሉ ክወጽእ እንከሎ ከተፋንዎ ኢላ ክሳብ ካንሸሎ ሰዓበቶ። ነቲ ካንሸሎ ከፊታ ኸኣ ኣውጸኣቶ። ክኸይድ ኢሉ ብግስ ኪብል እንከሎ ኸኣ፣
"ኣታ እታ ሰበይትኻኸ ከመይ ኣላ? ክሓተካ ‘ናበልኩስ ካልእ ዘረባ ሒዝና ርስዕ ኣቢለዮ?"
"ትርሓሰይ ድሓንያ። ጽቡቕ ኣላ፣ ኣምላኽ ይመስገን።"
"ንመጀመርያ ኣብ ምውፋይ ካልኣይ ወድኹም ደው ኢላ ክትምስክር እንከላ እየ ርእየያ። ቅድሚ ሰለስተ ዓመት። ሰበይትኻ፣ ኪትፍተወካ! ኣዝያ ደስ እትብል ሰብያ" በለት ሳራ ኣድናቖት መሊኡዋ። "ኩሉ ጊዜ ሓብተይ ‘ተትኸውንየ ዝብል።"
"ኣየ ሳራ። ዘይተፋልጥክን ኬንክን ኢኽን እምበር ሕጂውን እኮ ሓብትኺ እያ። ሓደ መዓልቲ ሒዘዮም ኪመጽእ እየ። ሽዑኡ ኣጸቢቕክን ኪትፋለጣ ኢኽን።"
ክኸይድ ኢሉ ኸኣ እንደገና ብግስ በለ።
"ካንሞ ኮፍ ከይበልካ? በል ብሩኽ መዓልቲ።"
"ብሩኽ መዓልቲ። ብገዛ እህወኽ ስለ ዘለኹ እየ። ሓደ መዓልቲ ኮፍ ኢልና ከነዕልል ኢና። ሓቀይየ። ኣይኣመንክንን ሓቀይ? ብሓቂ!"
ሓደ ነገር ትዝ ኢሉዎ ደው በለ።
"ሳራ፣ እዛ ጋል እፈልጣ ድየ? ኣበይ እያ እትሰርሕ?"
"ንኣለም ዲኻ? ‘ትፈልጣ ኣይመስለንን። ኣይትሰርሕን እያ።"
"ዘይትሰርሕ ደኣ ከመይ ኢላ ትናበር?"
"ሃብታም ኣሞ ኣላታ። ኣብ ዓዲ እንግሊዝ። ንሳ ገንዘብ ትሰደላ። ኣለም ኸኣ ኣብዚ ኮይና ቤታ ተመሓድረላ። እዚ ቤት ‘ውን ናይዛ ኣሞኣ እዩ። ኣብቲ ካንሸሎ ግን ዕምባባ ገይራ ትሸይጥ እያ ክብላ ሰሚዐ ኣለኹ። ንገለ ኣብዚ ከተማ ዝርከቡ እንዳ ዕምባባታት። እዚ ግን ንመሕለፊ ጊዜ እምበር ንገንዘብ ኢላ እትገብሮ ኣይመስለንን። በል ድሓን ወዓል። ብዘይ ገለ ሒዘካ ውዒለ።"
"ድሓን ውዓሊ።"
ሂፍ እናበለ ኸኣ ቤት መኻእ ተራእየ።
በቲ ኣብቲ ወረቐት ዘሎ ሓበሬታ፣ ተኽለ ነታ ገዛ ክረኽባ ኣየጸገሞን። ትኽ ኢሉ ከይዱ ኸኣ ኣብቲ ማዕጾ ክኹሕኩሕ ጀመረ።
ሓጺር ጊዜ ተጸበየ። ደጊሙ ክኹሕኩሕ ክብል እንከሎ፣ ሸፋሕ፣ ሸፋሕ ሸበጥ ስምዐ።
"መን?" ዝብል ድምጺ ሓንቲ ጎርዞ ኸኣ ኣብ እዝኑ በጽሐ።
"ኣነ። ጋሻ።"
ማዕጾ ተኸፊቱ ሓንቲ ምልምል መንእሰይ ቅልቅል በለት። ቀያሕ፣ ነዊሕ ዚጸጉሪ ርእሳ መንእሰይ። "ማርያም" ሓሰበ ብኣድንቖት። ቁመታ ‘ተዘይነዊሓቶ ኣይትሓጽሮንያ።
ፈዚዙ ኪትምታ ርእያቶ፣ "ከመይ ሓዲርካ?" በለቶ። ቅድሚኡ ርእያቶ እትፈልጥ ሰብ ኣይነበረን። "ምናልባት ገዛ ተጋግዩ ክኸውን ዝኽእል ሰብዩ" ክትብል ሓሰበት። "እንዳ መን ኢኻ ደሊኻ?"
"ሳራ እያ ሰዲዳትኒ። ንስኺ ኣለም ዲኺ?" ‘ሰላም' ከም ዘይበላ ትዝ ኢሉዎ፣ "ከመይ ሓዲርኪ?" ክብል መለሰላ።
"ሳራ?" ግር ኢሉዋ መለሰት።
"ሳራ፣ እዛ ማይ ተመናይ ገዝኣ። ኣብዚ ቱሪዝም ትሰርሕ። ነዊሕ ጸጉሪ ርእሳ። ከደረይቲ። ‘ገዛ ዚካረ ኣለዋ 'ሞ ሕተታ ኢላትኒየ መጺአኪ። ንስኺ፣ ኣለም ዲኺ? ንኣለም እየ ደልየ?"
"እወ ኣነ ኣለም እየ። እቶ።"
እቲ ካንሸሎ ኣዝዩ ገፊሕ እዩ። በቲ ተኽለ ዚነብረሉ ገዛ ተዓቂኑ ክንዲ ሰለስቲኡ እዩ ዝኸውን።
"ኣብዚ ገዛ ‘ተረኺበ ገነትዩ" ክብል ሓሰበ በቲ ካንሸሎ ብተምሳጥ ተመሊኡ። "ኣምላኽ የገባግበለይ ግዲ ይኸውን።"
ኣብ ማእከል እቲ ካንሸሎ ሓደ ቪላ ነበረ። ንሱ'ውን ዓብዪ ነበረ። ክንዮኡ ገለ ተራ ኣባይቲ ተር ኢሉ ነበረ።
ተኽለ ኣዒንቱ ካብቲ ቪላን ተራ ገዛውትን ኣልዒሉ ናብቲ ኣብቲ ካንሸሎ ዚነበረ ዕምባባታት ኣንበረን። ኣብ ክልቲኡ ጎኒ እቲ ቪላን ኣብ ቅድሚኡን በብዓይነቱ ዕምባባታት ረኣየ። ኣብ ማእከሉ ቅርጺ ሱፍ ዘለዎ ብጻዕዳ ቆጽሊ እተኸፈፈ ረኣየ። ከም መንቆርቆር ሽልሕ ዚበለ ኣብቲ ጸቢብ ቅርጹ ድሙቕ ሊላ ዘለዎ ዕምባባታት ኣስተብሃለ። ቅርጺ ኣብ ማእከል ባሕሪ ዚተደርበየት እምኒ እትፈጥሮ ንኣሽቱ ዓንኬላት ዚሓዘ ቀይሕ ዕምባባታት ኸኣ ኣብኡ ረኣየ። ገሊኡ ኸኣ ስእሊ ኪትኮስ ዚቐረበ ቦምባ ዝመስል ቅርጺ ኣብ ኣእምሮኡ ዚፈጠረሉ ብጫ ዕምባባታት ኣብቲ ግራውቲ መሊኡዎ ነበረ።
ካብቲ ግራውቲ ኣዒንቱ ናብቲ ምስቲ ግራውቲ ዕምባባ ተጸጊዑ ዚነበረ ሰለልን ሸተትን ተኸለን። ኣብ ማእከል እቲ ኣብ ቅድሚ እቲ ቪላ ዘሎ ቦታ ብቅርጺ መርከብ እተሰርሐት ካልእ ሰለል ረኣየ።
"እዞም ገዛ መዋእለ ህጻናት ክኸውን ድዮም ኣስሪሖምዎ?" ክብል ሓሰበ። "ግን ቆልዑ ዚውዕሉሉ ሰለልን ሸተትን ደኣ ምስ ዕምባታትን ይሳነዶ? ወይስ እዚ ዕምባባ ደሓር ዚመጸ ሓሳብዩ? ግን ኸኣ እዚ ሰለልን ሸተትን እውን ድሓር ኪምጽእ ይኽእልዩ።"
ተኽለ፣ እታ ጎርዞ ግርምብያለ ከም ዚገበረትን፣ ኢዳ ጭቃ ተጸዪቑ ከም ዚነበረን ኣስተብሃለ።
"ኣብ መንጎ ስራሕ እየ ኣትየኪ መስለኒ" በለ መንገዲ ዘረባ ‘ተኸፈተሉ ኢሉ።
"ኣይፋልካን። ትም ኢለ'የ ነዚ ዕምባባታት ማይ ከሳታትን ክኾሳኹሶን ጸኒሐ። መሪሓቶ ከኣ ናብ ሓንቲ ኣብ ድሕሪ ‘ቲ ቪላ ዘሎ ገዛውቲ ኣተወት።
"እዚ ገዛኹም ደስ ክብለካ መዓት'ዩ።"
"እወ ሓቅኻ። እዚ ኣትክልቲ እዩ መስለኒ ግርማ ዚህቦ" ትሕት ኢላ መለስትሉ።
"እዚ ናይ ጽሕዲ፦ ናይ ኩኽ፦ ናይ ካዝሚር ኣትክልቲ ጽቡቕ ጽላል ይኸውንዩ" በለ። ተኽለ ኣብ ትሕቲ እቲ ኣግራብ ኣብ ዘሎ ናይ እምነ-በረድ ኮፍ መበሊ ኮፍ ኢሉ ባይብል ስታዲ ከካይድ ተራእዩዎ፣ "ብፍላይ ኸኣ ኣብ እዋን ሃሩር ኸኣ ኣብኡ ኬንካ ኮፍ ኢልካ ከተዕልል ደስ ይብል ይኸውን'ዩ" በለ።
"እወ ኣዝዩ ጥዑም'ዩ። ደስ'ዩ ዚብለካ" ኣለም ምስኡ ተሰማምዐት።
"በሊ ናብቲ ዘምጽኣኒ ጉዳይ ክኣቱ። ሳራ ፈሊጥክያ ኣሎኺ ሓቀይ? ዚካረ ገዛ ኣለዋ ስለ ዚበለትኒ እየ ናባኺ መጺአ" ክብል ኣንፈት እቲ ዘረባ ጠምዘዞ። "ንዒ ደሓን ሻሂ ኣይሰትይን'የ። ክኸይድየ" በለ በራድ ከተልዕል ርእዩ። ንሳ'ውን ግዲ ኣይበለቶን።
"ዚካረ ገዛ ኣሎ" በለት ህድእ ኢላ ዘረባኣ እናመዘነት፣ ኣድላዪ ‘ተኾይኑ እቲ ክትገብሮ ዚሓሰበት ሓጹር እናሓሰበት። "ይኹንምበር ኣነ ኣይውድኦንየ። ዝኾነ ኾይኑ ቅድም ሓበሬታ ክወስድ እሞ ድሓር ኣብ ውሳነ ምስ በጻሕና ደዊለ እነግረካ።"***
ቅድሚ ክልተ ዓመት ገዛ እተኻረዩ ኣመንቲ ትዝ በልዋ። እቲ ሰብኣይ ኣብ ክርስትና ነዊሕ ዚገበረ ብሱል ክርስትያን ነበረ።
"ገዛ ደልየ እየ መጺአ"
"ገዛስ ኣሎ?"
"እንታይ ደኣ?"
"ዓይነት ሰብ። ኣነ ሰብ ኣእትየ ድሓር ክብኣስ ኣይደልይን እየ።"
"ድሓን ባእስስ ኣይንፈልጦን ኢና።"
እቲ ሰብኣይን ብጸጋ ብዙሕ ይጥቀሙዋ እምበር፣ ብደቆም ዚመጸ ግን ምስ ኣለም ዘየሰማምዕ ነገር ነበሮም። መዓልቲ መዓልቲ ዕምባባ ተቐንጢቡ ይጸንሓ፤ መዓልቲ መዓልቲ እቲ ግራት ዕምባባ ተረጊጹ ይጸንሓ ነበረ።
ብዙሕ ተዓገሰት። ሓደ መዓልቲ ክትዕገሰሉ ዘይትኽእል ደረጃ በጽሐት። ኣብ መወዳእታ ነቲ ጉዳይ ከተልዕሎ ተገደደት።
"ንሕና'ውን ክጥንቀቑ ንነግሮም ኢና። ሕራይ ይብሉኻ። ኣይጸንሕን ግን እዩ" ኣቦ እቶም ቆልዑ መለሰላ።
"እሞ እዚ ኩሉ ተኸናኺነ፣ ኮስኩሰ እዚ ዕምባባ እሞ ከመይ ይኹን?"
"መቸም ንሕና ኩሉ ዚጸዓርክሉ ‘ናተረግጸ ክነብር ንሕናውን ደስ ኣይብለናንዩ። በዚ'ውን ምሳኺ ከም ኣሕዋት ብጎይታስ ክንበኣስ ኣይንደልይን ኢና። ሕጂ ንስኺ ቁሩብ ጊዜ ሃብና። ክሳብ ሽዑኡ ግን ነዚ ዕምባባ ሓጹር ንግበረሉ" እቲ ሰብኣይ መለሰ።
ሓጹር ተፈቲኑ ምንም ለውጢ ኣየምጸአን። እቲ ቤተሰብ ድሕሪዚ ዓመት ጸኒሑ ካልእ ገዛ ረኺቡ ወጸ።***
"ኣነ'የ ኣብቲ ዚግባእ ሓጹር ክገብረሉ ዚግብኣኒ ነይሩ" በለት ኣለም ብውሽጣ ብምኽንያት ምርጋጽ እቲ ዕምባባታት ዚረኣየቶ ስቅያት ዘኪራ።
ተኽለ ድንግርግር በሎ። "ሳራ ከም ገዝኣ እተካይዶ ቤት ኣብ ዓዲ እንግሊዝ እትነብር ኣሞኣ እዩዶ ኣይበለትንን?" ክብላ ሓሲቡ ግቡእ ሕቶ ከም ዘይኮነ ተረዲእዎ መለሶ።
"ስለ ዘይፈልጠካ እየ ዝሓተካ ዘሎኹ። በዓል ሓዳር ዲኻ ወይስ በይንኻ ኢኻ?" ሓተተቶ። እቲ ዘረባ ብኻልእ ከይትርጎማ ፈሪሓ ኸኣ፣ "ማለትሲ፣ ኣሞይ ድሓን ኣካርይዮ ተበለትሲ ፈሊጠካ ክጸንሕ ኢለ እየ" ክትብል ነታ ዘረባ መግለጺ ወሰኸትላ።
"ብዓል ሓዳር'የ" ኢሉ ኣሕጽር ኣቢሉ መለሰላ።
"ቆልዑኸ ኣለውኻዶ?" ኣስዓበት ኣለም።
"እንታይ ዓይነት ሕቶዩ'ዚ?" ተኽለ ሓሰበ።
ኣለም፣ እቲ ዓረብ ዘምስሎ ገጽ ተኽለ፣ ደም ክሰርብ፣ ክለዋወጥ ኣስተውዓለት። እቲ ዚሓተቶ ሕቶታት ባህ ከም ዘይበሎ ኸኣ ረኣየት። ስለዚ ስምዒቱ ኪትሕሉ መግለጺ ኪትገብረሉ ከም ዘለዋ ተረድኣ።
"ርአኻ፣ እዚ ቤት፣ ቤት ኣሞይ እዩ። ርግጽ፣ ኣነ እየ ዘካይዶ። እዚ ማለት ግን ክራይ እቅበለላ ማለት እዩ ‘ምበር ባዕለይ ሰብ አእቱ፣ ባዕለይ ሰብ አውጽእ ማለት ኣይኮነን።"
"ድሓን ቅር ኣይበልኪ" በላ ተኽለ ዚተሰምዖ ቅረታ ቀቢሩ።
"ከምዚ ዝበልኩኻ፣ ንገዝኣ ከመይ ዓይነት ሰብ ተእትወሉ እትውስኖ ንሳ'ያ። ናተይ ስራሕ ክራይ ምእካብን ሓበሬታ ኣኪብካ ምትሕልላፍን እዩ። ስለዚ ---" ‘ብዝሓተትኩኻ ሕቶታት ኣይትሓዘለይ' ብዘስምዕ ቃና ነታ ዘረባ ኣንጠልጢላ ገደፈታ።
"ይርድኣኒ እዩ" በለ ተኽለ ገለ ክዛረብ ግዲ መሲሉ ስለ ‘ተሰምዖ። "ኣበይ ኢና ደይ በጺሕና?" ክብል ኸኣ ሓሰበ።
"ኣማኒ ኢኻ ሓቀይ?"
"ንስኺ እካ ኣማኒት ተባሂልኪ" ዝብል ሓሳብ ኣብ ኣእምሮኡ ቅልቅል በሎ። "ትም ምባል ይሓይሽ። ናይ ለብ ዘብን ክርስትናሲ ከመይ ዓይነትዩ እንድዒ።"
ከይመለሰላ ስለ ዚደንጎየ ነታ ሕቶ ብኻልእ መልክዕ ክትሓታ ተገደደት። "ማለተይ ዳግም ‘ተወለድካ ክርስትያን ኢኻ ሓቀይ?"
"እወ" ሕርቃኑ ቀቢሩ መለሰላ።
"ቅድም ዚሓተትኩኻ ሕቶውን ኣይመለስካለይን።"
"ክልተ ደቂ ኣለዉኒ።"
"እሞ ቆልዑን ዕምባባን ደኣ ዘይሳነዩ" ክትብል ሓሰበት።
"ኣነ ከም ክርስትያናት ክትድግፉኒ ጥራይ ዘይኮነ ከም ሰብ'ውን ጨና ክትኮኑኒ እደሊ እየ" በለት። "ይኹንምበር ወሳኒት ኣሞይያ። ኣነ እቲ ሓበሬታ ክሰደላ እየ። ተለፎንካ ሃበኒሞ፣ ውሳነኣ ደዊለ እነግረካ" በለቶ።
"ውሳነኣ በዛ ተለፎን ገይረ ክሕብረካ እየ" በለቶ ክኸይድ ኢሉ ሕቖኡ ሂብዋ ካብ ካንሸሎ ክወጽእ እንከሎ።
"ቆልዑን ኣትክልትን ደኣ ዘይሳነዩ። እቲ ክገብሮ ዘሎኒ ሓጹር ገይረዮ ኣለኹ። እንታይ ምስ ኣሕዋት ኣባኣሰኒ?" ክትብል ሓሰበት።
ተመሊሱ ከይመጻ ዚፈረሐት ክትመስል ብውሽጢ ኣትያ ኸኣ ነቲ ካንሸሎ ብሰጋጥ ዓጸወቶ።
2008
ሓጹር (ልብ ወለድ)
Typography
- Font Size
- Default
- Reading Mode